Sarukaaru muahzafun kiyavan Islamic Bank in loan dhenee\nސަރުކާރު މުވައްޒަފުން ކިޔަވަން އިސްލާމިކް ބޭންކުން ލޯނު ދެނީ\nސަރުކާރު މުއައްޒަފުންނަށް ސުޓަޑީ ލޯން ދިނުމުގެ އެއްބަސްުމެއްގައި ސިވިލް ސާވިސް ކޮމިޝަނާއި މޯލްޑިވްސް އިސްލާމިކް ބޭންކުން ސޮއި ކުރައްވަނީ -- އަވަސް ފޮޓޯ: އަފްޝީން ނަސީރު\nސަރުކާރު މުވައްޒަފުންނަށް ސުޓަޑީ ލޯން ދިނުމުގެ އެއްބަސްުމެއްގައި ސިވިލް ސާވިސް ކޮމިޝަން (ސީއެެސްސީ)އާއި މޯލްޑިވްސް އިސްލާމިކް ބޭންކު (އެމްއައިބީ) އިން މިއަދު ސޮއި ކޮށްފި އެވެ.\nވެލާނާ ގޭގައި މިއަދު ބޭއްވި ރަސްމިއްޔާތެއްގައި މި އެއްބަސްވުމުގައި ސީއެސްސީގެ ފަރާތުން ސޮއި ކުރެއްވީ އެ ކޮމިޝަނުގެ ރައީސް އަލީ ޝަމީމެވެ. އަދި އެމްއައިބީ ގެ ފަރާތުން މި އެއްބަސްވުމުގައި ސޮއި ކުރެއްވީ އެކުންފުނީގެ މެނޭޖިން ޑިރެކްޓަރު ހާލިދް ހާރޫނެވެ.\nމި ރަސްމިއްޔާތުގައި ސީއެސްސީގެ ރައީސް އަލީ ޝަމީމް ވިދާޅުވީ ކިޔެވުމަށް ދޭ މި ލޯނަކީ ސަރުކާރު މުވައްޒަފުންނަށް އަމާޒުކޮށްގެން ސީއެސްސީ އިން ފަށާ ފުރަތަމަ ލޯން ސްކީމް ކަމަށެވެ. މި ލޯން ސްކީމްގެ ސަބަބުން މުވައްޒަފުން ވަޒީފާ އަދާކުރާ ދާއިރާއިން އިތުރަށް ކިޔެވުމަށް ވަރަށް ބޮޑު ލުއިފަސޭހަ ކަމެއް ލިބޭނެ ކަމަށް ސަމީމް ވިދާޅުވި އެވެ.\nޝަރުތުތަށް ހަމަވާ ކޮންމެ މުވައްޒަފަކަށްވެސް މި ލޯން ނެގުމުގެ ފުރުސަތު އޮންނާނެ ކަމަށާއި އަދި އެމީހަކު އަދާކުރާ ވަޒީފާގެ ދާއިރާއިން ކިޔެވުމަށް ލޯން ނެގުމުގެ ފުރުސަތު ލިބިގެންދާނެ ކަމަށް ޝަމީމް ވިދާޅުވި އެވެ. ޝަމީމް އިތުރަށް ވިދާޅުވީ މި ލޯން ދޫކުރަން ހަމަޖެހިފައިވަނީ އެމްއައިބީ އާއި އެ މުވައްޒަފާ ދެމެދު އެއްބަސް ވާ ގޮތެއްގެ މަތިން ކަމަށެވެ.\n"ސްޓަޑީ ލޯންގެ ސަބަބުން ސަރުކާރު މުއައްޒަފުންނަށް ހަރަދު ކުޑަ ގޮތެއްގައި ކޔެވުމަށް ފަސޭހަތަކެއް ލިބިގެންދާނެ. ޝަރުތު ހަމަވާ ކޮންމެ މުއައްޒަފަކަށްވެސް މިފުރުސަތު ދެވިގެންދާނެ" ޝަމީމް ވިދާޅުވި އެވެ.\nއެއްއައިބީ ބުނީ އެންމެ މަތިވެގެން މި ލޯނަށް އެދި ހުށަހެޅޭނީ 250000 ރުފިޔާގެ ކޯހަކަށް ކަމަށާއި އަދި އެންމެ ދަށްވެގެން 30000 ރުފިޔާގެ ކޯހަކަށް ވާން ޖެހޭނެ ކަމަށެވެ. އަދި މި ލޯން ދޫކުރުމަށް ހަމަޖެހިފައިވަނީ މަހަކު އެ ކޯހަކަށް ދައްކަން ޖެހޭ އަދަދަށް ބަލާފަ ކަމަށާއި އެކޯހުގެ މަހު ފީ މުއައްޒަފުގެ މުސާރައިގެ ތިންބައި ކުޅަ އެއްބަޔަށް ވުރެ ގިނަ ވެގެން ނުވާނެ ކަމަށް އެމްއައިބީ އިން ބުންޏެވެ.


ގއ. ގެމަނަފުށީގައި ދުއްވާ އެއްގަމާއި ކަނޑު އުޅަނދުތަކުގެ ދަފްތަރު އެކުލަވާލައި، އެއްކުރެވުނު މަޢުލޫމާތު ރަށު ކައުންސިލާ ރަސްމީކޮށް ހަވާލުކޮށްފި\nއަންގާރަ ،22 އޮކްޓޯބަރ 2019 / 14:47\nގއ. ގެމަނަފުށީގައި ދުއްވާ އެއްގަމާއި ކަނޑު އުޅަނދުތަކުގެ ދަފްތަރު އެކުލަވާލައި، އެއްކުރެވުނު މަޢުލޫމާތު ރަށު ކައުންސިލާ ރަސްމީކޮށް ހަވާލުކޮށްފިއެވެ.\nގެމަނަފުށި ޕޮލިސް ސްޓޭޝަނުން މި އޮކްޓޯބަރ މަހުގެ3ވަނަ ދުވަހުން ފެށިގެން ދެ ހަފްތާގެ މުއްދަތަށް ކުރިއަށް ގެންދިޔަ މިޕްރޮގްރާމްގައި، ވަނީ އެރަށުގެ ހުރިހާ ގޭބިސީއަކަށް ޒިޔާރަތްކޮށް އެރަށުގައި ދުއްވާ އެއްގަމާއި ކަނޑު އުޅަނދުތަކުގެ މަޢުލޫމާތުތައް އެއްކޮށްފައިވެއެވެ. އެގޮތުން އެއްގަމު އުޅަނދުތަކުގެ އިންޖީނު ނަންބަރުތަކާއި ވެރިފަރާތުގެ މަޢުލޫމާތާއި ދޯންޏާއި، ޑިންގީ، ފެރީ އަދި މަސްވެރިކަން ކުރާ އުޅަނދުތަކުގެ މަޢުލޫމާތާއި ވެރިފަރާތްތަކުގެ މަޢުލޫމާތުތައް ހޯދާފައިވެއެވެ.\nމި ޕްރޮގްރާމުގެ ތެރެއިންވަނީ އުޅަނދު ދުއްވުގައި ޤާނޫނީ ގޮތުން ފުރިހަމަ ކުރަންޖެހޭ ކަންކަން ފުރިހަމައަށް ހުރިތޯ ބެލުމުގެ މަސައްކަތްކޮށްފައެވެ. އެގޮތުން އެއްގަމުގައި ދުއްވާ އުޅަނދުތަކުގައި ހުންނަޖެހޭ އަހަރީ ފީ އާއި އިންޝުއަރެންސާއި ރޯޑްވާދިނަސް ބެލުމުގެ އިތުރުން ޓްރެފިކްގެ އެހެނިހެން ވައިލޭޝަންތައް ބަލައި ރަނގަޅު ކުރަން ހުރި ކަންކަން ރަނގަޅު ކުރުމަށް ނަސޭހަތްތެރިވެފައިވެއެވެ.\nމީގެއިތުރުން އެރަށުގައި ދުއްވާ ދޯނި، ޑިންގީ، ފެރީ އަދި މަސްވެރިކަން ކުރާ ދޯނި ފަހަރުގައި ހުންނަޖެހޭ ސީވާދިނަސް ހުއްދައާއި އުޅަނދު ފަހަރުގެ ސަލާމަތީ ކަންކަން ބަލައިފާސްކޮށްފައިވެއެވެ. އަދި އުޅަނދުފަހަރުގެ ސަލާމަތާއި ރައްކާތެރިކަމަށް ކުރަންޖެހޭ ކަންކަން ބުނެދިނުމާއި އުޅަނދުގައި ހުރި ރަނގަޅު ކުރަންޖެހޭ ކަންކަން ރަނގަޅުކުރުމަށް ނަސޭހަތްތެރިވެފައިވެއެވެ.\nމިޕްރޮގްރާމުގެ ތެރެއިން، އެރަށުގައި ދުއްވާ އެއްގަމު 360 އުޅަނދާއި ކަނޑުގައި ދުއްވާ 80 އުޅަނދުގެ މަޢުލޫމާތު އެއްކޮށް، ބަލައިފާސްކޮށްފައިވެއެވެ.


އަނގަ - ވިކިޕީޑިއާ\nއަނގަ(އިނގިރޭސި ބަހުން: Mouth) ލެއްޕިފައި އިންނަނީ ދެތުންފަތްގެ އެހީގައެވެ. ހަޖަމުކުރުމުގެ މަސައްކަތް ފެށިގެން އަންނަނީ އަނގައިގެ ތެރޭގައި ކާތެކަތި ހަފަން ފަށާ ހިސާބުންނެވެ. އަނގައިގެ ތެރޭގައިވާ ތެތް ދުލިފަށް(އިނގިރޭސި ބަހުން: Buccal mucosa) ގައި ކުޅުބޭރުކުރާ ގޮށްތައް ވެއެވެ. މީގެ އިތުރުން ދޫ، ކުޑަ ދޫ، އަދި ދަތް ތަކާއި، ހިރުގަނޑު ވެސް ހުންނަނީ އަނގައިގެ ތެރޭގައެވެ.\nއަނގަ ތެރޭގައި ކުރިމަތިންނާއި އަރިމަތިން ހުންނަނީ ދަތް ތަކާއި، ހިރުގަނޑު އެވެ. މަތިން ހުންނަނީ މަތީ ތަލިގެ ބައިތައްކަމަށްވާ ހަރު ތަލި އަދި މަޑު ތަލި އެވެ. ދޫ އޮންނަނީ އަނގަތެރޭގެ ތިރީގައެވެ. ފަހަތުން އަނގަތެރެ އޯރޯފެރިންޖީއަލް އިސްމަސް ހުރަސްކޮށް ގުޅެނީ އަރުތެރެ އާއެވެ. އަނގައިގެ ދަށް އަކީ ތިރީ ތަލި އެވެ.\n2 އުފެދިގެން އައުން\n3 އަދިވެސް ބައްލަވާ ލައްވާ\n4 އިތުރު ފޮޓޯތައް\nއަނގަޔަކީ ތަފާތު މުހިއްމު އެތައް ވަޒީފާތަކެއް ފުރިހަމަކުރުމުގައި ހަރަކާތްތެރިވެ، ބައިވެރިވާ ގުނަވަނެކެވެ. މިގޮތުން ވާހަކަ ދެއްކުން ކެއުން، ބުއިން، މޫނު މައްޗަށް ވައްތަރު ޖެއްސުން، ނޭވާލުން، ބޮސްދިނުން، އަދި ދުންފަތުގެ އިސްތިއުމާލު ކުރުން ފަދަ ކަންކަމުގައި އަނގައިގެ ބޭނުން ހިފައެވެ.\nތުއްތު ދަރިފުޅު އުފަންވާއިރު ސަކިންގ ރިފްލެކްސް އޭ ކިޔޭ ރިފްލެކްސް އެއް ދަސްވެފައި ހުރެއެވެ. މިރިފްލެކްސްގެ ސަބަބުން މައިމީހާގެ އުރަމަތިން ކިރު ތުންފަތުގެ އެހީގައި ދަމައިގެން ބޯން ދަސްވެފައި ހުރެއެވެ.\nކާތަކެތި ދިރުވުމުގެ މަރުޙަލާ އެއް އަނގައިގެ ތެރޭގައި ވެސް ހިގައެވެ. އެގޮތުން ކާތަކެތި ދިރުވުމުގައި އަނގައިގެ ތެރޭގައި ހިގާ މަރުޙަލާ އަކީ އަހަރެމެންގެ ބާރާއެކު ހިގާ މަރުޙަލާއެކެވެ. އަނގައިގެ ތެރޭގައި ހެފުނު ކާތަކެތި އަރުތެރެ އަށް ފޮނުވާލުމަށްޓަކައި، ދޫ މަތީ ތަލި ނުވަތަ ހަރު ތަލި އާއި ދިމާލަށް އުފުލަން ޖެހެއެވެ. މިގޮތަށް އުފުލުމުން ކާތަކެތިކޮޅު އަރުތެރެ އަށް ދެއެވެ. އަދި ކާތަކެތި ދިރުވިގެންދާއިރު އަނގަޖެހޭނީ ބަންދުވެފައި ހުންނާށެވެ. އެހެންނޫނީ ބައެއް ފަހަރު ކާތަކެތި ދިރުވަން އުދަގޫވެދާނެއެވެ.\nނޭފަތް، އަނގަ، ކަރުތެރެ، އަދި އަޑުފޮށީ ފެންނާނެހެން ހެދިފައިވާ ސެކްޝަނެއް.\nLast edited on 8 މާރޗް 2020, at 22:28\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 8 މާރޗް 2020، 22:28 ގައެވެ.


ދިވެހީންގެ ފުރަތަމަ މެޑިކަލް ޑޮކްޓަރުގެ ޚިދުމަތުން، ޤައުމު...\nރާއްޖޭގެ ފުރަތަމަ، އެމް.ބީ.ބީ.އެސް ޑޮކްޓަރ\nދިވެހީންގެ ފުރަތަމަ މެޑިކަލް ޑޮކްޓަރުގެ ޚިދުމަތުން، ޤައުމު މަޙުރޫމުވެ، އެމެރިކާގެ ފަސްގަނޑު ދަށުގައި!\nއެމެރިކާގެ ރައްޔިތުންގެ މަތިވެރި ޤަދަރާ ލޯބި އޭނާ ހޯއްދެވި\nޑރ. ޢަބްދުއްރަޝީދަކީ، ސައުތު ހެވަންގެ ރައްޔިތުންގެ މެދުގައި ވަރަށް މަޤުބޫލު، އެހާމެ އިޙުތިރާމު ލިބިވަޑައިގެންފައިވި ޑޮކްޓަރެއް\nރާއްޖެއަށް އައުމަށް ޕެކްކުރި ފޮށިތައް، 30 އަހަރު ފާއިތުވެ ދިޔައިރުވެސް ހުރީ ގޭގެ ސިޓިންރޫމުގައި\n18 ޖޫން 2020 | ބުރާސްފަތި 21:11\nދިވެހިރާއްޖޭގެ ފުރަތަމަ، އެމް.ބީ.ބީ.އެސް ޑޮކްޓަރ، ޢަބްދުއްރަޝީދު ޢަބްދުލް ވައްހާބާއި އަނބިކަނބަލުން\nއެއީ މީގެ 55 އަހަރު ކުރިން، ދިވެހި ތާރީޚުގައި ލިޔެވިފައިވާ، 1965ގެ ޖޫން މަހުގެ 22 ވަނަ ދުވަހެވެ. އެދުވަހަކީ، މާލެއަށް އެ ދުވަހު އައި، އެސް.އެސް.މޯލްޑިވްސް ސްޓަރ ބޯޓުން، ދިވެހިރާއްޖޭގެ ފުރަތަމަ، އެމް.ބީ.ބީ.އެސް ޑޮކްޓަރ، ޢަބްދުއްރަޝީދު ޢަބްދުލް ވައްހާބު، މާލެއަށް ވަޑައިގަތް ދުވަހެވެ.\nހޯއް ގޮވާ ކެއްސުމާ، ފައިލޭރިއާ އާއި، ޓައިފޮއިޑާއި، ޖުޒާމް ބައްޔާއި، ކާޑުބައްޔާއި، ލެޕްރަސީފަދަ ބަލިތަކުގެ ޝިކާރައަކަށްވެފައި އޮތް، ދިވެހިރާއްޖެ އޮތީ، ޒަމާނީ ޑޮކްޓަރީ ޚިދުމަތަށް ފެންބޮވައިގެންފައެވެ. ޒަމާނީ ޑޮކްޓަރީ ބޭހަށް އިންތިހާއަށް ބޭނުންވެފައެވެ. އެހެންކަމުން، ޑރ.ޢަބްދުއްރަޝީދު މާލެއަށް ވަޑައިގަތުންވީ، ދިވެހިރާއްޖެއަށް އައި ޢީދަކަށެވެ. އޭރު ނިކުންނަމުން ދިއަ، ސަރުކާރު ޚަބަރު ނޫހުގެ ފަރާތުން ޑރ.ޢަބްދުއް ރަޝީދަށް ޚާއްސަ ކަވަރޭޖެއް އެރުވިއެވެ. އެ ނޫހުން އޭނާއަށް މަރުޙަބާވެސް ދެންނެވިއެވެ. އެ ޖުމްލައިގެ ފަހަތުން، އެ ނޫސް ދިނީ އަނެއްކައިވެސް، ކެތްތެރިކަން ކޮޅުންލާފައި އޮތް، ދިވެހި ސިއްޚީ ޚިދުމަތް، އިސްޖަހައިލި ޚަބަރެކެވެ. އެއީ ހަމަ މިދެންނެވި ބޯޓުން، ޑރ. ޢަބްދުއްރަޝީދު، ދާއިރާއިން ސްޕެޝަލިސްޓަކަށް ވެވަޑައި ގަތުމަށް ކެނެޑާއަށް، ފުރާވަޑައިގަންނަވާނެ ވާހަކަ އެވެ. ސުވާލަކީ، އެ ދަތުރުގެ ފަހުން، ޑރ. ޢަބްދުއްރަޝީދުގެ ޚިދުމަތުން ދިވެހިރާއްޖެ އަބަދަށް މަޙުރޫމުވެގެން ދިޔަ ދިއުމެވެ. އެމެރިކާގެ މިޗިގަންގެ ސަހަރާއެއްގައި އޭނާގެ މަޤުބަރާ މިއަދު ފެންނާން އޮތުމުގެ ސިއްރަކީ ކޮބައި ކަމެވެ؟\nދިވެހި ސަރުކާރުގެ ޚަރަދުގައި ޢަބްދުއްރަޝީދު އަބްދުލް ވައްހާބު، އެންމެ ފުރަތަމަ ކިޔަވާވިދާޅުވީ، ސްރީލަންކާގެ ސެންޓްޕީޓަރސް ކޮލެޖުގައެވެ. އެތާނގައި އޭނާ 8 އަހަރު، ހޭދަ ކުރެއްވުމަށްފަހު، އިންޑިއާގެ މެޑްރާސްގެ ކްރިސްޓިއަން ކޮލެޖަށް ވަޑައިގަތީ، އެމް.ބީ.ބީ.އެސް ހެއްދެވުމަށެވެ. އެއީ ކޮލޮމްބޯ ޕްލޭނިންގެ އެހީގައި ލިބުނު ފަންޑުގެ ދަށުންނެވެ.\nމި ރިޕޯޓުގެ ދިރާސާގެ ތެރެއިން، ރާއްޖޭގެ ކުރީގެ ރައީސުލްޖުމްހޫރިއްޔާ އަލްއުސްތާޛް މައުމޫން ޢަބްދުލް ޤައްޔޫމަށް، ފޯނުން އަޅުގަނޑާ ބައްދަލުވިއެވެ. އެއީ ޑރ.ޢަބްދުއްރަޝީދުގެ ތަޢުލީމީ ޙަޔާތާމެދު، ސާފުކޮށްލަން ބޭނުންވި މަޢުލޫމާތަކަށެވެ. ރައީސް މައުމޫން ވިދާޅުވި ގޮތުގައި، އެމަނިކުފާނާއި ޢަބްދުއްރަޝީދު، ފުރަތަމަ ބައްދަލުވީ ސްރީލަންކާގެ ސޯސަންވިލާއިންނެވެ. އޭރު މައުމޫންވެސް ހުންނެވީ ސޯސަންވިލާގައެވެ. އެދުވަސްވަރުގެ ބައެއް ހަނދާންތައް، ރައީސް މައުމޫން ޙިއްސާކޮށްދެއްވިއެވެ.\nކުރިންވެސް ދެންނެވި ފަދައިން، ގާތްގަނޑަކަށް އަށެއްކަ އަހަރު، ސެންޓްޕީޓަރސް ކޮލެޖުގައި ޢަބްދުއްރަޝީދު، ހޭދަކުރެއްވިއެވެ. އެއީ، އެމް.ބީ.ބީ.އެސް ހައްދަވަން މެޑްރާހަސް ފުރާވަޑައިގަތުމުގެ ކުރިއެވެ. އިންޑިއާއަށް ވަޑައިގެން، އެމް.ބީ.ބީ.އެސް ފާސް ނެންގެވުމަށްފަހު، ކެނެޑާއަށް ފުރުއްވީ، އަމިއްލަފުޅަށް އިނގިރޭސި ސަރުކާރަށް ލިޔުއްވައިގެން ހޯއްދެއްވި ސްކޯލަރޝިޕެއްގައެވެ. މިފަހަރު ކޯހުގެ ފަންޑު ލިބިވަޑައިގަތީ ޑަބްލިއުއެޗްއޯގެ ފަރާތުންނެވެ.\nކެނެޑާއަށް ފުރުއްވުމަށްޓަކައި، މާލެއަށް 1965ގެ ޖޫން 22 ގައި އޭނާ ވަޑައިގެން، އެ ހުންނެވި ދުވަސްވަރު، ގާތްގަނޑަކަށް ހަފްތާއެއްހާ ދުވަހަށް، އޭރު މާލޭގައި ހިނގަމުންދިޔަ ސަރުކާރު ހޮސްޕިޓަލުގައި ޚިދުމަތް ދެއްވިއެވެ. ނަމަވެސް އޭރު އޭނާ ހުންނެވީ ކެނެޑާއަށް ފުރުއްވުމުގެ ދަތުރުމަތީގައި ކަމުން، ވިދިގެން އައި ހަފުތާގައި، ރާއްޖެއިން ފުރުއްވިއެވެ.\nޑރ. ޢަބްދުއްރަޝީދު ކެނެޑާގައި ކިޔަވާވިދާޅުވަމުން ގެންދެވީ، ގައިނީ ދާއިރާއިންނެވެ. އޭނާ ޚާއްސަވެ ވަޑައިގަތީ، އަންހެނުންގެ ސްޕެޝަލިސްޓެއްގެ ގޮތުގައެވެ. ނަމަވެސް، މިދެންނެވި ދުވަސްވަރު ކޯހުން ފާސްވެ ވަޑައިގަތީ، އުންމީދުކުރެއްވި މުއްދަތަށްވުރެ ކުޑަ ދުވަސްކޮޅެއް ފަހުންނެވެ. އެއީ ކިޔެވި މާއްދާއެއްގެ އިމްތިޙާނުގައި އަލުން އިށީނދެ ވަޑައިގަންނަވަން ޖެހިވަޑައި ގަތުމުންނެވެ.\nކެނެޑާގައި ހުންނަވަނިކޮށް އެއް ދުވަހަކު، ޢަބްދުއްރަޝީދާއި ކުއްލި ގޮތަކަށް، ބައްދަލު ކުރީ، ކެނެޑާގެ އިމިގްރޭޝަންގެ އޮފިސަރެކެވެ! އެ މީހަކު، ޢަބްދުއްރަޝީދަށް ދެންނެވީ، ދިވެހި ސަރުކާރުން އޭނާގެ ޕާސްޕޯޓު ކެންސަލްކޮށް، އެކަން ކެނެޑާ ސަރުކާރަށް އަންގަވައިފި ކަމެވެ. އަދި އަނބުރާ ރާއްޖެއަށް ފޮނުވައިދޭން، ކެނެޑާ ސަރުކާރުގައި، ދިވެހިސަރުކާރުން އެދިއްޖެ ވާހަކައެވެ. އެހެން ކަމުން ކުރިއަށް އޮތް ދެދުވަހުގެ ތެރޭގައި، ރާއްޖެއަށް އެނބުރިދާން ތައްޔާރުވާން، އޭނާއަށް އެންގިއެވެ.\nމިދަންނަވާލީ، ކެނެޑާގެ އިމިގްރޭޝަން އޮފިސަރުގެ ރަސްމީ އެންގުމެވެ. ނަމަވެސް އެބޭކަލަކު ނުރަސްމީކޮށް ޢަބްދުއްރަޝީދަށް ދެންނެވީ، ކެނެޑާގެ ރައްޔިތަކާއި ކައިވެނި ކުރައްވައިގެން ހުންނެވުމުން، ކެނެޑާގެ ގާނޫނު ބުނާ ޙިމާޔަތް، ހޯއްދަވަން ބޭނުންފުޅު ނަމަ، ރަސްމީ ޗެނަލުން އެ މަސައްކަތް ކުރުމުގެ ފުރުސަތު އޮންނާނެ ކަމަށެވެ!\nމިވީ ކީއްހެޔެވެ؟ ރައީސް އިބްރާހިމް ނާސިރުގެ ސަރުކާރުން، ޑރ.ޢަބްދުއްރަޝީދުގެ ޕާސްޕޯޓު ކެންސަލް ކުރީ ކީއްވެ ހެއްޔެވެ؟ އަދި އެނާ ވަގުތުން މާލެއަށް ފޮނުވަން އެ އެންގެވީ ކޮން ސަބަބަކާހުރެ ހެއްޔެވެ؟ މި ޚަބަރުން ޢަބްދުއްރަޝީދަށް ލިބިވަޑައިގަތީ ކުއްލި ސިހުމަކާއި ބިރުވެރި ކަމެކެވެ. އޭރު މާލެއިން ޚަބަރު ލިބެމުންދިޔަ ގޮތުގައި، އޭނާ ރާއްޖެ އަތުވެއްޖެނަމަ، ހައްޔަރު ކުރާނެއެވެ. އެހެން ކަމުން ޙާލަތު ބަދަލުވެގެން މިދަނީ، އޭގެ ބިރުވެރިކަން އިންތިހާއަށެވެ. އެނގޭ ކަމަކީ، މިހެން ދިމާވި ކީއްވެކަން ޙަޔާތުގެ ވަރަށް ފަހުކޮޅު، ކުއްލިއަކަށް އޭނާއާއި ބައްދަލުވި ބޮޑުބޭބެ ކިޔާ ކުއްޖަކާއި ބައްދަލުވުމާއި ހަމައަށް އޮތީ، ނޭގުމެއްގެ ތެރޭގައި އޮތް ސިއްރެއްގެ ގޮތުގައި ކަމެވެ. އަދި މިދެންނެވި ބޮޑުބޭބެކިއާ ކޮއްކޮއާއި އަބްދުއްރަޝީދާއި ބައްދަލުވުންވެސް، ވެގެންދިޔައީ، އޭނާއަށް ކުއްލި ސިހުމެއް ލިބިވަޑައިގަތް، އާދަޔާ ކިލާފު ކަމަކަށެވެ.\nކޮންމެއަކަސް ހިނގާދިޔަ ކަންތައްތަކުގެ ސަބަބުން ޢަބްދުއްރަޝީދު ހުންނެވީ ވަރަށް ބިރުފުޅުންނެވެ. ރާއްޖެއަށް އެނބުރި ދިއުމުން ދެން ކަންތައް ވެގެންދާނެ ގޮތް، އޭނާއަށް ވިސްނިވަޑައިގަންނަވައެވެ. އޭރު އޭނާ ހުންނެވީ ކެނެޑާގެ އަންހެނަކާ ކައިވެނި ބައްލަވައިގެންނެވެ. އެހެންކަމުން، ކެނެޑާގެ ޙިމާޔަތް ހޯއްދަވަން ރަސްމީ ޗެނަލުން އޭނާކުރެއްވި މަސައްކަތުން، ކެނެޑާގެ ޙިމާޔަތް ލިބިވަޑައިގަތެވެ. އެހައިތަނުން، ދެން ފެށުނީ ޢަބްދުއްރަޝީދުގެ އެހެން ޙަޔާތެކެވެ. ކެނެޑާގެ ހޮސްޕިޓަލެއްގައި އޭނާ ޚިދުމަތް ކުރައްވަން ފެއްޓެވިއެވެ. މިދެންނެވި ދުވަސްވަރު، ވިހެއުމުގެ ވޭން އިޙުސާސް ނުވާގޮތަށް އަންހެނުން ވިއްސުމުގެ "ހިޕޮނޮސިސް"ގެ ދާއިރާއިން އަނެއްކާވެސް އޭނާ ކިޔަވަން ފެށިއެވެ. މި ދާއިރާއިން އޭނާ ޕީ.އެޗް.ޑީވެސް ޙާސިލް ކުރެއްވިއެވެ. މިހާތަނަށް އައިއިރު، ޑރ. އަބްދުއްރަޝީދަކީ، ކެނެޑާގައި މަގުބޫލު ގައިނަކޮލޮޖިސްޓެކެވެ. އެ ދާއިރާގެ ސްޕެޝަލިސްޓެކެވެ. ޚާއްސަކޮށް، ވިހެމުގެ ތަދު އިޙުސާސްނުވާ ގޮތަށް އަންހެނުން ވިއްސުމުގެ ގޮތުން، އޭނާއަށް ލިބިލެއްވި ކުޅަދާނަކަން ވެގެންދިޔައީ ޑރ. އަބްދުއްރަޝީދު މަގުބޫލުވެ، މަޝްހޫރުވި ސަބަބަށެވެ.\nފެންނަނީ، އެމެރިކާއާއި ކެނެޑާއިންވާ ބޯޑަރު ކައިރީގައި އޮންނަ، އެމެރިކާގެ މިޗިގަން ސްޓޭޓުގެ ކުޑަކުޑަ އަވަށެއްކަމަށްވާ "ސައުތު ހެވަން"ގެ ހިތްފަސޭހަ ކޯރުގެ ކައިރީގައި ހުރި، ތިންބުރީގެ ރީތި ގެއެކެވެ. މި ގޭގެ އެތެރޭގެ ފާރުތައް ހުންނަނީ ހުދު ކުލަ އަކުންނެވެ. ދޮރުތަކާއި ފަރުނީޗަރުތަކަކީ، ލަކުޑި ކުލައިން ފެންނާންހުރި ތަންތަނެވެ. މިއީ އެމެރިކާގެ ތަނަވަސް މީހުން، ޢާންމުކޮށް ދިރިއުޅޭފަދަ، ހެޔޮވަރުގެ ސާދާ އެމެރިކާގެ ގެއެކެވެ. މިދެންނެވި ގެއަކީ، ޑރ. ޢަބްދުއްރަޝީދު ޢަބްދުލް ވައްހާބާއި އޭނާގެ އަނބިކަނބަލުން ސުޒާނާ ދިރިއުޅުއްވާ ގެއެވެ. މި ދެބޭފުޅުންނަށް ބޭފުޅަކު ލިބިވަޑައިގެންފައި ނެތަތީ، ގެންގުޅުއްވަނީ4ބުޅަލެވެ. މިއީ ކެނެޑާއިން، މި ދެކަނބަލުން އެމެރިކާއަށް، ކުރި ޙިޖުރައިގެ މަންޒިލެވެ. އެމެރިކާއަށް ޙިޖުރަކުރެއްވީ، އެމެރިކާގެ ހޮސްޕިޓަލެއްގައި ޚިދުމަތް ކުރެއްވުމަށެވެ. އިސާހިތަކުމެ. ސައުތު ހެވަންގައި، ޑރ. ޢަބްދުއްރަޝީދުގެ އަމިއްލަފުޅު ކްލިނިކެއްވެސް ހުޅުއްވިއެވެ. އެ ކްލިނިކުގެ އިދާރީ ކަންކަން ބަލަހައްޓަވަނީ އަނބިކަނބަލުންނެވެ.\nޑޮކްޓަރ، ޢަބްދުއްރަޝީދު ޢަބްދުލް ވައްހާބު މާލެ ވަޑައިގެންނެވުމުން، އެ ޚަބަރު ލިޔެފައިވާ ލިޔުމެއް\nދިވެހިރާއްޖެއާއި ޑރ. އަބްދުއްރަޝީދު ގުޅުން ކެނޑުނުފަހުން، ތިރީހަކަށް އަހަރު މާޒީވެފައި އޮތްވައި، އެމެރިކާގެ ނިވްޔޯކުގައި ހުންނަ ދިވެހި އެމްބަސީގައި ޚިދުމަތްކުރަން ވަޑައިގަންނަވަން ޖެހިވަޑައިގަތީ، ޑރ.ޢަބްދުއްރަޝީދުގެ ދައްތަ ދިޔާނާ ޢަބްދުލް ވައްހާބުގެ ދަރިކަލުން އަޙުމަދު ޚަލީލު (އަންދު) އަށެވެ. އޭރު ޢަބްދުއްރަޝީދުގެ ބައްޕާފުޅުވެސް ދުނިޔޭގައި ހުންނެވިއެވެ. އަންދު މާލޭން ފުރުއްވުމުގެ ކުރިން ޢަބްދުއްރަޝީދާއި ގުޅޭނެ ނަންބަރަކާއި އޭނާގެ އެޑްރެސް، އަންދުގެ ކާފާފުޅު، އަންދުއަށް ދެއްވިއެވެ. އަދި ބައްދަލުވޭތޯ ބައްލަވައި ދެއްވަން އެދިވަޑައިގަތެވެ.\nއެމެރިކާއި އަންދު ހުންނެވި ދުވަސްވަރު، އޭނާގެ ބޮޑުބޭބެ ހޯއްދަވަން ވަރަށް މަސައްކަތް ކުރެއްވިއެވެ. ޑައިރެކްޓަރީ ބައްލަވައިގެން އެ ނަން ކިޔާ މީސްމީހުންގެ ނަންބަރުތަކާ ގުޅުއްވާ އުޅުއްވިއެވެ. އެއްދުވަހަކު، ކާފަ ދެއްވި އެޑްރެހުގައި އޮތް ނަންބަރަށް ޑައިލް ކޮށްލިތަނުން ފޯނު ނެގީ އަންހެނެކެވެ. ޢަބްދުއްރަޝީދާއި ބައްދަލުވެދާނެތޯ؟ އާއި، މިއީ، ދިވެހިރާއްޖޭގެ މިވެނި މީހެކޭ ދެންނެވުމުން، އެ އަންހެނަކު އެ ކޯލު، ޑރ. ޢަބްދުއްރަޝީދަށް ފޯރުކޮށްދިނެވެ. އެހައިތަނުން އަންދުއާއި އަބްދުއްރަޝީދާއި ވާހަކަދެކެވި ތަޢާރަފުވެވުނެވެ. އޭގެ ފަހުން، ބޮޑުބޭބެއާއި ބައްދަލުވާން މިޗިގަންއަށް އައުމަށް ދަޢުވަތު ލިބުނެވެ.\n"އަޅުގަނޑު މިޗިގަން އެއަރޕޯޓުން ނިކުތްއިރު، ބޮޑުބޭބެ ދެކަނބަލުން، ތިއްބެވި އަޅުގަނޑާ ބައްދަލުކުރަން އެއަރޕޯޓަށް ވަޑައިގެން. އޭރު ވާހަކަފުޅު ދައްކަވަނީ އިނގިރޭސިބަހުން. ދެން އެ ކާރުގަ އެގެއަށް ގެންދެވީ. ޙައިރާން ކުރަނިވި ކަމަކީ، ދެ ދުވަހެއްގެ ތެރޭގައި ރީތިކޮށް ދިވެހިބަހުން އަޅުގަނޑާއި ވާހަކަފުޅު ދައްކަވަން ފެށްޓެވިކަން". އަޙުމަދު ޚަލީލު ވިދާޅުވެފައި ވެއެވެ.\nއަންދުއަށް ފަހުން އެނގިލެއްވި ގޮތުގައި، އެދުވަހު ފޯނު ނެންނެވީ ބޮޑުބޭބެގެ އަނބިކަނބަލުންނެވެ. އަންދު ވާހަކަ ދައްކަވަން ފެއްޓެވުމުން، އެ ކޯލު އޭނާ ޢަބްދުއްރަޝީދަށް ފޯރުކޮށްދިނީ، މި ވާނީ ވަރަށް މުހިންމު ކޯލެއް ކަމަށް ހީފުޅު ކުރައްވައެވެ. ހަމަ އެގޮތަށް ސީދާސީދާ ބައްދަލުވެ، ރަނގަޅަށް ތަޢާރަފުވުމާއި ހަމައަށް، އޭރުވެސް ބޮޑުބޭބެ ހުންނެވީ ކޮންމެވެސް މިންވަރަށް ޖެހިލުންވެ ވަޑައިގެންނެވެ. އެއީ ކުރިން ކަންވެފައި އޮތް ގޮތުން ކަމަށް ވެދާނެއެވެ.\nމިއީ، ޑރ. ޢަބްދުއްރަޝީދުގެ ޕާސްޕޯޓު، ދިވެހިސަރުކާރުން ކެންސަލްކުރީ ކީއްވެގެން ކަމާއި، ދިވެހިރާއްޖެއަށް އެނބުރި ވަޑައިގަތުމަށް ޢަބްދުއްރަޝީދު، ތައްޔާރުވެގެން ހުންނެވިކަން، ހާމަވާ ހިސާބެވެ. އެވާހަކަ ޢަބްދުއްރަޝީދުވަނީ އަންދުއާ ޙިއްސާ ކުރައްވައިފައެވެ.\n"އަޅުގަނޑު ގާތު ވިދާޅުވީ، ކެނެޑާ ބޭކަނބަލަކާ ކައިވެނި ކުރައްވަން ގަސްތުކުރައްވައި، އެކަން ސަރުކާރުގެ ޚިޔާލުފުޅަކަށް އެދިވަޑައިގެން ދެންނެވިތަނާއޭ، ޕާސްޕޯޓު ކެންސަލް ކުރެއްވީ". އަންދު ވިދާޅުވިއެވެ.\n"އަޅުގަނޑަށް ދެއްކެވި ރާއްޖެއަށް ވައިގަންނަވަން ޕެކްކޮށްފަހުރި ފޮށިތައް. އޭރުވެސް ހުރީ އެ އެއްޗެހި ނުކަނޑާ. އޭގައި ހަނޑޫ މުގުރަން ގެންގުޅުއްވި ވަނަކާ، ޓިޝޫ ފޮށިތަކާ، ރާއްޖެއިން އޭރު ލިބެންނެތް އެހެން ނަމަވެސް، ރާއްޖޭގައި ޕްރެކްޓިސް ކުރައްވާނަމަ، ބޭނުންފުޅުވާނެ ސާމާނުވެސް ހުރި".\nޑރ.ޢަބްދުއްރަޝީދާއި ބައްދަލުވި އަނެއް ބޭފުޅަކީ މިހާރުގެ ފޮރިން މިނިސްޓަރ ޢަބްދުﷲ ޝާހިދެވެ. އެމަނިކުފާނު ވިދާޅުވި ގޮތުގައި، ޑރ. އަބްދުއްރަޝީދަށް އެއް ފަހަރަށްވުރެން ގިނަ ފަހަރު، ބައްދަލުވެފައި ވެއެވެ. ޝާހިދު ކިޔަވާ ވިދާޅުވަން ހުންނެވި ދުވަސްވަރު، ޑރ.ޢަބްދުއްރަޝީދު ވެސް، ޝާހިދަށް ބައްދަލު ކުރެއްވިއެވެ.\n"ޑރ. އަބްދުއްރަޝީދުގެ އެންމެ ބޮޑު ހިތާމަފުޅަކީ، ރާއްޖޭގައި ޚިދުމަތް ކުރައްވަން ވަޑައި ނުގެންނެވުނުކަން. ރާއްޖެއަށް ޚިދުމަތް ކުރައްވަން ވަޑައިގަންނަވަން، ޑރ. ޢަބްދުއްރަޝީދު، ހުންނެވީ ވަރަށް ބޮޑަށް ތައްޔާރުވެ ވަޑައިގެން"\nޝާހިދުގެ ފަރާތްޕުޅުން އެނގިފައިވާ ގޮތުންނަމަ، ޑރ. އަބްދުއްރަޝީދު، އެހާޒަމާން ވަންދެއް ބޭރުގައި އުޅުއްވި ނަމަވެސް، ދިވެހި ބަހަށް ވަރަށް އަހުލުވެރިއެވެ. ޅެން، ރައިވަރުވެސް ހައްދަވައި އުޅުއްވައެވެ. އަދި އެއީ ބެރާއި މިއުޒިކަށްވެސް ވަރަށް ލޯބި ކުރެއްވި ބޭފުޅެކެވެ.\nސާޅީހަކަށް އަހަރު، ދިވެއްސެއްގެ ލޯވެސް ނުފެންނަ ފަށުގައި އުޅުއްވަން ޖެހިވަޑައިގެންނެވި ނަމަވެސް، ކޮއްކޮ އަންދުއާ ބައްދަލުވިތާ އެންމެ ދެދުވަހުގެ ތެރޭގައި، އަމިއްލަފުޅު މާދަރީބަހުން ވާހަކަފުޅު ދައްކަވައި، ރައިވަރު ހައްދަވަންފެއްޓެވި ޑރ. ޢަބްދުއްރަޝީދަކީ، ދިވެހި ޅެންވެރިކަމުގެ ދުނިޔޭގެ މަޝްހޫރު "ޙިމާރުލް ޤައުމު" އައްސައްޔިދު ބޮޑުފެންވަޅުގޭ ސީދީއަށް ކާފަވިދާޅުވާ ބޭފުޅެކެވެ. އެމަނިކުފާނުގެ މަންމާފުޅަކީ، ބޮޑުފެންވަޅުގޭ ސީދީގެ ދަރިކަނބަލުން ފާޠިމަތު ޙުސައިނެވެ.\n"އަޅުގަނޑާ ބައްދަލުވެ ރާއްޖޭގެ ވާހަކަ އައްސަވަމުން ވިދާޅުވި، ބޭލާމަނިކު ކޮބާހެއްޔޭ؟ އަޅުގަނޑު ދެންނެވިން، ނިޔާވެއްޖޭ! އެއީ އެޒަމާނުގަ ވަރަށް މިއުޒިކަށް މަޝްހޫރު ބޭފުޅެއް. އެފަދަ ބޭބޭފުޅުންގެ ވާހަކަ ވަރަށް އެއްސެވި". އަންދު ވިދާޅުވެފައި ވެއެވެ.\nއަންދުއާ ޑރ.ޢަބްދުއްރަޝީދު ބައްދަލުވީއިރު، ސަރުކާރު އޮތީ ބަދަލުވެފައެވެ. ރައީސް މައުމޫންގެ ވެރިކަން އޮތީ ފެށިފައެވެ. އެހެންކަމުން އޭނާ ރާއްޖެއަށް ވަޑައިގަތުމަށް ނިންމަވައި، 1988ގައި ފުރަތަމަ ރާއްޖެއަށް ފޮނުއްވީ އަނބިކަނބަލުންނެވެ. ވިދިގެން އައި އަހަރު ދެކަނބަލުން އެކުގައި ވަޑައިގަތެވެ. އެ ދަތުރަށްފަހު، އެމެރިކާއަށް ވަޑައިގަތީ، ރާއްޖެއަށް ވަޑައިގަތުމުގެ ޢަޒްމުގައެވެ. ނަމަވެސް ދިމާވި ބަދުނަސީބަކީ އަނބިކަނބަލުން ކުޑަ ދުވަސްކޮޅެއްގެ ތެރޭގައި ދުނިޔެ ދޫކުރެއްވިއެވެ.\nމި މޮޅިވެރިކަމުގައި ހުންނަވަނިކޮށް، ޑރ.ޢަބްދުއްރަޝީދުވެސް އާލާސްކަންފުޅާވެ، އެޑްމިޓްކުރިއެވެ. މި އާލާސްކަންފުޅުގައި އެންމެ ފަހުން ވެންޓިލޭޓަރަށް ލާންޖެހުނެވެ. އެހައިތަނުން އަނެއްކައިވެސް އަންދު ބޮޑުބޭބެއަށް ޒިޔާރަތް ކުރިއެވެ. ނަމަވެސް ކުޑަ ދުވަސްކޮޅެއްފަހުން ޑރ.ޢަބްދުއްރަޝީދު އަވަހާރަ ވެއްޖެއެވެ! ސައުތް ހެވަންގެ މުސްލިމުންގެ ޖަމާޢަތަކާ ގުޅުއްވައިގެން އެނާގެ ޖަނާޒާ ބޭއްވުނީ، އަވަހާރަވި ދުވަސްނޫން އަނެއް ދުވަހެވެ. އޭނާ ވަޅުފުޅުލީ މިޗިގަންގެ ސައުތު ހެވަންގެ ގަބުރުސްތާނުގައެވެ.\nފޮރިންމިނިސްޓަރ ޢަބްދުﷲ ޝާހިދު، ވިދާޅުވި ގޮތުގައި، އޭރު ޝާހިދު ހުންނެވީ، އދ.ގެ ޖެނެރަލް އެސެމްބްލީގައި ބައިވެރިވެ ވަޑައިގަތުމަށް ނިވްޔޯކުގައެވެ. މި ޚަބަރު ލިބިވަޑައިގެން، ޝާހިދު މިޗިގަނަށް ވަޑައިގެން، ޑރ.ޢަބްދުއްރަޝީދުގެ މަހާނައަށް ޒިޔާރަތް ކުރެއްވިއެވެ.\n"ޑރ. ޢަބްދުއްރަޝީދަކީ، ސައުތު ހެވަންގެ ރައްޔިތުންގެ މެދުގައި ވަރަށް މަޤުބޫލު، އެހާމެ އިޙުތިރާމު ލިބިވަޑައިގެންފައިވި ޑޮކްޓަރެއް. ސައުތު ހެވަންގެ ގިނަ ކަނބަލުން، އެޒަމާނުގައި ވިއްސީވެސް ޑރ. އަބްދުއްރަޝިދު. ޢަބްދުއްރަޝީދުގެ ތަޢުބީނުގެ ޖަލްސާ ސައުތު ހެވަންގައި ބޭއްވީ، އަޅުގަނޑު އެތާނގައި ހުއްޓަ! އެ ޖަލްސާގައި އަޅުގަނޑުވެސް ބައިވެރިވެ، ވާހަކަވެސް ދެއްކިން" ޝާހިދު، ވިދާޅުވިއެވެ.\nމިޗިގަންގައި ބޭއްވިގެން އެދިޔަ ތަޢުބީނުގެ ޖަލްސާގައި، އެމެރިކާގެ ރައްޔިތުންގެ ހިތުގައި، ޑޮކްޓަރ އަބްދުއްރަޝީދާމެދު އޮތް މަތިވެރި ޤަދަރާ ލޯބި، ވަރަށް ބޮޑަށް ހާމަވެގެން ދިޔަކަން ޝާހިދު، ގެ ވާހަކަފުޅުގައި ވިދާޅުވެ ދެއްވިއެވެ.\nކޮންމެ އަކަސް 1992 ގައި، އެމެރިކާގެ ފަސްގަނޑު ދަށަށްދާން، ތަޤުދީރުން މިންވަރުވި ޑރ. އަބްދުއްރަޝީދުގެ ޑޮކްޓަރީ ޚިދުމަތަށް އެމެރިކާ ރައްޔިތުންގެ ލޯތްބާއި ތަޢުރީފު އޮހެމުން ދިޔައިރު، 1965 ގައި، އެމަނިކުފާނުގެ ޚިދުމަތަށް ފެންބޮވައިގެންފައި އޮތް، ދިވެހިރާއްޖެ އަދާހައަށް މިއޮތީ، އަބަދުގެ އަބަދަށް ރާއްޖޭގެ ފުރަތަމަ އެމް.ބީ.ބީ.އެސް ޑޮކްޓަރުގެ ޚިދުމަތުން މަޙުރޫމް ވެގެންނެވެ. އަދި މިހެން ދިމާވާން މެދުވެރިވި ސަބަބުވެސް، މިއަދާއި ހަމައަށް އެ އޮތީ، ވީ ކީއްކަން ނޭގިފައި އޮތް ސިއްރެއްގެ ގޮތުގައެވެ!\n20 ޖޫން 2020 | ހޮނިހިރު 15:20\nކޮންމެ ޙަބަރެއް ލިޔުއްވިޔަސް އިންސާނުންނާ މުހާތަބް ކުރައްވާއިރު ކޮންމެވެސް އެއް ބަހުރުވައަކުން ލިޔެއްވުން މުހިންމު. އާދައިގެ ބަހުރުވަ އަދި މާތް ބަހުރުވަ އެއްނުކުރެއްވުން ރަގަނޅުވާނެއެވެ. އަދި ހަމައެހެންވެ ޙަބަރު ލިޔުވަން އެބޭ ފުޅާގެ ވާރިސުންގެ ހުއްދަ ހޯދަވަންވާނެއެވެ.\n20 ޖޫން 2020 | ހޮނިހިރު 01:04\n19 ޖޫން 2020 | ހުކުރު 23:20\nމިހާރު ކޮންމެ ގޮތަކަށްވެސް ވާހަކަ ދެއްކިދާނެ. ސްޕެޝަލައިޒް ވުމަށްފަހު ވަޑައިނުގަތުމުން ސަރުކާރުން ޕާސްޕޯޓް ކެންސަލް ކުރީ.\n19 ޖޫން 2020 | ހުކުރު 09:58\nޙުސްދޮގު ގަސްތުގަ އަންނަން ބޭނުންނުވީ.\n19 ޖޫން 2020 | ހުކުރު 09:28\nމޮނާޒާ ނައީމުގެ ދެ ދަރިންގެ ވާހަކަވެސް ތިގޮތަށް ލިޔެލަބަލަ. މީ ވަރަށް ވާހަކަ.\n19 ޖޫން 2020 | ހުކުރު 09:11\n19 ޖޫން 2020 | ހުކުރު 04:31\nމިޗިގަން އެއް ނޫން އިނގޭތޯ. މިޝިގަން.\n19 ޖޫން 2020 | ހުކުރު 01:32\n19 ޖޫން 2020 | ހުކުރު 00:01\nތިވަރު އެނމެނަށްވެސް އެގޭ، ސުރުޚީ އަކާ ލިޔެފައި ހުރި އެއްޗަކާ ދިމަލެއް ނުވޭ\n19 ޖޫން 2020 | ހުކުރު 00:00\nއެންމެ ސަޅި އެއް ލިޔުންމީ\n18 ޖޫން 2020 | ބުރާސްފަތި 21:46\nމިކަހަލަ ލިޔުންތައް ވަރަށް ކިޔާހިއްވޭ. ފުރިހަމަ ލިޔުމެއް.\n18 ޖޫން 2020 | ބުރާސްފަތި 21:38\nޖުޒާމް ބައްޔާއި، ލެޕްރަސީފަދަ ބަލިތަކުގެ ޝިކާރައަކަށްވެފައި އޮތް، މިއީ ދެ ބައްުޔެއް


Barcelona in3point ah faraqu kudakohfi | Mihaaru\nބާސެލޯނާގެ މެސީ ލަނޑު ޖެހުމަށް ފަހު އުފާފާޅުކުރަނީ. --ފޮޓޯ: އޭއެފްޕީ\nބާސެލޯނާ އިން ތިން ޕޮއިންޓަށް ފަރަގުކުޑަކޮށްފި\n19 ޑިސެމްބަރ 2016 - 09:11 1 comment\nބާސެލޯނާ (ޑިސެމްބަރު 19) – ލުއިސް ސުއަރޭޒްގެ ދެ ލަނޑާ އެކު އެސްޕަންޔޯލް އަތުން 4-1 އިން މޮޅުވެ ސްޕެނިޝް ލީގުގެ ދެ ވަނަ މަގާމަށް ބާސެލޯނާ ރޭ އަރައިފި އެވެ.\nބާސެލޯނާ ދެ ވަނަ އަށް އެރީ 34 ޕޮއިންޓާ އެކު އެވެ. އެއް ވަނައިގައި 37 ޕޮއިންޓާ އެކު އޮތީ ރެއާލް މެޑްރިޑެވެ. ރެއާލުގެ ލީޑު ތިން ޕޮއިންޓަށް ކުޑަވި ނަމަވެސް އެ ޓީމަށް އަދި އެއް މެޗު ކުޅެން އޮތުމުން ހަ ޕޮއިންޓަށް ލީޑު ފުޅާކުރުމުގެ ފުރުސަތު އެބައޮތެވެ.\nބާސެލޯނާ ސިޓީ އަށް ނިސްބަތްވާ ބާސެލޯނާ އާއި އެސްޕަންޔޯލް ރޭ ކުޅުނު މެޗު އޮތީ ކޭމްޕް ނޯ ސްޓޭޑިއަމުގަ އެވެ. މި މެޗުގެ 18 ވަނަ މިނެޓުގައި ސުއަރޭޒް ބާސެލޯނާ އަށް ލީޑު ނަގައިދިންއިރު ދެ ވަނަ ލަނޑު އޭނާ ޖެހީ 67 ވަނަ މިނެޓުގަ އެވެ. އޭގެ މިނެޓެއް ފަހުން ބާސެލޯނާގެ ތިން ވަނަ ލަނޑު ޖެހީ ޖޯޑީ އަލްބާ އެވެ. ދެން ފެނިގެން ދިޔައީ 79 ވަނަ މިނެޓުގައި ޑޭވިޑް ލޮޕޭޒް ތަފާތު ކުޑަކުރި ތަނެވެ. އެކަމަކު 90 ވަނަ މިނެޓުގައި ލިއޮނަލް މެސީ ވަނީ ބާސެލޯނާގެ ހަތަރު ވަނަ ގޯލް ޖަހައިދީފަ އެވެ.\nރޭގެ މެޗުގައި މޮޅު ކުޅުމެއް ދައްކައި ބާސެލޯނާ ޑާބީގެ ލަނޑު ލިސްޓުގެ އެއް ވަނަ ހޯދި މެސީ އަށް ބާސެލޯނާގެ ކޯޗު ލުއިސް އެންރިކޭ ވަނީ ތައުރީފުކޮށްފަ އެވެ. އެންރިކޭ ބުނީ މެސީގެ ކުޅުން ބަލަބަލާ ފޫހިނުވާނެ ކަމަށާއި އޭނާ ފަދަ އެހެން ކުޅުންތެރިޔަކު ނެތް ކަމަށެވެ.


Magumahchah Nikuhna Faraiythaka Fiyavalhu Alhanee3Faharu Naseyhai Dhinumah Fahu - Police - Vaguthu\nމަގުމައްޗަށް ނިކުމެއްޖެނަމަ ފިޔަވަޅު އަޅަނީ ތިން ފަހަރު ނަސޭހަތް ދިނުމަށް ފަހު: ފުލުހުން\nމާލެ ފުރަބަންދު (ލޮކްޑައުން) ކޮށްފައި އޮންނަ ވަގުތުތަކުގައި ބޭރަށް ނުކުންނަ ފަރާތްތަކަށް ފިޔަވަޅު އަޅާނީ ތިން ފަހަރު ނަސޭހަތް ދިނުމަށް ފަހު ކަމަށް ފުލުހުން ވިދާޅުވެއްޖެއެވެ.\nމިއަދު ބޭއްވި ނޫސްވެރިންގެ ބައްދަލުވުމެއްގައި ޗީފް ސުޕްރިންޓެންޑެންޓް އޮފް ޕޮލިސް މުޙައްމަދު ރަޝީދު ވިދާޅުވީ މިހާތަނަށް އެއްވެސް މީހަކު ޖޫރިމަނާކޮށްފައި ނުވާނެ ކަމަށެވެ. އަދި ފުލުހުން ބޮޑަށް ބާރު އަަޅަމުންދަނީ ނަޞޭޙަތްދިނުމަށްކަމަށާ މި ވަގުތު ފަރުދީ ޒިންމާ ނެގުން މުހިއްމު ކަމަށް ފުލުހުން ވިދާޅުވެއެވެ.\n"ހަމަ ކުރިން ވެސް އަޅުގަނޑުމެން އަމަލު ކުރަމުން އައި އުސޫލްގެ ތެރެއިން ތިން ފަހަރު ނަސޭހަތް، މިއީ އަޅުގަނޑުމެން އެންމެ ކުރިންވެސް އަމަލު ކުރަމުން އައި ގޮތަކީ ތިން ފަހަރު ނަސޭހަތް ދީފައި ހަތަރު ވަނަ ފަހަރު އަޅުގަނޑުމެން ނަސޭހަތް ދޭން ޖެހޭ އެ ހާލަތުތަކުގައި ފައިން (ޖޫރިމަނާ) ކުރަމުން މިއައީ. އެހެންނަމަވެސް އިއްޔެއިން ފެށިގެން އަޅުގަނޑުމެންނަށް މިހާތަނަކަށް އަދި ފައިން (ޖޫރިމަނާ) ކުރާ ހިސާބަކަށް އެއްވެސް މީހަކަށް ނަސޭހަތް ދެވިފައެއް ނުވޭ." އޭނާ ވިދާޅުވިއެވެ.\nމަގުމަތިން ފެންނަ މީހުންނާ ސުވާލުކޮށް ދާ ތަނާއި ބޭނުން އޮޅުންފިލުވާނެ ކަމަށާއި ފުލުހުންނަށް އެންގުމެއް ނެތި ނުކުމެ އުޅޭ މީހުން 1000ރ. އިން ޖޫރިމަނާކޮށް ނުވަތަ ކަރަންޓީން ފެސިލިޓީއަކަށް ގެންދަން ޖެހިއްޖިއްޔާ އެކަން ވެސް ކުރާނެ ކަމަށް ފުލުހުން ވަނީ އިއްޔެ ވިދާޅުވެފައެވެ.\nއެސިސްޓެންޓް ކޮމިޝަނަރ އޮފް ޕޮލިސް އިސްމާއިލް ނަވީން އިއްޔެ ވިދާޅުވީ މިފަހަރު ފިޔަވަޅު އެޅުން ވަރަށް ހަރުކަށިވާނެ ކަމަށެވެ.\nއަދި ވަގުތުން ކަރަންޓީން ސެންޓަރަކަށް ގެންދަން ވިޔަސް އެ ފިޔަވަޅު އަޅާނެ ކަމަށާ މަގުމައްޗަށް ނުކުންނަ މީހުން ވެސް 14 ދުވަހަށް ކަރަންޓީން ކުރާނެ ކަމަށް އެސިސްޓެންޓް ކޮމިޝަނަރ އޮފް ޕޮލިސް އިސްމާއިލް ނަވީން ވިދާޅުވިއެވެ.\nއިއްޔެއިން ފެށިގެން 24 ގަޑި އިރަށް މާލެ ފުރަބަންދުކުރުމަށް ފަހު، އިތުރު 24 ގަޑިިއިރަށް މާލެ ފުރަބަންދުކުރުމަށް މިއަދު ވަނީ ނިންމާފައެވެ.\nއޭޕްރީލް 16, 2020 23:53\nނަސޭހަތްދޭނެ ކަ މެއްނެތް!!!! ގޭގަ ބަންދުކުރޭ!\nމުހައްމަދު ނަޒީފް ބިން އަބްދުލް އަޒީޒް\nއޭޕްރީލް 16, 2020 23:54\nތިގޯސްވީއޭ ތިންލައިފްލައިން ދޭނަޖެހޭތޯ\nއޭޕްރީލް 16, 2020 23:55\nފަހަރަކި ގޮތަކަށް ވާހަކަ ދައްކަނީ. ކުރިން ބޭއްވި ކޮންފަރެންސްގައި ބުނީ އެއްސް އިންޒާރެއްނެތި ހައްޔަރުކޮށް ކަރަންޓީން އޯ ކުރާނީ. އަދިވެސް ނެތް ފެންވަރުން ވާހަކަ ދައްކާތި. ތިޔަހެން ހަދާދީ ރައްޔިތުންގެ އިތުބާރު ގެއްލެނީ\nބަލަގަ މިހާރު މީ ރަތް އެލާރޓް ނެރެފަ އޮތް ވަގުތު ދެން ކޮން ެ ފަހަރު ނަޞީޙަތއް ދޭކަށް . މީ އަރަތެ އްނު. ބަންގލަދޭސް މީހުން ނަށް ދޭ 2ވަނަ ފުރުޞަތެކޭ ތިކަމެކޭ ތަފާތެ އް ނެތެ އްނު. ހަރާމް ވާކަމެ އް.\nއޭޕްރީލް 17, 2020 00:03\nމި މާލޭ ގިނަ މީހުންނަކީ ބުނާގޮތައް ކަންތައްކުރާބައެއްނޫން ގަމާރުން.. އެސް އޯ ފުލުހުން ނުކުމެ މުގުރުބުރިން ތެޅިތެޅިނުން އަތާއި ފައި ބިންދާލަބަލަ..މިހާލަތުގައިވެސް ފުލުހުންނާ ޒުވާބު ކުރާނެ...ފުލުހުން ރަނގަޅު ކަމުން ކިތައް ފަހަރު ނަސޭހަތްލާދެވިއްޖެ.. ބީތާ އިންނާކަށް އަޑެއްނީވެ..\nއޭޕްރީލް 17, 2020 04:59\nރާއްޖެ އިންޑިއާއަށް ހަދަން ނޫޅޭ. ގޮސް އިންޑިޔާގަ އޮވެބަލަ.\nއޭޕްރީލް 17, 2020 08:16\nމިއީ ރާއްޖޭގެ ރައްޔިތުންގެ ސަލާމަތްވުމަށް ދައްކާ ވާހަކަ..ރާއްޖެ އިންޑިއާ އަށް ހަދަން ނޫޅޭ...އަމިއްލައަށް ވިސްނަބަލަ ބުނާގޮތް ނަހަދާ ބޭރު އުޅެންޏާ އެންމެންނަށް ވާނީ ނުރައްކާ..ގޯސްހާލަތަކަށް އެޅިއްޖިއްޔާ ތަރަތަރަޖަހާ ރޯނެ...\nއޭޕްރީލް 17, 2020 00:19\nތިހެން ވެގެންނޭ މީހުން ބޭރަށް ނިކުންނަނީ.... ފުލުހުންނަކަށް ބަސްނާހާ މަގުމައްޗަށް ނިކުންނަ މީހުންނާ މެދު ފިޔަވަޅު އަޅާކަށް ނުކުރޭ... ފުލުހުން ވިދާޅުވާނެ ހަރުކަށި ވާނަމަ، އެކަމަކު އޭގެ ފަހުން ވާހަކަ ބަދަލުވޭ.. ތިހެން ނަހައްދަވާ... ބައެއް މީހުން ބަސް އަހައިގެން ގޭގަ ތިބޭނީ އަދަބް ދިނީމަ... މާލެއިން ކޭސްތައް ފެނުނީމަ ބަސްނާހާ އުޅޭ މީހުންނާ މެދު ހަރުކަށި ފިޔަވަޅު އަޅަން ޖެހޭ.... ނޫނީ އަނެއްކާ މަސްދަތުރަށާ ޕާޓީތައް ބާއްވާ މާ ގޯސް ވެދާނެ...\nބޮޑު ކަމެއްނުމި ދެން ?\nކޮން ނަސޭހަތެއް ދޭކައްތަ\nލާބަަލަ ޖަލައް ނޫނީ 10000 ރފ ޖޫރިމަނާ ކޮއްބަލަ\nބޮޑު އެދަގުލެކޭ މި މީހުންނަކާހުރެ ބުނާ އެއއްޗެއް އަޑުއަހާގެން ބިނެނީކީ ނޫނޭ\nމި ހީވަނީ ބަޑައް މަރުވާ ބައެއްހެން\nދެންވިސްނާލބަލަ ދުނިޔޭގަ ކިތައްމީހުން ނުކައި އެތިބެނީ3އިރު\nކެތްތެރިވާންވެސް ނޭންގޭ ބަ އެއ އްމި\nއޭޕްރީލް 17, 2020 12:31\nކިތަންމެ ރުޅިއަޔަސް ބަނޑުހައިވީމައި ކާއެއްޗެހި ހޯދަން މަގުމައްޗަށް ނިކުންނާނެ. ދައުލަތް ފެއިލްވީމައި ފެންނާނެހައި މަންޒަރު މިފެންނަނީ. ރައީސް ނާސިރުގެ ދައުރުގައި މާލޭގައި ބަލިމަޑުކަމެއް ފެތުރިގެން ދިޔަވަގުތު މާލޭގައި ތިބި މަދު ޓެކްސީޑްރައިވަރުން ބުނީ އެބަލިމީހުން ހަސްފަތާލުތަކަށް ނުއުފެލޭނޭކަމަށް. ރައީސަށް މިހަބަރު ލިބުމުން އެންގީ ބަނޑޭރިކޮށީގައި ތިބޭނޭކަމަށް ދައުލަތުން ކާންބޯންދީފައި މަސްފަލަކޮށްފައިވާ މީހުން އެމީހުން ދައުލަތުގެ ވެހިކަލްތަކުގައި ނެރޭށޭ ރައްޔިތުން ހަސްފަތާލަށްގެންދިއުމަށް. މިއަދު މިރާއްޖެއަށް ބޭނުންވަނީ މިކަހަކަ ފިސާރި ވެރިއެއް. ސަރުކާރާއި އެސްޓީއޯ އާއި ބޮޑެތި ފިހާރަތަށް ގުޅިގެން މާލޭގެ ގެތަކަށް ޒަރޫރީ ބޭނުންފުއްދުމަށް ބޭނުންވާ ސާމާނު ލިބޭނޭ ގޮތް ހަމަޖައްސަަންވީނު. އެކަންކޮށްފައި ދެން މަގުމައްޗަށް ނިކުންނަ މީހުންގޮސް ޖަލަށްލީމައި ރަނގަޅުުވާނެ.\nމިއަދުގެ ޒުވާނުންނަށް ކެއްތެރިކަން ދަސްވެފައިނެތުމަކީ އެއީވެސް އެމީހުންގެ މައްސަލައެއްނޫން، އެވެސް ދައުލަތުގެ މައްސަލައެއް، ސިޔާސީ ބޭނުމަށް ޒުވާނުން މިތިބީ ކެއްތެރިކަމާއި ދެކޮޅަށް ތަމްރީންކޮށްފައި. ކިރިޔާ ކަމެއްވާއިރަށް ކަށިމަތިބިންދާލައި ލޯމަތިދުއްވާލާ ހިސާބަށް ޓްރެނިންގެ ކޮށްފައި. ނަމާދު ކުރުމާއި ރޯދަހިފުމަކީ މިއަދުގެ ޖީލަށް ބޮޑުކަމެއް. ދެން ކިހިނެއް ކެތްތެރިވާން އެނގޭނީ.\nވަގުތުން ޖޫރިމަނާވެސް ކުރަންވީ . ތަޅާ މަރާ ގެޔަށް ވެސް ވައްދަންވީ. ވަގުތު ފާއިތު ނުވަނިސް ވިސްނާ ދިވެހިންނޭ....\nނަސޭހަތެއް ނުދީ. 14 ދުވަސްވަންދެން ޖަލުގަ ކަރަންޓީނުކުރޭ.. ދިވެހިންނަށް ފަރުދީ ޒިންމާ ނޭނގޭ. 21 ވަނަ މީހާ5ދުވަސްތެރޭ ދިމާވިހާ މީހުން ދުއިސައްތައިން މަތީގަ. ބަސްއަހައިގެން ގޭގައި ހުރިނަމަދޯ\nއޭޕްރީލް 17, 2020 01:23\nތިޔަހާ ލޮނުމަޑުކޮށެއް ތިކަމެއްނުވާނެ. އާނދޮގޭއޭ ތިމަންނައެއް ނުހިފެހެއްޓޭނެއޭ ކިޔާފަ ނުކުންނަ މީހުންނާއި ނުނުކުމެ ތިބޭ މީހުންނަށް ހަޖޫކިޔާ މަލާމާތްކުރާ ބަޔަކުވެސް އެބައުޅޭ. އަނެއް ކޮޅުން ތިންފަހަރު، އެއްފަހަރު ކިޔަން އެނގޭނީވެސް ނަންނޯޓް ކޮށް ނުވަތަ ފޮޓޯނެގުންފަދަ ކަމެއްވެސް ކުރާނަމަތާ. އަމާ ބުނީތީ ފަރަށްދާ އުސޫލުން "ކޮންތާކަށް ތިދަނީ، އަވަހަށް ގެއަށްދޭ" ބުނެފަ ފޮނުވާލަނީ. މިއީ މިއަދު އަޅުގަނޑުގެ ކުރިމަތީގަ އެއް ސަރަހައްދަކުން ތަކުރާރުކޮށް ފެނުނު މަންޒަރެެއް. ފުރަބަންދު ކުރުމުގެ ޙަޤީޤީ މަޤްޞަދު ޙާޞިލްކުރަން ބޭނުމިއްޔާ ފުލުހުން މިއަށްވުރެ ތަންކޮޅެއް ހަރުކަށިވާން އެބަޖެހޭ.\nއޭޕްރީލް 17, 2020 01:41\nތީމާ ސަޅިގޮތެއް! ފަހަރަކު...އެކަކު އެއްދުވަހަކު ތިންފަހަރު ފެނިގެން ނަސޭހަތްދޭން ޖެހޭނެ ހެނެއްހިޔެއްނުވޭ. ޢޭނަވެސް އެވަރުބަލާނެތާ. ޚކޮބާ ހެލްތުގެ ނިންމުން ތަންފީޒުކުރެވިފަ؟\nއޭޕްރީލް 17, 2020 02:22\nފީރޯޒުމަގު، ޝާރިޢުވަރުދީ، ކާރނޭޝަންމަގު ހެނދުނުން ފެށިގެން މީ ހުން ހުސްނުވޭ. ގިނައީ ބަނގުލަދޭޝް މީ ހުން. ކޮންމެ ނަމާދަކަށް ފަރީދީ މިސްކިތުގެ އަން ހެނުންނަށް ޚާއްޞަކޮށްފައި އޮންނަތަން ފުރިފައި. އެއްވެސް މައްސަލަޔަކާ ކުރިމަތި ނުވާކަމަށް އެމީ ހުން ބުނަނީ. މަނާ ގަޑިއެއްނޫން ހޭ ބުނާއިރަށް ބުނަނީ، " މައްސަލަނެތީ ".\nއޭޕްރީލް 17, 2020 02:27\nޝާރިޢުވަރުދީ، މޫންޑްރޮޕްސް އުތުރާއި، ދެކުނުބައި، އަދި މޫން ޑްރޮޕްސް އެއީ ޑިއުޓީ އުޞޫލުން ބަނގުލަދޭޝް މީ ހުން ނިންދަވާ ތަންތަން. އަދި ކާރނޭޝަންމަގު، ޗިޅިޔާޖެ ހިގޭ ދެގޯޅި ޖަގަ ހަޔަކީ، ހުރި ހައި ނުބައި ޢަމަލެއް ހިންގާ، ބަނގުލަދޭޝްމީ ހުން ފޮރުވާ ތިޖޫރި.\nއޭޕްރީލް 17, 2020 03:08\n10 ފަހަރު ނަސޭހަތް ދީފަ 11 ވަނަފަހަރު ފިޔަވަޅު އެޅީމާ ރަނގަޅުވާނެ ކަމަށްފެނޭ.\nއޭޕްރީލް 17, 2020 04:12\nދިވެހިރައްޔިތުންގެ ޓެކްސްލާރިން ފުލުހުންނަށް ބޮޑު ހޭދައެއްކުރަނީ ކަންކަން ތަންފީޒު ކުރުވަން. ތިގޮތަށް ނަސޭހަތްދެވިދާނެ މުނިސިޕަލްޓީ ކުދިންކޮޅެއް ނެރެގެންވެސް.\nއޭޕްރީލް 17, 2020 04:38\nބޯންވީނުން ފުލުހުން. އަސާސީ ބޭނުން ނުފުއްދިގެން ހިދުމަތް ނުދެވިގެން ފެން ނުލިބިގެން ނިކުންނަނީ.\nއޭޕްރީލް 17, 2020 05:39\nކިހިނެއް3ފަހަރުދިންކަން ޔަގީންކުރާނީ ފުރަތަމަ ފަހަރުނަސޭހަތްދިން ޕޮލިހަކަށްނޫންދޯ ދެންފެންނާނީ އަދި ފެނުނަސް ކިހިނެއް އެވަރަށް މެމޮރީ އިންނާނީ ފޭކް ސަރުކާރެއް ދެންރައްޔިތުން ގޯސްކުރޭ\nއޭޕްރީލް 17, 2020 06:27\nކަރަންޓީނަށް ގެންދިޔައީމާ ކާއެތިކޮޅު އެބަލިބޭތާ! މަގުމަށްޗަށް ނުކުންނަން މިޖެހެނީ އާއިލާއާއި އެކީ!\nދިވެހިން ގަމާރުކަންމަތީ އަބަދަށް\nއޭޕްރީލް 17, 2020 08:57\nއަސާސީ ހިދުމަތް ނުލިބޭތީ އެކަންޔެއް ނޫން ނިކުންނަނީ...ތަނަކަށް ސާމްޕަލް ނަގަންދިޔަސް ކުޅިބަލަން ނިކުންނަ މީހުން މަދެއްނޫން...ހީވަނީ މިއުޅެނީ އީދުއައިސްގެންހެން ތަނެއްގަ ޝޯއެއް ދެނީހެން.....ދެންތިބުނަނީ ޖޫރިމަނާ ކުރާށޭ...ޖޫރިމަނާ ކުރިޔަސް ފުލުހުންނަށް ވުރެނުބައި ބަޔަކު ނުތިބޭނެ ބުނާނެ ސަރުކާރުގަ ލާރިނެތިގެން ރައްޔިތުންފެލަނީ އޭ....ހޭބަލިވެގެން ނޫޅެ ގޭގަ ތިބެބަލަ....ކޮންފަދަ ބަލާއެއްތަ މީ.....\nއޭޕްރީލް 17, 2020 11:51\nނަސޭހަތް ދިނުމަކުން ޖޫރިމަނާ ކުރުމަކުން މީހުން ހައްޔަރުކުރުމަކީ އެއީ އަދިހައްލެއްނޫން. ފުރަތަމަ ބަލަންޖެހެނީ ކީއްވެތޯ މީހުން މަގުމައްޗަށް ނިކުންނަނީ، އެއްބޭނުމަކީ ކާބޯތަކެތި ހޯދުން، މާލޭގެ ތޮއްޖެހިފައިވާ މާހައުލުގައި ގޭގޭގައި ހުރީ އެއްވަގުތު ކާނެ ކާއެއްޗެހި ދެން އެހެންވީމައި ގޭގޭގައި ހުރި ކާބޯތަކެތި ހުސްވީމައި ދަރިންނަށް ކާބޯތަކެތި ހޯދުމަށް މީހުން ބޭރަށް ނިކުންނަން މަޖުބޫރުވާނެ.\n1. ރާއްޖެއަށް ޓެސްޓް ކިޓް ގެނެސް އެއާޕޯޓާއި މާލެ އަދި ވިލިމާލެ ހުޅުމާލޭގައި ތިބި އެންމެން ޓެސްކުރެވޭނޭ ނިޒާމެއްގާއިމް ކުރަންވީ. ސަބަބަކީ މިހާލަތުގައި މިބަލި މުޅިރާއްޖެއަށް ފެތުރިގެންދާނެ ކަމަށް ބެލެވެނީ މިދެންނެވި ރަށްރަށުންކަމަށް ބެލެވޭތީ.\n2. ރާއްޖޭގެ ކޮންމެ ރަށަކަށް ޓެސްޓްކިޓާއި އެކު ޑަކްޓަރަކު ފޮނުފައި އެރަށަކުން ކިރިޔާ ޝައްކުވާ މީހަކު ފެނުނަސް އެކަހެރިކޮށް ޓެސްޓްކުރެވޭނޭ ނިޒާމެއް ގާއިމްކުރަންވީ. މިއީ ހަރަދު ބޮޑު ކަމެއްކަމަށް ވިޔަކަސް މިއަކީ މިރާއްޖެ މިކުރާބޭކާރު ހަރަދުތަކަށް ބަލާއިރު ގައުމުގެ ރައްޔިތުންގެ ސިއްހަތު ކަށަވަރުކުރުމަށް މިއަކީ ބޮޑު ހޭދައެއްނޫން.\n3. މިހާލަތުގައި މީހުން އެކަހެރިކުރުމަށް ކުރާމަސައްކަތަށް އެމީސްމީހުންގެ ފަރާތުން އެއްބާރުލުން ނުލިބޭނަމަ ގަދަކަމުންވެސް އެމީހަކު އެކަހެރިކުރުމަށް، ފުލުހުންނާއި ސިފައިންނަށް ހާއްސަ ބާރުތަކެއްދިނުން.\n4. މާލޭ ލޯކަލް މާކެޓްގައި މިހާރު ހުރި ހުރިހާ ކާބޯތަކެތި ސަރުކާރުން އެސްޓީއޯއިން ގަނެ އެމާރުކޭޓް މިވަގުތަށް ބަންދުކޮށްލަންވީ. މިވަގުތަށް ރާއްޖޭގެ ރަށްރަށުގައި ހައްދާތަކެތި އެރަށެއްގެ ނުވަތަ އެއަތޮޅެއްގެ ނުވަތަ ކައިރި ރަށްރަށުގެ މީހުންނަށް ގަނެވޭނޭ ނިޒާމެއްގާއިމްކޮށް މާލެއަށް ރަށްރަށުން މުދާގެނައުން މިވަގުތަށް ހުއްޓާލުން. މިހާލަތުގައި މާލެ، ހުޅުމާލެ، ވިލިމާލެ އަދި ކައިރި އެހެނިހެން ރަށްރަށަށް ކޮންމެހެން ބޭނުންވާ ތަރުކާރީގެ ބާވަތްތަށް އެސްޓީއޯ މެދުވެރިކޮށް ޗާޓަރު ފްލައިޓުން ހުޅުލެއަށް ގެނެސް އެތަނުން، ރާއްޖޭގައި އެއާޕޯޓް ހުރިރަށްރަށަށް ފޮނުނޭނޭ ނިޒާމެއް ހަމަޖެއްސުން. މިކަލަ ހާލަތުގައި އެންމެ ބޭނުންވާ މީރުކާނާ ނުލިބުމަކީ އެއީ މައްސަލައެއްނޫން. ކާގޯފްލައިޓްނޭޅޭ ކަމަށްވަންޏާމު އެކަންވެސް ކުރާނެކަމެއްނެތް.\n5. މާލޭގައި ވީހާވެސް ގިނަ ސަރަހައްދުތަކުގައި އެސްޓީއޯއިން ނުވަތަ ސަރުކާރުން ހުއްދަދޭ ބޮޑެތި ދެތިންފިހާރަ އަކުން ރަނގަޅަށް މޮނީޓާކޮށް ކޮންޓްރޯލްކޮށް އެއްއަގެއްގައި ބޭސިކް ކާބޯތަކެތި، ހަނޑޫ ހަކުރު މުގު ހަވާދުގެ ބާވަތްތަކާއި މަސްދަޅާއި ފިޔާއަލުވި އާންމު ބާވަތްތަށް ރައްޔިތުންނަށް ފަސޭހަކަމާއި އެކު ލިބޭނޭ އިންތިޒާމް ހަމަޖެއްސުން.\n6. މިސާލަކަށް އެސްޓީއޯ ސުޕަމާކެޓް ގެ އިތުރަށް ގަލޮޅު ބޯޅަދަނޑު ނުވަތަ ހެންވޭރު މާފަންނު ބޯޅަދަނޑުގައި ސަރުކާރުން އިންތިޒާމްކޮށްގެން ވަގުތީ ކޮށް އެއްޗެއްހި ވިއްކާތަންތަން ގާއިމްކުރަންވީ. އަދި ވަކިވަގުތެއްގައި ވަކި ދުރުމިނެއްގައި ތިބެގެން މީހުންނަށް އައިސް އެއްޗެހި ގަނެވޭނޭ މާހައުލެއް ގާއިމްކުރަންވީ.\n7. މިހާލަތުގައި މާލޭގެ ހުރިހާ ފިހާރައެއް ހުޅުވައިގެން ވިޔަފާރި ކުރުމުގެ ހުއްދަދެވިފައިވާނަމަ އަސްލު މަގްސަދު ހާސިލްނުވާނެ، އަޅުގަނޑުމެން ދިވެހިން ބޭނުންވާނީ ހުރިހާ އެއްޗެހި ލިބޭނޭ ފިހާރައަކަށްގޮސް އެއްޗެހި ގަންނަން. އެހެންކަމުން ކުދި ފިހާރަތަށް ބަނދުކޮށް އެފިހާރަތަކުގައިވާ މުދާ އެސްޓީއޯ އަށް ގަނެ އެމުދާތަށް ކަނޑައެޅޭ ވަކިސަރަހައްދުތަކަކުން ރައްޔިތުންނަށް ލިބޭނޭ އިންތިޒާމެއްް ސަރުކާރުން އިންތިޒާމްކުރަންވީ.\nމާލެ ސަރަހައްދު ކޮންޓްރޯލް ވެއްޖެއްޔާމު ރާއްޖޭގެ އެހެނިހެން ސަރަހައްދު ކޮންޓްރޯލްވާނެ، މާތް ﷲގެ ރަހްމަތުން އަޅުގަނޑުމެންގެ ގައުމު އުފެދިފައި މިއޮތީ މިކަހަލަ ކޮންޓްރޯލިން ނިޒާމަކަށް ވަރަށް ފުރިހަމަކޮށް، އެންމެ ފުރަތަމަވެސް ގޭޓްތަށް ބަންދުކުރެވުނުނަމަ މިހާލަތުނައީސް، އެހެން ނަމަވެސް އެކަންއެއޮތީވެފައި ދެންވެސް އަވަހަށް ކޮންޓްރޯލްކުރަން އިހްލާސްތެރިކަމާއި އެކު މަސައްކަތްކުރަންވީ.\nމިކަންކަމަކީ ކުރަން އުނދަގޫ ދަތިކަންކަން އެހެން ނަމަވެސް މިކަންކަން ނުކޮށް މިއަދު ސަލާމަތެއްނެތް. މާލޭގެ ތޮއްޖެހިފައިވާ މާހައުލުގައި ރައްޔިތުންނަށް ބޭނުންވާ ޒަރޫރީ އެއްޗެހި ލިބޭނޭ ނިޒާމެއްނެތި، ގޭގައި ތިބޭށޭ ބުންޏަކަސް އެކަމެއްނުވާނެ. ރަނގަޅު ސިސްޓަމެއް ގާއިމްކޮށްފައި ދެން އެއަށް ފޮލޯކުރާށޭ ބުނީމައި އެ ބަލައިގަންނަން ތަންކޮޅެއް ފަސޭހަވާނެ.\nޓްރެފިކް ގަވާއިދާއި ހިލާފްވެގެން ސްޓިކާޖަހައިގެން ސަރުކާރަށް މިލިޔަނުން ފައިސާލިބޭވާހަކަ ދައްކަން ދައުލަތުން ލަދުނުގަންނަގޮތަށް، މިހާލަތުގައި މަގުމައްޗަށް ނިކުންނަ މީހުން ޖޫރިމަނާ ކޮށްގެން މިލިޔަނުން ފައިސާ ލިބޭވާހަކަ ދައްކަން ދައުލަތަކުން ލަދުގަންނަންޖެހޭނެ. ރައްޔިތުން ޓްރެފިކް ގަވާއިދާއި ހިލާފްވަނީ ހަމަ އަތުގައި ފައިސާގިނަވެގެން ޖޫރިމަނާ ދައްކާވެގެންނެއްނޫން، ހަމައެގޮތަށް މިހާލަތުގައި ގިނަ މީހުން މަގުމައްޗަށް ނިކުންނާނީވެސް އަތުގައި ފައިސާގިނަވެ ޖޫރިމަނާ ދައްކަން ޖެހުނަސް ހެޔޮކަމަކަށްނޫން، ރައްޔިތުން އެކަން ކުރަނީ މަޖުބޫރީ ހާލަތުގައި ދެން އެހެން ގޮތެއްނެތިގެން.\nރައްޔިތުންނަށް ކަންކަން އިންތިޒާމްކޮށް ދޭން އެވެރިން އައްޔަންކުރާ ވެރިން އެރައްޔިތުންނަށް ކަންކަން އިންތިޒާމްކޮށްނުދީ ކޮންމެ ކަމަކުން ޖޫރިމަނާނަގާވާހަކަ ދެއްކީމައި އެފެންނަނީ ދައުލަތް ހިންގަންތިބިމީހުންގެ އިހްލާސްތެރިކަމެއްނެތްކަން، ނާގާބިލުކަން، ފެއިލް ވެފައިވާކަން.\nއޭޕްރީލް 17, 2020 12:27\nނަސޭހައް ދިނުމުގެ ބޭނުމެއް ނެއް. ލޮކްޑައުން ކަން ނޭގެން ކަޑަކުދިންނެއް ނޫން ދޯ!!!\nޢެންމެ ބުއްދިވެރި ގޮތަކީ ބަންދުކުރުން އިތުރަށް ވިސްނައިދިނުމުގެ ބޭނުމެއް ނެއް!


Proposal fanive, loabiveriyaa 650 footu uhun vehtihje\nވެއްޓުނު ދެ މީހުން ސަލާމަތްކުރަން ހެލިކޮޕްޓަރު ހަރަކާތްތެރި ވަނީ\nލޯބިވެރިޔާއަށް ކައިވެންޏަށް ދައުވަތުދޭ ވަގުތަކީ ނުވަތަ މެރިޖް ޕްރޮޕޯޒަލް އަކީ ދެ ލޯބިވެރިޔެއްގެ ހަޔާތުގައި އަންނާނެ އެންމެ އުފާވެރި ވަގުތުކޮޅެވެ. އެ ވަގުތުކޮޅު ވަރަށް ހަނދާން ނައްތާ ނުލެވޭ ވަރުގެ ތާރީހީ ކަމެއްގެ ގޮތުގައި ފާހަގަ ކުރަން ބައެއް މީހުން ބޭނުންވެ އެވެ. ނަމަވެސް އޮސްޓްރިޔާގެ މި އަންހެންމީހާއަށް އެ ވަގުތުކޮޅު ވެގެންދިޔައީ ވަރަށް ބިރުވެރި ތަޖުރިބާ އަކަށެވެ.\nފިރިހެނަކު އޭނާގެ ލޯބިވެރިޔާގެ ޕްރޮޕޯޒްކުރަން ގެންދިޔައީ ފަރުބަދައިގެ ކުރިއަށެވެ. އެތަނުގައި ބަހައްޓައިގެން އެމީހާ ޕްރޮޕޯޒް ކުރުމުން އޭނާގެ ލޯބިވެރިޔާ އާނއެކޭ ވެސް ބުންޏެވެ. އަދި އާނއެކޭ ބުނިތާ މާ ގިނައިރެއް ނުވެ އަންހެންމީހާ ވަނީ ފަރުބަދަ މަތިން 650 ފޫޓު ތިރިއަށް ވެއްޓިފަ އެވެ.\nނަސީބަކުން 32 އަހަރުގެ އަންހެންމީހާ މިހާ މަތިން ވެއްޓިވެސް ފުރާނަ ސަލާމަތްވި އެވެ. އޭނާ ވެއްޓުނީ ކޯރެއް ތެރެއަށް ކަމަށް ވެފައި ކޯރަށް ވަރަށް ބޯކޮށް ސްނޯ ފައިބައިފައި ވުމުންނެވެ.\nއެމީހުން ސަލާމަތްކުރި ޕޮލިސް އޮފިސަރު ބުނީ އަންހެންމީހާ ވެއްޓެން ދާން ފެށުމުން ފިރިހެންމީހާ އޭނާގެ އަތުގައި ހިފަން ކުރި މަސައްކަތުގައި ބެލެންސް ކަޓައިގެން އޭނާވެސް ވެއްޓެން ގޮސް ވަކި ހިސާބަކުން ތަނެއްގައި ހިފެހެއްޓި އެތަނުގައި އެލިފައި އޮތީ އެވެ. އޭނާ އާއި އަންހެންމީހާ ސަލާމަތްކުރީ ފުލުހުންގެ ރެސްކިއު ޓީމަކުން ހެލިކޮޕްޓަރެއްގެ އެހީގަ އެވެ.\nކަން ދިމާކުރި ގޮތުން އަންހެންމީހާ ވެއްޓުނުތަން އެހިސާބުން ދަތުރުކުރި މީހަކަށް ފެނުނީ އެވެ. އޭނާ އެހެން މީހުންގެ ސަމާލު އެކަމަށް ގެނައުމުން ގިނަ ބަޔަކު އެއްވެ ވެއްޓުނު މީހުން ސަލާމަތް ކުރުމުގެ މަސައްކަތް ފެށީ އެވެ.\nމި ދެ މީހުން ފަރުބަދައިގެ ކުރިއަށް ޓްރެކިން ކޮށްގެން އެރީ ހަމަ މި ޕްރޮޕޯޒަލް ތާރީހީ ކަމަކަށް ހެދުމަށެވެ. އެމީހުން ބޭނުންވި ގޮތަށް މިކަންތައް ވެގެން ދިޔައީ އެމީހުން ދުވަހަކުވެސް ހަނދާން ނުނެތޭވަރުގެ ކަމަކަށެވެ.\nމި ހާދިސާގައި ފިރިހެންމީހާގެ މައިބަދައިގައި ވަނީ ރެނދުލާފަ އެވެ. އަދި އަންހެންމީހާ އަށް ވެސް އެކިވަރުގެ އަނިޔާވެ ދެ މީހުން ވެސް މިހާރު ތިބީ ހޮސްޕިޓަލުގައި އެޑްމިޓްކޮށްފަ އެވެ.


ދޫދިނުމަށް ޕްރެޝަރު ނުކުރައްވާ! ސިއްހީ މާހިރުންނަށް އެކަން ދޫކޮށްލައްވާ! – Haftha\nTue, 27 October, 2020, 6:05 am\n"އެކަން އެގޮތަށް ކުރުމުން އެކުރެވޭ ކަމަކީ ވައިރަސް ދެމިހުރުމުގެ ބާރަށް ފިއްތުންތައް ކުރިމަތިކުރުން،" އޭނާ އޭރު ވިދާޅުވެފައިވެ އެވެ.\n"އަޅުގަނޑުމެން ވެސް ގަބޫލުކުރަން އިނގޭތޯ އަޅުގަނޑުމެން ރިލީޒްކުރަމުން ދިޔައިރުގައި އަޅުގަނޑުމެން ފުރަތަމައިނުން ޕްލޭންކުރި ވަރަށް ވުރެ ބޮޑަށްކަން ރިލީޒްކޮށްފައި އޮތީ. މިހާރު އަޅުގަނޑު ވަރަށް ގިނައިން ދަންނަވާ އެއްޗެއް އިނގޭތޯ، ފިޔަވަޅު ބޮޑަށް އަޅައިފިއްޔާ ވެސް ކަމުނުދާނޭ، ފިޔަވަޅު މާ ދޫކޮށްލައިފިއްޔާ ވެސް ކަމުނުދާނޭ. ކޮވިޑް ތެރޭގައި އަޅުގަނޑުމެން އަދި ކޮންމެ ގޮތަކަށް ހެދިޔަސް އޭގައި ހިތްހަމަނުޖެހޭ ބޭފުޅުން އުޅުއްވާނެ އިނގޭތޯ،" ޑރ. އަލީ ލަތީފް ވިދާޅުވެފައިވެ އެވެ.\n"ރާއްޖެ އަށް ކޮވިޑުގެ ދެވަނަ ވޭވެއް އައުމަށް ފަހު މިހާރު މިދަނީ ދަށަށް،" މިނިސްޓަރު ވިދާޅުވެފައިވެ އެވެ.\nފާހަގަ: ހެލްތު އިމަޖެންސީ އޮޕަރޭޝަންސް ސެންޓަރު, ހެލްތް ޕްރޮޓެކްޝަން އެޖެންސީ, ރިޕޯޓް, ކޮވިޑް ހުއްޓުވާނީ އަހަރެން, ކޮވިޑް-19


SunOnline: ''Dreamers'' in Dhahtha aai Kokko ge huvafen hageegathakah\nދައްތައާއި ކޮއްކޮގެ ހުވަފެން ހަގީގަތަކަށް ގެނެސްދިން "ޑްރީމާރސް"\nމިޙްނާ ނާސިހު 06 Sep 2019, 16:20\nޑްރީމާރސް ހިންގާ ދައްތަ އާއި ކޮއްކޮ އެކީގައި\nކިތަންމެ ކުޑަކުޑަ މަސައްކަތެއް ނަމަވެސް ހިތްވަރާއެކީ ކުރަން ފަށައިފިނަމަ ކާމިޔާބީ އޮންނާނީ މާ ދުރެއްގައެއް ނޫނެވެ. އާދައިގެ ގޮތަކަށް މީގެ ދެ އަހަރެއްހާ ދުވަސްކުރިން ރިފްގާ ނާޒް އާތިފް ފެށި ކަންފަތުލާ އެއްޗެހި ވިއްކުމުގެ ވިޔަފާރި މިއަދު މިވަނީ ފުޅާވެ، މުޅި ރާއްޖެ ދަންނަ މަގުބޫލު ވިޔަފާރިއަކަށް ވެފައެވެ.\nމިއަދު އޭނާގެ ދައްތަ ޝަފަގް ނާޒް އާތިފްއާއެކު ހިންގާ ޑްރީމާރސް އެމްވީއަކީ ދިވެހިރާއްޖެ ރަމްޒުކޮށްދޭ ތަފާތު ގަހަނާއާއި އެނޫންވެސް ތަކެތި ހޭންޑްމޭޑްކޮށް އުފައްދަމުން އަންނަ ވިޔަފާރިއެކެވެ.\nސ: ޑްރީމާރސް މިއީ ކިހިނެއް ފެށުނު މަސައްކަތެއް؟\nޖ: ޑްރީމާރސް ފެށުނު ހިސާބަކީ އަސްލު ވިޔަފާރިއެއް ކުރަން އުފެދުނު އިންޓްރެސްޓެއްގެ ސަބަބުން އެގޮތުން ޝައުގުވެރިކަން ހުރި ދިމާލެއް ޖުވެލްރީއަކީ. އެހެންވެ ފުރަތަމަ ހަމައެކަނި ކަންފަތުލާ އެއްޗެހި ވިއްކަން ފެށީ. 2017 ވަނަ އަހަރު ވަރަށް ކުޑަކޮށް ފެށީ އޮންލައިން ބިޒްނަސްއެއް. މިކަމުގައި އާއިލާގެ ވަރަށް އެއްބާރުލުން ލިބުނު.\nޑްރީމާރސްގެ ޖުވެލަރީ-- ފޮޓޯ: އިންސްޓަގްރާމް\nސ:ޑްރީމާރސް އިން މި ހަދަނީ ކޮންކަހަލަ ޕްރޮޑަކްޓްތަކެއް؟\nޖ: އަސްލު ވަރަށް ބޮޑަށް އޯޑިއަންސްގެ ސަޕޯޓް ލިބުނު ޑްރީމާރސްއަށް. ދެން އަޅުގަނޑު ބޭނުންވީ އަޅުގަނޑުގެ ދައްތަގެ ކްރާފްޓިންގ ސްކިލްސް ބޭނުން ކޮށްގެން ޑްރީމާރސްގެ އަމިއްލަ ޕްރޮޑަކްޓްސްތަކެއް ނެރެނެ. އެގޮތުން ޑްރީމާރސް މޯލްޑިވްސްއިން ފުއްޓަރު ކަލެކްޝަން އަދި ބުސްތާން ކަލެކްޝަންގެ ނަމުގަ ދެ ކަލެކްޝަނެއް ނެރިފައި ވާނެ މިހާތަނަށް. އަދި އޭގެ އިތުރުން ކްލަޗް އަދި ޕާސްވެސް އެކި ސީޒަންތަކަށް ފޯކަސްކޮށްކޮށްފައި އަޅުގަނޑުމެން ނެރެން. ޑްރީމާރސްގެ ކްރާފްޓަރއަކީ އަޅުގަނޑުގެ އެއްބަނޑު އެއްބަފާ ދައްތަ ޝަފަގް ނާޒް. އެ ގޮތުން ޑްރީމާރސްގެ އަމިއްލަ ޕްޜޮޑަކްޓްސް މާކެޓަށް ނެރެން ފެށީ 2018ގެ ފަހުކޮޅު.\nސ: އެއްޗެއް ޑިޒައިންކޮށް ވިއްކުމާ ހަމައަށް މަސައްކަތް ދާ ގޮތަކީ ކޮބާ؟\nޖ: ޑްރީމާރސްގެ ޕްރޮޑަކްޓްތަކަކީ ވަރަށް ބޮޑަށް އަޅުގަނޑުމެންގެ ފޮލޮވާސްގެ އިންޕުޓް އަދި އިންޓްރެސްޓްއަށް ބޭސްކޮށްފައި އުފައްދާފައިވާ ޕްރޮޑަކްޓްތަކެއް. ފުއްޓަރު ކަލެކްޝަންގައި ހިމެނިގެން ދާނީ ރާއްޖޭގެ ފުއްޓަރު ފަރާތުން ފެންނަ ހިތް ގައިމު ބޮލިތައް. ބުސްތާން ކަލެކްޝަންގައި ހިމެނޭނީ ދިވެހި އަންހެނުން އެންމެ ލޯބި ކުރާ މާތައް. އެގޮތަށް ފިޔާތޮށި ފިނިފެންމާ މި ވަރަށް ޑިމާންޑް ލިބުނު އިއާރިންގްއެއް. އަދި ފުއްޓަރު ކަލެކްޝަންގެ ސަދަރަ ބޮލިއަކީ ވެސް ވަރަށް މީހުންނަށް ކަމުދިޔަ އިއަރިންގްއެއް.\nޑިޒައިނިންގައި އެންމެ ބޮޑަށް ވިސްނަނީ އާންމުންނަށް ރަނގަޅުވާނެ، ކަމުދާނެ އެއްޗަކީ ކޮބައިތޯ. އެގޮތަށް ވިސްނާފައި ޑިޒައިން ކުރަނީ. އިއާރިންގްސް ހަދާ ހުރިހާ މެޓީރިއަލްތައް ގެންނަނީ ބޭރުން އޯޑަރު ކޮށްގެން. ކަންފަތުލާ އެއްޗެހި މި ހަދަނީ ޕޮލީ ކްލޭ އަކުން. އެގޮތުން ޑިޒައިން ތައްޔާރު ކުރުމަށްފަހު ކިއުއާކޮށް ސޭންޑްކޮށް ޕޮލިޝް ކުރަންޖެހޭ. މުޅި ޕްރޮސެސްއަކީ ވަރަށް ލޭބާ އިންޓެންސިވް މަސައްކަތެއް. އެކަމަކު ވަރަށް ކުރާ ހިތުން ކުރާ މަސައްކަތެއް މީ.\nސ: އިތުރު މަސައްކަތެއް ކުރަމުންތޯ މި މަސައްކަތް ކުރަނީ؟\nޖ: އަޅުގަނޑު އަދި އިތުރު މަސައްކަތެއް ނުކުރަން. އެކަމު މަސައްކަތް ފެށީ ޑިގްރީގެ ފަހު އަހަރުގައި. އޭރު އަޅުގަނޑުގެ ބޭބީއަށް ހަ މަހު. ޑްރީމާރސްއަށް ޑްރީމާރސްއޭ ކިޔުނީވެސް އަމިއްލަ ވިޔަފާރިއެއް ކުރުމަކީ އަޅުގަނޑުގެ ވަރަށް ބޮޑު ހުވަފެނަކަށް ވާތީ. އެގޮތުން ޑްރީމާރސް މޯލްޑިވްސް މި ކިޔަނީ.\nޑްރީމާރސްގެ ކްރާފްޓަރ، އަޅުގަނޑުގެ ތިއްތަ މި މަސައްކަތް މި ކުރަނީ ހަމަ ފުލްޓައިމް ވޯކް ކުރަމުން ލިބޭ ހުސް ވަގުތުގައި އަދި ވީކެންޑްސްގަ.\nޑްރީމާރސްގެ ބުސްތާން ކަލެކްޝަންގެ ފިޔާތޮށި ފިނިފެންމާ--\nސ: އެންމެ ޕޮޕިއުލާ ޕްރޮޑަކްޓަކީ ކޮބާ؟\nޖ: އެންމެ ޕޮޕިއުލާ ކަލެކްޝަންއަކީ ފުއްޓަރު ކަލެކްޝަން. އެއީ ރާއްޖޭގައި އާންމުކޮށް މި ފެންނަ ބޮލިތައް. އަޅުގަނޑުމެންގެ ކަލެކްޝަންގައި މި ހިމެނެނީ ފަސް އިނގިލި، ސަދަރަބޮލި، ކުދިބޮލި، އަދި ރިނދެލި. ބުސްތާނު ކަލެކްޝަންގެ ފިޔާތޮށި ފިނިފެންމަލަކީ އަޅުގަނޑުމެން ލިމިޓެޑް ޕްރޮޑަކްޓެއް ގޮތަށް ނެރުނު އެއްޗެއް. އެ ވެސް ހަމަ ބެސްޓް ސެލާއެއް. މި ހޮނިހިރު ދުވަހުގައި އެވެސް ލިބެން ހުންނާނެ.\nސ: ޑްރީމާރސްއާއި މި ވިޔަފާރިކުރާ އެހެން ފަރާތްތަކާއި ހުންނަ އެންމެ ބޮޑު ތަފާތަކީ ކޮބާ؟\nޖ: އެންމެ ޔުނިކް ކަމެއްގެ ގޮތުގައި އަޅުގަނޑު ދެކެނީ، އަޅުގަނޑުމެންގެ ކަސްޓަމަރުންނާއި އޮންނަ ގުޅުން. އޭގެ އިތުރުން އަޅުގަނޑުމެންގެ ހޭންޑްމޭންޑް ޖުވެލަރީ. ކޮންމެ ޕްރޮޑަކްޓެއްވެސް ތަފާތުވާނެ. އަދި އެއީ އެކްސްކްލޫސިވްކޮށް ޑްރީމާރސްއިން ލިބެން ހުންނާނެ އެއްޗެއް. އަދި މި ޕްރޮޑަކްޓްތަކަކީ ރާއްޖޭގައި އުފައްދާފައިވާ، އަދި އެންމެ ކުދިކުދި މަސައްކަތްވެސް އަތުންކޮށްފައި ހުންނަ މަސައްކަތްތަކެއް.\nޑްރީމާރސް އިން ތައްޔާރުކޮށްފައިވާ ބައެއް ޕްރޮޑަކްޓްސް\nސ:ވިޔަފާރީގައި ކުރިއަށް ރޭވިފަައި ހުރި ކަންކަމަކީ ކޮބާ؟\nޖ: އަސްލު އަޅުގަނޑުމެން ގަސްތު ކުރަނީ އަދި މަސައްކަތްކުރަނީ ވިޔަފާރީގައި ދެވެން އޮތް އެންމެ ކުރިއަކަށް ދާން. މިހާރު މިދަނީ ކުޑަކުދިންގެ ކްލޯތިން ލައިންއެއް ނެރުމުގެ މަސައްކަތް ކުރަމުން. އަދި ޑްރީމާރސްގެ އޮރިޖިނަލް ބޮޑީ މަސްކެއްވެސް ވަރަށް އަވަހަށް ފެނިގެންދާނެ. ދެން މި ޖުވެލަރީ ލައިންވެސް ދާނީ ހަމަ ފުޅާވަމުން. ކުރިއަށް އޮތީ ހަމަ ވަރަށް ބައިވަރު މަސައްކަތްތަކެއް. އަޅުގަނޑުމެންގެ އުންމީދަކީ ރާއްޖޭގައި ކޮލިޓީ އަދި އަގުހެޔޮ، ޕްރޮޑަކްޓްތަކެއް މާކެޓަށް ނެރުން. ދެން މި މަސައްކަތުގައި އާއިލާއާއި ރަހުމަތްތެރިން އަދި ކްލައިންޓުންނަށް ވަރަށް ބޮޑަށް ޝުކުރު އަދާކުރަން.\nވަޒީފާއިން ވަކިވެ އުސާމާ އުފަންކުރި މީނާޒް


bodu thafaathakun Spain molhuve2vana burah | Mihaaru\nބޮޑު ތަފާތަކުން ސްޕެއިން މޮޅުވެ ދެ ވަނަ ބުރަށް\nސްޕެއިންގެ ފެރާން ޓޯރޭޒް ލަޏޑު ޖެހުމަށް ފަހު އުފާފާލު ކުރަނީ --- ފޮޓޯ: ރޮއިޓަސް\n23 ޖޫން 2021 - 23:21\nސެވިއްޔާ (ޖޫން 23) - ސްލޮވޭކިއާގެ މައްޗަށް 5-0 ގެ ނަތީޖާއަކުން މޮޅުވެ، ގުރޫޕް އެފްގެ ދެ ވަނައިގައި ސްޕެއިން ދެ ވަނަ ބުރަށް ދަތުރު ކޮށްފި އެވެ.\nމެޗަށް ނުކުތް އިރު ދެ ވަނަ ބުރުގެ އެންމެ ބޮޑު ފުރުސަތެއް އޮތީ ސްލޮވޭކިއާއަށެވެ. މެޗުގެ ކުރިން އެ ޓީމު އޮތީ ދެ ވަނައިގަ އެވެ. ސްޕެއިން އަށް ވުރެ އިތުރަށް އެއް ޕޮއިންޓް ހޯދައިގެންނެވެ. އެހެންވެ މެޗު އެއްވަރު ކޮށްލައިގެން ވެސް ސްލޮވޭކިއާއަށް ދެ ވަނަ ބުރަށް ދެވެން އޮތެވެ.\nމެޗުގައި ސްޕެއިން ޖެހި ފަސް ލަނޑުގެ ތެރެއިން ދެ ލަނޑަކީ ސްލޮވޭކިއާ ކުޅުންތެރިން އަތުން ބައިކޮޅަށް ވަން ދެ ލަނޑެވެ. އަނެއް ތިން ލަނޑު ކާމިޔާބު ކުރީ ޕަބެލޯ ސަރާބިއާ، އެމެރިކް ލަޕޯޓް އަދި ފެރާން ޓޯރޭޒް އެވެ.\nސްޕެއިންގެ ޓީމަށް ލަނޑު ޖަހާނެ ފުރަތަމަ ފުރުސަތު ލިބުނީ އަލްވާރޯ މޮރާޓާ އަށެވެ. ސްޕެއިންއަށް ލިބުނު ޕެަލްޓީއެއްގައި މޮރާޓާ ފޮނުވާލުމުން، ސްލޮވޭކިއާގެ ކީޕަރު މާޓިން ޑްބްރަވްކާ ޕެނަލްޓީ ދިފާއު ކުރި އެވެ.\nސްޕެއިންގެ ފުރަތަމަ ލަނޑުގައި، ސަރާބިއާ ފޮނުވާލި ބޯޅަ ގޯލްގެ ހުރަސް ދަނޑީގައި ޖެހިފައި ރީބައުންސްވުމުން އެ ބޯޅަ އަތުން ޖަހައި ބޭރުކޮށްލަން ކީޕަރު ޑްބްރަވްކާ މަސައްކަތް ކުރި އެވެ. ނަމަވެސް އޭނާގެ އަތުގައި ޖެހިފައި އެ ބޯޅަ ދިޔައީ ގޯލްގެ ތެރެއަށެވެ. ސްޕެއިންގެ ފަސް ވަ ލަނޑު ސްލޮވޭކިއާގެ ކޮޅަށް ވަނީ އެ ޓީމުގެ ޔުރައި ކަކާ ބޯޅަ ދިފާއު ކުރަން އުޅުމުގެ ތެރޭގަ އެވެ.\nޕޮލެންޑް ބަލިކޮށް ގުރޫޕްގެ އެއް ވަނަ ސްވިޑެންއިން ހޯދީ ހަތް ޕޮއިންޓު އެކު އެވެ. ސްޕެއިންއަށް ލިބިފައި ވަނީ ފަސް ޕޮއިންޓެވެ. ދެ ވަނަ ބުރުގައި ސްވިޑެން ކުޅެން ޖެހޭނީ ތިން ވަނަ ހޯދި ޓީމުތަކުގެ ތެރެއިން ފިންލެންޑް ނުވަތަ ޔޫކްރޭންގެ ތެރެއިން ކޮންމެވެސް ޓީމަކާ ދެކޮޅަށެވެ. ސްޕެއިން ވާދަ ކުރާނީ ކްރޮއޭޝިއާ އާ ދެކޮޅަށެވެ.


ތިއްޖެހި ފާނަ - ވިކިޕީޑިއާ\nތިއްޖެހި ފާނަ (ސައިންޓިފިކް ނަން: Epinephelus areolatus)ނުވަތަ (އިނގިރޭސި ބަހުން: Areolate grouper) އަކީ ރާއްޖޭގެ ފަރުފަޅުތަކުގެ ބޭރުގައި މުރަކަތަކާއި ގާތަކުގެ ނިވަލުގައި އުޅޭ މަހެކެވެ. މިއީ ދުވާލު ނަނު ފައްތައިގެން ކުރާ ކެޔޮޅުކަމުގައި ގިނައިން ބޭނޭ މަހެކެެވެ. ދިވެހިން މިމަސް ކައި އުޅެއެވެ. މިމަހުގެ ކަރުތާފަތުގެ ކުރީބައިގެ ކައިރިފަށް ހުންނަނީ ކަށިކޮށެވެ. އަދި ކަރުތާ ފަތުގައި3ކަށި ހުރެއެވެ.\nމަހުގެ ބުރަކަށިމަތީ ކޮތަރިބައިގައި ހަރުކޮށް ހުންނަ 11 ކައްޓާއި، 15 އާއި 17 އާއި ދެމެދުގެ އަދަަދަކަށް މަޑު ކަށި ހުރެއެވެ. ބަނޑުދަށް ފަރާތު ކޮތަރިބައިގައި ހަރުކޮށް ހުންނަ3ކައްޓާއި މަޑުކަށީގެ 8 ކަށި ހުރެއެވެ.މަހުގެ ކަންފަތުގައި 17 އާއި 18 އާއި ދެމެދުގެ އަދަދަކަށް މަޑުކަށި ހުރެއެވެ. މަހުގެ ނިގޫފަތުގެ ކޮޅު ހުންނަނީ ގާތްގަނޑަކަށް އެއްވަރަށް ހަމަޔަށް ކަނޑާލެވިފައި ހުންނަ ގޮތަކަށެވެ.\nމަހުގެ ހަށިގަނޑުގައި ވަރަށް ގިނައިން ގަދަ މުށިކުލައިގެ ތިކިތަކެއް ހުރެއެވެ. މަހުގެ ބުރަކަށި މަތީ ފަހަތުކޮޅު ކޮތަރިބައިން ފެށިގެން ބަނޑުދަށް ފަރާތު ކޮތަރިބައިގެ ކުރިއަށް 8 އާއި 14 އާއި ދެމެދުގެ އަދަދަކަށް ތިކި ހުރެއެވެ. މަހުގެ ހުރިހާ ކޮތަރި ތަކެއްގައި ވެސް ތިކިތައް ހުރެއެވެ. ނިގޫފަތުގެ ކައިިރިފަށް ހުންނަނީ ފަނޑު ހުދުކުލައިގައެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ 21 ޖޫން 2008، 13:32 ގައެވެ.


SunOnline: Rajje ge jaluthakugai hingaa torture ge amaluthakaamedhu rangalhu thahugeegeh hingumah Amnestyin govaalaifi\nރާއްޖޭގެ ޖަލުތަކުގައި ހިންގާ ޓޯޗާގެ އަމަލުތަކާމެދު ރަނގަޅު ތަހުގީގެއް ހިންގުމަށް އެމްނެސްޓީން ގޮވާލައިފި\nމުޙައްމަދު ނާއިލް ހަފީޒް 20 Sep 2021, 21:28\nރާއްޖޭގެ ޖަލުތަކުގައި ތިބޭ ގައިދީންނާ މެދު ހިންގާ ޓޯޗާގެ އަމަލުތައް ހަރުދަނާ ގޮތެއްގައި ތަހުގީގުކުރުމަށް އެމްނެސްޓީ އިންޓަނޭޝަނަލުން ގޮވާލައިފިއެވެ.\nއެމްނެސްޓީން ރާއްޖޭގެ ޖަލުތަކުގެ ހާލަތާމެދު ކަންބޮޑުވުން ފާޅުކޮށް ބަޔާނެއް ނެރެފައިވަނީ މި ފަހުން ޖަލުތަކުގައި ހިނގި ބައެއް ހާދިސާތަކާ ގުޅިގެންނެވެ.\nއެގޮތުން މި ބަޔާނުގައި ވަނީ ހުޅުމާލޭ ޖަލުގައި ހުކުމް ތަންފީޒުކުރަމުން ދިޔަ ގައިދީއެއްގެ ކުއްލި މަރާ ގުޅިގެންނާއި މާފުށީ ޖަލުގައި ގައިދީއެއްގެ ގަޔަށް ހޫނު ފެން ޖެހި މައްސަލައާއި ގުޅޭގޮތުން ކަންބޮޑުވުން ފާޅުކޮށްފައެވެ.\nއެމްނެސްޓީން ނެރުނު ބަޔާނުގައި ވަނީ ގައިދީގެ މަރާއި ހޫނު ފެންޖެހިކަމަށް ބުނާ މައްސަލައާ ގުޅޭގޮތުން ތަހުގީގެއްް ހިންގުމަށް ގޮވާލާފައެވެ.\n"ގައިދީއެއްގެ މަރުގެ ހާދިސާގައި މަރުގެ ސަބަބު އެނގެން ނެތުމަކީ އެކަމުގައި ވަރަށް ޖަލުތަކުގައި ތިބޭ ގައިދީންގެ އިންސާނީ ހައްގުތައް ކަށަވަރުވާކަމާމެދު ސީރިއަސް ކަންބޮޑުވުންތަކެއް އުފެދޭ ކަމެއް،" އެމްނެސްޓީގެ ސައުތު އޭޝިއާ ކެމްޕެއިނާ ސާދް ހައްމާދީ ވިދާޅުވިއެވެ.\nހަމައެއާއެކު އެމްނެސްޓީން ބުނީ ރާއްޖޭގެ ޖަލުތަކަކީ ޓޯޗާކުރުމުގެ ސަގާފަތަކާއި އެކަމުގެ ތާރީހެއް އޮތް ތަނެއްކަމަށެވެ. އަދި އެހެންކަމުން އެކަންކަން ތަހުގީގުކުރުމަށް އެމްނެސްޓީން ވަނީ ދައުލަތުގެ ކަމާބެހޭ އިދާރާތަކަށް އިލްތިމާސްކޮށްފައެވެ.\nޓޯޗާގެ އަމަލުތަކާމެދު ރަނގަޅު ތަހުގީގެއް ހިންގަންޖެހޭ


Villi Muassasa Cup: Vilijoali, WAMCO adhi Coast Guard ah molheh - vNews.mv\nވިލި މުއައްސަސާ ކަޕުގައި ވިލިޖޯލި އާއި އެމްޑަބްލިއުއެސްސީ ބައްދަލުކުރި މެޗުގެ ތެރެއިން-- ފޮޓޯ: އިމޭޖަސް\nވިލި މުއައްސަސާ ކަޕް: ވިލިޖޯލި، ވެމްކޯ އަދި ކޯސްޓްގާޑަށް މޮޅެއް\nއިސްމާޢީލް ޝާހު Vilimale | 10 November 2019, 13:09\nކްލަބު އެމްޓީސީސީ އާއި އެމްޓީސީސީ ވިލިމާލެ ފެރީ ޔުނިޓް ގުޅިގެން ވިލިމާލޭގެ މުއައްސަސާތަކުގެ މެދުގައި ބާއްވާ ވިލި މުއައްސަސާ ކަޕުގައި ރޭ ކުުޅުނު މެޗުތަކުން ވިލިޖޯލި އާއި ވެމްކޯގެ އިތުރުން ވިލިމާލޭ ކޯސްޓްގާޑް މޮޅުވެއްޖެއެވެ.\nމުބާރާތުގެ ގްރޫޕް އޭ ގައި ރޭ ކުޅުނު ފުރަތަމަ މެޗުން ވިލިޖޯލި މޮޅުވީ މޯލްޑިވްސް ވޯޓާ އެންޑް ސްވެރޭޖް ކޮމްޕެނީ (އެމްޑަބްލިއުއެސްސީ) އާއި ވާދަކޮށް 9-0 ގެ ތަފާތުބޮޑު ނަތީޖާއަކުންނެވެ. މި ގްރޫޕުގައި އެމްޑަބްލިއުއެސްސީ ކުޅުނު ފުރަތަމަ މެޗުގައި ވިލިމާލެ ޕޮލިސް އަތުން 5-2 އިން މޮޅުވެފައެވެ.\nވިލިޖޯލި ޓީމުގެ ފަރާތުން މޮޅު ކުޅުމެއް ފެނިގެންދިޔަ މި މެޗުގައި އެ ޓީމުގެ އާދަމް ނަހްވާން ވަނީ ހެޓްރިކެއް ހަދާފައެވެ. މި މެޗުގައި ދެން އެ ޓީމަށް ގޯލުތައް ޖަހައިދިނީ އަލީ އިފާޒް އާއި މުހައްމަދު އަޔާޒު އާއި ހުސައިން ސާމިލް އަދި މުހައްމަދު ވިލްފު އާއި ހުސެއިން ސުނިލް އެވެ. މީގެތެރެއިން ސާމިލް އާއި އަލީ އިފާޒް މިއިން ކޮންމެ ކުޅުންތެރިއަކު ދެ ގޯލު ޖެހިއެވެ. މެޗުގެ މޮޅު ކުޅުންތެެރިއަކަށް ހޮވުނީ ހުސެއިން ސުނިލް އެވެ.\nދެވަނަ މެޗުން ކުލަބް ވެމްކޯ މޮޅުވީ ސްޓެލްކޯ އާއި ވާދަކޮށް 6-3 ގެ ނަތީޖާއަކުންނެވެ. މި މެޗުގައި ކުލަބް ވެމްކޯގެ ގޯލުތައް ޖަހައިދިނީ އަބްދުﷲ ސަމީހް މޫސާ އާއި އަބްދުﷲ ޖުނާ އަދި އިބްރާހިމް މުބީން (މުއްކި) އެވެ. މިއިން ކޮންމެ ކުޅުންތެރިއަކު ވަނީ ދެ ގޯލު ޖަހާފައެވެ. ސްޓެލްކޯގެ ގޯލުތައް ޖަހައިދިނީ ހަސަން ނަސީރު އާއި އިވްރާހިމް ޒަމީރު އާއި ސުއައިދު ސައީދު އެވެ. މެޗުގެ މޮޅު ކުޅުންތެރިއަކަށް ހޮވުނީ ވެމްކީގެ އިބްރާހިމް މުބީން (މުއްކި) އެވެ.\nވިލި މުއައްސަސާ ކަޕުގައި ވެމްކޯ އާއި ސްޓެލްކޯ ބައްދަލުކުރި މެޗުގެ ތެރެއިން-- ފޮޓޯ: އިމޭޖަސް\nތިންވަނަ މެޗުން ވިލިމާލެ ކޯސްޓްގާޑް މޮޅުވީ ވިލިމާލޭ ޕޮލިސް އަތުން 7-3 ގެ ނަތީޖާއަކުންނެވެ. މި މެޗުގެ މޮޅު ކުޅުންތެރިޔާގެ މަގާމު ހޯދި ކޯސްޓްގާޑުގެ އަބްދުﷲ ޝުޖާއު ހެޓްރިކެއް ހެދިއިރު އަހުމަދު އާލިފް ވަނީ ދެ ގޯލު ޖަހާފައެވެ. މި މެޗުގައި ދެން އެ ޓީމަށް ގޯލުތައް ޖަހައިދިނީ އާދަމް ޝަމީލް އާއި އަހުމަދު އަޝްރަފު އެވެ. ވިލިމާލެ ޕޮލިސް ޓީމަށް މި މެޗުގައި ގޯލުތައް ޖަހައިދިނީ މުހައްމަދު ހަމްދޫން އާއި ހިޝާމް އަބްދުލް މަޖީދު އާއި މުހައްމަދު މައުސޫމް އެވެ.\nވިލި މުއައްސަސާ ކަޕުގައި ކޯސްޓްގާޑް އާއި ޕޮލިސް ބައްދަލުކުރި މެޗުގެ ތެރެއިން-- ފޮޓޯ: އިމޭޖަސް\nމުބާރާތުގައި މިރޭވެސް ފޯރިގަދަ ތިން މެޗު ކުޅުމަށް ވަނީ ހަމަޖެހިފައެވެ. މިއަހަރުގެ މުބާރާތުގައި ޖުމްލަ 8 ޓީމެއް ވާދަކުރެއެވެ. ދެ ގްރޫޕަކަށް ބަހާލައިގެން ކުރިޔަށްދާ މި މުބާރާތުގެ ގްރޫޕް އޭ ގައި ހިމެނެނީ ވިލިމާލެ ޕޮލިސް، އެމްޑަބްލިއުއެސްސީ، ވިލިޖޯލި އަދި އެމްއާރްސީސީ ކޯސްޓްގާޑްއެވެ. ގްރޫޕް ބީގައި ހިމެނެނީ މޯލްޑިވްސް ގޭސް، ކްލަބް ވެމްކޯ، ސްޓެލްކޯ އަދި ކްލަބް އެމްޓީސީސީއެވެ.\nވިލި މުއައްސަސާ ކަޕްގެ ޓައިޓަލް ސްޕޮންސަރަކީ މިދިޔަ ދެ އަހަރުގެ މުބާރާތުގެވެސް ޓައިޓަލް ސްޕޮންސަރު ސުޒުކީ މެރިންއެވެ. މީޑިއާ ޕާޓްނަރަކީ ވަންއޮންލައިން އެވެ. އޮންލައިން މީޑިޔާ ޕާޓްނަރަކީ ބޯޅަ އެމްވީއެވެ. ސަޕޯޓިން ޕާޓްނަރަކަށް ހަމަޖައްސާފައިވަނީ ގާޑަން ބްރީޒެވެ. މުބާރާތުގެ އެންޓަޓެއިންމަންޓް ޕާޓްނަރަކަށް ހަމަޖައްސާފައިވަނީ ބިދަބިންއެވެ. އެ މުބާރާތުގެ އޮފިޝަލް އިވެންޓްސް ޕާޓްނަރަކަށް ހަމަޖައްސާފައިވަނީ ސައިޓް އެންޑް ސައުންޑްސްއެވެ. އޮފިޝަލް ފޮޓޯގްރަފީ ޕާޓްނަރަކަށް ހަމަޖައްސާފައިވަނީ އިމޭޖަސް އެވެ. އަދި ބެވަރޭޖް ޕާޓްރަނަކީ ކޮކާކޯލާ އެވެ. އަދި ބްރޯޑްކާސްޓިން ޕާޓނަރަކީ ވީސްޕޯޓްސް އެވެ.


ފޮޓޯއިން: ކުޑަކުއްޖެއްގެ ބޮލުން ބޮޑު ޓިއުމަރެއް ނެގުން — Ihavandhoo.com\nފޮޓޯއިން: ކުޑަކުއްޖެއްގެ ބޮލުން ބޮޑު ޓިއުމަރެއް ނެގުން\n15 ޖެނުއަރީ 20160ޢަބުދުﷲ ޙަމީދު\nއިންޑިއާގެ އުއްތަރަ ޕުރަދޭޝްގެ4އަހަރުގެ އަންހެންކުއްޖެއްގެ ބޮލުން ބޮޑު ޓިއުމަރެއް ނަގައިފިއެވެ. ރޭނޫ (4) އަކީ ދެމަފިރިންގެ7ދަރިންގެ ތެރެއިން6ވަނަ ދަރިފުޅެވެ.\nގާތްގަނޑަކަށް3ކިލޯގެ ބަރު ޓިއުމަރާއެކު ރޭނޫ ވަނީ އަހަރުތަކެއް ހޭދަކޮށްފައެވެ. ރޭނޫ ބޮޑުވަމުން ދިޔަ ވަރަކަށް ރޭނޫގެ ބޮލުގައިވާ ޓިއުމަރުވެސް ދިޔައީ ދުވަހެއް ދުވަހަކަށް ބޮޑުވަމުންނެވެ. ޓިއުމަރު ފަޅާގެންގޮސް ރޭނޫގެ ފުރާނަ އަށް ނުރައްކާވުމުގެ ފުރުސަތު ބޮޑުވަމުން ނެވެ.\nރޭނޫގެ މަންމަ ބުނީ ރޭނޫ އަކީ އުފަންވިއިރު ސިއްހީގޮތުން އެއްވެސް މައްސަލައެއް ހުރި ކުއްޖެއް ނޫން ކަމަށެވެ. ނަމަވެސް ރޭނޫ ބޮޑުވަމުން ދިޔައިރު އެކުއްޖާގެ ބޮލު މެދުން ގޮށެއް ކަހަލަ އެއްޗެއް ހެދެން ފެށިކަން ފާހަގަ ކުރެވުނެވެ. ގޮށެއް، ނޫނީ ބިއްސެއް ކަމަށް ހީކުރެވުނު ނަމަވެސް ދުވަހެއް ދުވަހަކަށް އެތަން ދިޔައީ ބޮޑުވަމުންނެވެ.\n"އަތްލިއަސް ރޭނޫ ރޯންފަށާ، އުއްޑުން ނިދަން ބޭއްވިޔަސް ފަށަނީ ރޯން" ރޭނޫގެ މަންމަ ކިޔާދީފަ ވެއެވެ. ނަމަވެސް ރޭނޫގެ މައިންބަފައިންނަށް ރޭނޫގެ ކަރުނަ ފުހެދިނުން ފިޔަވައި އިތުރު ފަރުވާއެއް ދެވޭނެ ތަނަވަސްކަމެއް ނެތެވެ.\nޑޮކުޓަރަށް ދެއްކޭނެ ފަދަ ތަނަވަސްކަމެއް ނެތިފައި ތިއްބާ އެފަދަ ފުރުސަތެއް ހޯދާދިނީ ކާކު ކަން ނޭނގޭ ކޮންމެވެސް މީހަކު އެކުއްޖާގެ ހާލަތު ބަޔާންކޮށް ސޯޝަލްމީޑިއާގައި ފޮޓޯތައް ޝާއިއުކޮށްގެންނެވެ.\nރޭނޫގެ ވާހަކަ އާއި ހާލަތު އުއްތަރަ ޕުރަދޭޝްގެ ޗީފް މިނިސްޓަރަށް އެނގުމާއެކު، ރޭނޫގެ އޮޕަރޭޝަން ހިލޭ ކޮށްދިނުމަށް ކަމާބެހޭ ފަރާތްތަކަށް އެންގި އެވެ. ރޭނޫގެ އޮޕަރޭޝަން ކޮށް ބޮޑު ޓިއުމަރު ނަގާފައި ވަނީ ލަކުނޯގެ ކިންގް ޖޯޖް މެޑިކަލް ޔުނިވަރސިޓީގެ އޮޕަރޭޝަން ޑޮކްޓަރުންގެ ޓީމަކުން ނިމިދިޔަ ޑިސެމްބަރު މަހުގެ 22 ވަނަ ދުވަހެ އެވެ.\nރޭނޫގެ އޮޕަރޭޝަން ކުރި ޓީމުގެ ޑަކްޓަރެއް ކަމަށްވާ ޑރ. ސ.ނ. ކުރީލް ބުނީ ޓިއުމަރު އުފެދިފައިވަނީ، ސިކުނޑިން ލުލުގެ ފެނުން ކޮންޓުރޯލް ކުރާ ސަރަހައްދުން ފެށިގެންނެވެ. ޓިއުމަރތު ނެގުމުގައި ޑޮކުޓަރުންގެ ޓީމަށް އެންމެ ބޮޑު ގޮންޖެހުމަކަށްވީ ލޮލާ ގުޅިފައިވާ ނާޒުކު ނާރުތަކަށް ގެއްލުމެއް ނުލިބޭ ގޮތަށް ޓިއުމަރު ނެގުމެވެ. "އޮޕަރޭޝަން ތެރޭގައި އެއިން ނާރަކަށް ގެއްލުން ލިބުނުނަމަ ބަލިމީހާގެ ލޮލުގެ ފެނުން ދާއިމީކޮށް ގެއްލޭނެ" ޑރ. ކުރީލް ބުންޏެވެ.\nރޭނޫގެ އޮޕަރޭޝަން ވަނީ ކާމިޔާބު ކަމާއެކު ކޮށް، ޓިއުމަރު ނަގާފައެވެ. ރޭނޫގެ ބައްޕަ ބުނީ ސޯޝަލް މީޑިއާ އަކީ ކޮން އެއްޗެއްކަން އަދި ކިހިނެއް ވާ އެއްޗެއްކަންވެސް ނޭނގޭ ކަމަށެވެ. އެހެންނަމަވެސް ސޯޝަލް މީޑިއާގެ ސަބަބުން އޭނާގެ ދަރިފުޅުގެ ފުރާނަ ސަލާމަތް ކުރުމަށް އެހީތެރިކަން ލިބިއްޖެ ކަމަށެވެ.\nއިހަވަންދޫން ކޮވިޑަށް ޕޮޒިޓިވްވި މީހުން އެހެން ބަޔަކާ ކޮންޓެކްޓް ވިތަ؟ 16 ސެޕްޓެމްބަރު 2020\nބޯޅަދަނޑުގެ ސަބް ބޭސް ތައްޔާރުކުރުމުގެ މަސައްކަތް ކޮށްދޭނެ ފަރާތެއް ހޯދުމަށް އަނެއްކާވެސް އިޢުލާނުކޮށްފި 15 ސެޕްޓެމްބަރު 2020\nއަލަށްދޫކޮށްފައިވާ ގޯތިތައް ރަޖިސްޓްރީކުރުމުގެ އުސޫލު އަންމުކޮށްފި 15 ސެޕްޓެމްބަރު 2020\nޗެމްޕިއަން އެން.ވީ.ކޭ އިން 13 އަހަރު ވީ އެޓީމުގެ ރަން ކެބިނެޓް ދައްކާލައިފި 14 ސެޕްޓެމްބަރު 2020\nރިސޯޓު މުވައްޒަފުން ވަޒީފާއިން ވަކިކޮށްފައިވަނީ ވަޒީފާއާ ބެހޭ ގާނޫނާއި އެއްގޮތަކަށް ނޫން: ހޯރަފުށީ ކައުންސިލް 14 ސެޕްޓެމްބަރު 2020


BREAKING: Pakistan sifain Indian Air Force ge2boatu vattaalaifi - vNews.mv\nޕާކިސްތާނު ސިފައިން އިންޑިއާ އެއާފޯސްގެ ދެ ބޯޓު ވައްޓާލައިފި\nސައިފް އަޒްހަރު 27 February 2019, 12:02\nޕާކިސްތާނު ވައިގެ ސަރަހައްދަށް ވަން އިންޑިއަން އެއަރފޯސްގެ ދެ މަތިންދާބޯޓް، ޕާކިސްތާނު ސިފައިން ވައްޓާލައިފިއެވެ.\nމިކަން ޕާޚިސްތާނު އަސްކަރިއްޔާއިންވަނީ ކަށަވަރު ކޮށްދީފައެވެ.\nއިންޑިއާގެ އަސްކަރީ ދެ މަތިންދާބޯޓް ވައްޓާލިކަން ޕާކިސްތާނުން ކަށަވަރުކޮށް މިދިނީ، ޕާކިސްތާނުގެ ހަނގުރާމަމަތީ ތިން މަތިންދާބޯޓް، އިންޑިއާއިން ވެރިކަންކުރާ ކަޝްމީރުގެ ފަޅިއަށް ވަން ޚަބަރު ފެތުރެމުން ދަނިކޮށެވެ. ޕާކިސްތާނު ޚާރިޖިއްޔާއިން ބުނެފައިވަނީ ޕާކިސްތާނު ބޯޓުތަކުން އިންޑިއާ ފަޅިއަށް ހަމަލާވެސް ދިން ކަމަށެވެ.\nއިންޑިއާއިން ބުނެފައިވަނީ، ކަޝްމީރު ބައިކުރާ ލައިން އޮފް ކޮންޓްރޯލް ހުރަސްކޮށް އިންޑިއާ ސަރަހައްދުގެ ތެރެއަށް ޕާކިސްތާނުގެ އަސްކަރީ ތިން ޖެޓް ވަދެފައިވާ ކަމަށެވެ.\nއަދި އިންޑިއަން އެއަރފޯސްގެ ބޯޓްތަކުން ހުރަސްއެޅުމުން ޕާކިސްތާނުގެ ތިން ބޯޓުވެސް އަނބުރާ ގޮސްފައިވާ ކަމަށް ބުނެފައި ވެއެވެ.\nޕާކިސްތާނުން އިންޑިއާގެ އަސްކަރީ ދެ މަތިންދާބޯޓް ވައްޓާލި ކަމަށް މިބުނީ، އިންޑިއާގެ ވައިގެ ސަރަހައްދަށް ޕާކިސްތާނުގެ ބޯޓްތައް ވަނުމުން އެކަމުގެ ރައްދުގައި އިންޑިއާއިން އެބޯޓުތައް ފޮނުވުމުންނެވެ.\n"ޕާކިސްތާނު އެއަރފޯސްގެ ބޯޓްތައް އިންޑިއާ ސަރަހައްދަށް ވަނުމުން ރައްދުގައި އިންޑިއަން އެއަރފޯސްގެ ދެޖެޓް ލައިން އޮފް ކޮންޓްރޯލް ހުރަސްކޮށް ޕާކިސްތާނު ސަރަހައްދުގެ ތެރެއަށް ވަން. އެކަމަކު ޕާކިސްތާނު ސިފައިންވަނީ އެ ދެ ޖެޓް ވައްޓާލާފައި. އޭގެ ތެރެއިން އެއް ބޯޓު ވެއްޓުނީ އިންޑިއާ ފަޅިއަށް. އަނެއް ބޯޓު ވެއްޓުނީ ކަޝްމީރު ބައިކުރާ އިމަށް. ޕާކިސްތާނު އެއްގަމު ސިފައިން ވަނީ އިންޑިއާގެ އެއް ޕައިލެޓް ހައްޔަރުކޮށްފައި" ޕާކިސްތާނު އަސްކަރިއްޔާގެ ތަރުޖަމާނު މޭޖަރ ޖެނެރަލް އާސިފް ޣަފޫރު ކުރެއްވި ޓްވީޓެއްގައި ވިދާޅުވެފައި ވެއެވެ.\nވައްޓާލި ބޯޓްތަކުގެ ފޮޓޯތަކާއި ވީޑިއޯތައް ސޯޝަލް މީޑިއާގައި ދަނީ ފެތުރެމުންނެވެ. ޕާކިސްތާނު ސިފައިން ވައްޓާލި ދެ ބޯޓުގެ ތެރެއިން އެއްބޯޓުގެ ޕައިލެޓް ފިހިގެން މަރުވެފައި އޮތް މަންޒަރު ފޮޓޯތަކާއި ވީޑިއޯތަކުން ފެނެއެވެ.


Hulhumale ge4furolhu lee vehicle thah sticker eh jahan jehijje | Mihaaru\nހުޅުމާލޭގައި ބަޔަކު ސައިކަލު ދުއްވަނީ: ސްޓިކާ ޖަހަން ޖެހޭނީ ހަމައެކަނި ހުޅުމާލޭގައި ބޭނުންކުރަން އެޗްޑީސީން ހުއްދަ ދީފައިވާ އުޅަނދުތަކުގައި\nހުޅުމާލޭގައި ހަތަރު ފުރޮޅުލީ ވެހިކަލް ދުއްވަން ޚާއްސަ ސްޓިކާއެއް ޖަހަން ޖެހިއްޖެ\n14 ފެބުރުއަރީ 2017 - 18:19 29 comments\nހުޅުމާލޭގައި ހަތަރު ފުރޮޅު ލީ އުޅަނދުތައް މާދަމާ އިން ފެށިގެން ދުއްވޭނީ އެކަމަށް ޚާއްސަ ސްޓިކާއެއް ގަތުމަށް ފަހު އެ ސްޓިކާ ޖަހައިގެން ކަމަށް ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން އަންގައިފި އެވެ.\nއެޗްޑީސީން އިއްޔެ ނެރުނު އިއުލާނެއްގައިވާ ގޮތުން ހުޅުމާލޭގައި ބޭނުންކުރަން ހުއްދަ ދީފައިވާ ހަތަރު ފުރޮޅު ލީ އުޅަނދުތައް މާދަމާ އިން ފެށިގެން ބޭނުން ކުރެވޭނީ އެކަމަށް ޚާއްސަކޮށް އެޗްޑީސީން ދޫކުރާ ސްޓިކާއެއް ޖަހައިގެންނެވެ. އެއް އަހަރަށް ދޫކުރާ އެ ސްޓިކާގެ އަގަކީ 50ރ. ކަމަށް އެ އިއުލާނުގައިވެ އެވެ.\nއިއްޔެއިން ފެށިގެން ސްޓިކާ އަށް ފީ ދެއްކޭނެ ކަމަށް ވެސް އިއުލާނުގައިވެ އެވެ.\nއެކަމަކު ހުޅުމާލޭގައި ބޭނުންކުރާ ސައިކަލުތަކުގައި އެ ސްޓިކާ ޖަހަން ނުޖެހޭނެ ކަމަށް އެޗްޑީސީގެ އޮފިޝަލަކު ވިދާޅުވި އެވެ.\nއެޗްޑީސީން އެގޮތަށް އެންގީ މިދިޔަ އަހަރުގެ ޑިސެމްބަރު މަހު އެ ކޯޕަރޭޝަނުން ހަދާފައިވާ އުސޫލަކާ ގުޅިގެންނެވެ. އެ އުސޫލު ބުނާ ގޮތުން ހުޅުމާލޭ ޒޯންގައި ބޭނުންކުރަން ހުއްދަ ދޫކުރާ އުޅަނދުތަކުން އެކަމަށް ޚާއްސަ ސްޓިކާއެއް ޖަހަން ޖެހެ އެވެ.\nއިތުރު ލިޔުންތައް ހުޅުމާލެ ވެހިކަލްތައް އެޗްޑީސީ ވެހިކަލްތަކުގައި ސްޓިކާ ޖެހުން


Mi aharu mihaathanah dhaulathah 10 billion rufiyaa! 16 percent ithuru\nމި އަހަރު މިހާތަނަށް ދައުލަތައް 10 ބިލިއަން ރުފިޔާ! 16 ޕަސެންޓް އިތުރު\nޖީއެސްޓީގެ ގޮތުގައި މި އަހަރުގެ މިހާތަނަށް 4.6 ބިލިއަން ރުފިޔާ ލިބުނު\nބީޕީޓީގެ ގޮތުގައި 2.5 ބިލިއަން ރުފިޔާ ލިބިފައިވޭ\nމިދިޔަ މަހު އާމްދަނީގެ ގޮތުގައި 889 މިލިއަން ރުފިޔާ ލިބުނު\nމި އަހަރުގެ މިހާތަނަށް ދައުލަތައް ލިބުނު އާމްދަނީ މިދިޔަ އަހަރުގެ މި މުއްދަތާ އަޅާބަލާއިރު، 16.2 ޕަސެންޓް އިތުރުވެފައިވާ ކަމަށް ދައުލަތުގެ ޓެކްސް އިދާރާ (މީރާ) އިން ބުނެފި އެވެ.\nމީރާއިން މިދިޔަ މަހު އާއްމުކުރި ހިސާބުތައް ދައްކާ ގޮތުން މި އަހަރުގެ ވޭތުވެދިޔަ ނުވަ މަސް ދުވަހުގެ ތެރޭގައި ދައުލަތައް 10.5 ބިލިއަން ރުފިޔާ ލިބިފައިވެ އެވެ. ނަމަވެސް މިދިޔަ އަހަރުގެ ނުވަ މަސް ދުވަހު ދައުލަތައް ލިބިފައިވަނީ 9.0 ބިލިއަން ރުފިޔާ އެވެ. މިއީ 16.2 ޕަސެންޓުގެ ކުރިއެރުމެކެވެ.\nމި އަހަރުގެ މިހާތަނަށް ބަލައިގަތް އާމްދަނީގެ ބޮޑު ބައެއް ހިއްސާކުރަނީ ޖީއެސްޓީގެ ގޮތުގަ އެވެ. ޖީއެސްޓީގެ ގޮތުގައި 4.6 ބިލިއަން ރުފިޔާ ލިބުނެވެ. އަދި އާމްދަނީއަށް ދެވަނައަށް އެންމެ ބޮޑު ހިއްސާއެއްވީ ބީޒްނަސް ޕްރޮފިޓް ޓެކްސްގެ ގޮތުގައި ލިބުނު 2.5 ބިލިއަން ރުފިޔާ އެވެ.\nމީގެ އިތުރުން، ޓޫރިޒަމް ލޭންޑް ރެންޓްގެ ގޮތުގައި 930.4 މިލިއަން ރުފިޔާ ލިބިފައިވެ އެވެ. އަދި ބޭންކް ޕްރޮފިޓް ޓެކްސްގެ ގޮތުގައި 512.7 މިލިއަން ރުފިޔާ ލިބުނެވެ. މީގެ އިތުރުރުން އެއަރޕޯޓް ސަވިސް ޗާޖުގެ ގޮތުގައި 356.1 މިލިއަން ރުފިޔާ މި އަހަރުގެ މިހާތަނަށް ލިބިފައިވެ އެވެ.\nމީރާއަށް ބަލައިގަތް އާމްދަނީ މަހުން މަހަށް ބަލާއިރު، ނިމިދިޔަ މަހު 889 މިލިއަން ރުފިޔާ ލިބިފައިވެ އެވެ. މއީ މިދިޔަ އަހަރުގެ ސެޕްޓެމްބަރު މަހު ލިބުނު 838.9 މިލިއަން ރުފިޔާއާ އަޅާބަލާއިރު ހަ ޕަސެންޓުގެ ކުރިއެރުމެކެވެ. މީގެ އިތުރުން އެމެރިކާ ޑޮލަރުގެ ގޮތުގައި 40.7 މިލިއަން ޑޮލަރު ލިބިފައިވެ އެވެ. އެގޮތުން މިދިޔަ މަހު އާމްދަނީގެ އެންމެ ބޮޑު ބައެއް ހިއްސާކުރަނީ ވެސް ޖީއެސްޓީ އެވެ. އެއީ 465.2 މިލިއަން ރުފިޔާ އެވެ. މީގެ އިތުރުން މިދިޔަ މަހު ދެން އެންމެ ބޮޑު އާމްދަނީއެއް ލިބިފައި ވަނީ ޓޫރިޒަމް ލޭންޑް ރެންޓްގެ ގޮތުގައި 241.1 މިލިއަން ރުފިޔާ ލިބުނެވެ. އަދި ބީޕީޓީގެ ގޮތުގައި 71.3 މިލިއަން ރުފިޔާ ލިބުނެވެ.


Oscar hoadhan Ajay ge boa thala kollanee - Hama.mv\nއޮސްކާ ހޯދަން އަޖޭގެ ބޯ ތަލަ ކޮށްލަނީ\n14 ޖެނުއަރީ 2021 | 18:07\nއެކްޓަރު އަޖޭ ދޭވްގަން\nބުރާސްފަތި , 14 ޖެނުއަރީ 2021 | 18:07\nއޮސްކާ އެވޯޑަށް ޓާގެޓުކޮށް ހަދާ ބޮލީވުޑް ފިލްމަކަށް އެކްޓަރު އަޖޭ ދޭވްގަންގެ ބޯ ތަލަކޮށްލަން ނިންމައިފި އެވެ.\nއިންޑިއާގެ މީޑިއާ ރިޕޯޓުތައް ބުނާ ގޮތުން މިދިޔަ އަހަރު މަސައްކަތްތައް ފަށަން ކުރިން ނިންމާފައި އޮތް "ޗަނަކްޔާ" ނަމަކަށް ކިޔާ ފިލްމުގައި އަޖޭ އަދާކުރާ ރޯލަށް އޭނާގެ ބޯ ތަލަކޮށްލާނެ އެވެ. އެފިލްމުގެ މަންޒަރުތައް ނަގަން ފަށާނީ މިއަހަރުގެ ފަހުކޮޅު ކަމަށްވެސް ރިޕޯޓުތައް ބުނެ އެވެ.\nނީރަޖް ޕާންޑޭ ޑައިރެކްޓު ކުރާ "ޗަނަކްޔާ" އަކީ އިންޑިއާގެ ކުރީގެ ޕިލޯސޮފާ އެއްގެ ވާހަކަ ކިޔައިދޭ ފިލްމެކެވެ. އެފިލްމަށް ތައްޔާރު ވުމުގެ ގޮތުން ޕްރޮޑަކްޝަން ޓީމުން ވަނީ އިންޑިއާގެ ބައެއް ތަންތަނަށް ދަތުރުކޮށް ވާހަކަތައް ހޯދައިފަ އެވެ. އެގޮތުން ބިހާރަށް ދަތުރުކޮށް ޕަޓްނާގެ ބައެއް ކުރީގެ ވާހަކަތަކަށް ޓީމުން ވަނީ ދިރާސާތަކެއް ހަދައިފަ އެވެ.\nފިލްމުގެ ވާހަކަ ލިޔުނު މަނޯޖް މުންތަސިރު ބުނީ މި ފިލްމަކީ އޮސްކާ އެވޯޑަށް ޓާގެޓުކޮށް ހަދާ ފިލްމެއް ހަމަށާއި ފިލްމު ހުރިހާ ގޮތަކުންވެސް މޮޅުވާނެ ކަމަށެވެ. "ޗަނަކްޔާ" ގައި އަޖޭއާއެކު ފެންނާނެ އިތުރު ތަރިންގެ ނަން އަދި ހާމައެއް ނުކުރެ އެވެ.\nއަޖޭ މިހާރު ދަނީ އޭނާ ޑައިރެކްޓު ކުރާ ފިލްމުގެ މަސައްކަތް ކުރަމުންނެވެ. އަމީތާބު ބައްޗަންވެސް މުހިންމު ރޯލަކުން ފެންނަ އެ ފިލްމަށް ކިޔަނީ "މޭޑޭ" އެވެ.\nއަޖޭ އެންމެ ފަހުން ފެނުނީ އަންހެނުން ކާޖޮލް އާއި އެކްޓަރު ސައިފް އަލީ ހާން އާއެކު "ތަނާޖީ: ދަ އަންސަންގް ވޯރިއޯ" އިންނެވެ. އެފިލްމަކީ ވިޔަފާރީގެ ގޮތުންނާއި ކްރިޓީކްސްގެ ގޮތުންވެސް ވަރަށް ކާމިޔާބު ފިލްމެކެވެ.\nބޮލީވުޑް އަޖޭ ދޭވްގަން މުނިފޫހިފިލުވުން


vnews - Zoo thakuga gengulhey Pandage abaadhee ithuru vanee\nޒޫތަކުގައި ގެންގުޅޭ ޕެންޑާތަކުގެ އަދަދު އިތުރުވަނީ\nއިންޓަނޭޝަނަލް ޔޫނިއަން ފޯ ދަ ކޮންޒަވޭޝަން އޮފް ނޭޗަ އިން 2016 ވަނަ އަހަރު ވަނީ ނުރައްކާތެރި ޖަނަވާރުގެ ލިސްޓުން ޕެންޑާ އުނިކޮށްފަ އެވެ.\nފަހުގެ ދިރާާސާތަކުން ދައްކާ ގޮތުގައި ޕެންޑާގެ އާބާދީ ވަނީ 1800 އަށް ވުރެ އިތުރުވެފަ އެވެ. އެހެންނަމަވެސް ޗައިނާއިން އެސޮރުމެންނަށް ދޭ ރައްކާތެރިކަން ވަރަށް ބޮޑެވެ.\nމީގެ ކުރިން ދުނިޔޭގެ އެކި ގައުމުތަކުގެ ޒޫތަކުގައި ޕެންޑާ ނުގެންގުޅޭ މިންވަރަށް މިހާރު ޒޫތަކުގައި ޕެންޑާ ގެންގުޅެ އެވެ. އެގޮތުން ބަންދުކޮށްގެން ގެންގުޅޭ ޕެންޑާގެ އަދަދު 450 އަށް ވުރެ އިތުރުވެއްޖެ އެވެ.\nނުރައްކާތެރި ޖަނަވާރުންގެ ކަންކަން ބަލައި ދިރާސާކުރާ މާހިރު ބުނާ ގޮތުގައި މި ބާވާތުގެ ޖަނަވާރުތައް ވަނީ ބޮޑު ނުރައްކަލެއްގެ ތެރޭގަ އެވެ.\nއިންސާނުން އެސޮރުމެންގެ ތިމާވެއްޓަށް ވެރިވެ ގެދޮރު އެޅުމާއި މައިނިންފަދަ ބޭނުންތަކަށް އެސޮރުމެންގެ މާހައުލު ގެންދަނީ ނެތިކޮށްލަމުންނެވެ. މިއީ ޕެންޑާތަކަށް ދިމާވެފައިވާ އެންމެ ބޮޑު ނުރައްކަލެވެ.\nޗައިނާއިން އަންނަނީ އެސޮރުމެންނަށް ރައްކާތެރިކަން ހޯދައިދިނުމުގެ ގޮތުން ޖަނަވާރު އާލާކުރުމަށް ހާއްސަ ސެންޓަރެއްގައި އެސޮރުމެން ބަލަހައްޓަމުންނެވެ. އެގޮތުން ޗައިނާގެ ސިޗުއާންގައި ހުންނަ 'ޗެންޑޫ ރިސާޗް ބޭސް އޮފް ޖަޔަންޓް ޕެންޑާ ބްރީޑިން' ގައި 2008 ވަނަ އަހަރާއި ހަމައަށް 124 ޕެންޑާ ވިއްސާފައިވެ އެވެ.\nޕެންޑާގެ އާބާދީ ޒޫތަކުގައި އިތުރުވަމުން އަންނަ އިރު އެސޮރުމެންނަށް އޮންނަ ޑިމާންޑްވެސް ބޮޑެވެ. ޗައިނާގައި ބަންދުކޮށްގެން ގެންގުޅޭ ޕެންޑާތަކަށް ކިތަންމެ ބޮޑު އަގެއް ކިޔަސް ގިނަ ޒޫތަކުން އެސޮރުމެން ގަންނަން ތިބެނީ ތައްޔާރަށެވެ. އަހަރަކު އެއް މިލިއަން ޑޮލަރަށްވެސް ޕެންޑާ ޖޯޑެއްގެ އަގު އަރައިގެންދެ އެވެ.


BREAKING: Covid-19: France In Ithuru7Maru, Ithuru 296 Meehaku Positive - Vaguthu\nކޮވިޑް-19: ފްރާންސްއިން އިތުރު ހަތް މަރު، އިތުރު 296 މީހަކު ޕޮޒިޓިވް\nކޮވިޑް-19 ޖެހިގެން ފްރާންސުން އިތުރު ހަތް މީހަކު މަރުވެ، އިތުރު 296 މީހަކު މި ވައިރަސްއަށް ޕޮޒިޓިވްވެއްޖެއެވެ.\nމިހާތަނަށް އެ ގައުމުން ކޮވިޑް-19 ޖެހިގެން މަރުވި މީހުންގެ އަދަދަކީ 16 އެވެ. އަދި ބައްޔަށް ޕޮޒިޓިވްވި މީހުންގެ އަދަދަކީ 949 އެވެ.\nފްރާންސްއިން މިއަދު ގިނަ އަދަދަކަށް ކޮވިޑް-19 އަށް ޕޮޒިޓީވްވުމާއެކު، މިހާރު ފްރާންސްވެފައި ވަނީ، ވިލާތުގެ ގައުމުތަކުގެ ތެރެއިން އެންމެ ގިނަ ބަޔަކު ޕޮޒިޓިވްވި ގައުމަށެވެ.\nމިރެއާއި ހަމައަށް އެންމެ ގިނަބަޔަކު ޕޮޒިޓިވްވެފައި އޮތީ ވިލާތު ގައުމުތަކުގެ ތެރެއިން ޖަރުމަނެވެ. އެ ގައުމުން 800 މީހުން ވަނީ ކޮވިޑް-19 އަށް ޕޮޒިޓިވްވެފައެވެ. ދެން އެންމެ ގިނަ މީހުން ޕޮޒިޓިވްވެފައި ވަނީ ސްޕެއިނުންނެވެ. އެ ގައުމުން 503 މީހަކު މި ވައިރަސް އަށް ޕޮޒިޓިވްވެފައި ވެއެވެ.\nމުޅި ދުނިޔެއަށް ބަލާއިރު، ފްރާންސް ހިމެނެނެނީ ފަސް ވަނައަށް އެންމެ ގިނަ މިހުން ޕޮޒިޓިވްވި ގައުމަށެވެ.\nއެއީ ޗައިނާ ދެކުނު ކޮރެއާ، އިޓަލީ އާއި އީރާނަށް ފަހުއެވެ.\nފްރާންސްގެ ޕަބްލިކް ހެލްތު ސާވިސްގެ ހެޑް ޖެރޮމް ސަލޮމަން ވިދާޅުވީ ކޮވިޑް-19 ޖެހިގެން އެގައުމުގައި ފަރުވާ ދެމުން ގެންދާ ފަރާތްތަކުގެ ތެރެއިން 45 މީހަކަށް ފަރުވާ ދެމުން ގެންދަނީ އައިސީޔޫގައި ކަމަށެވެ.\nފްރާންސްގެ ޤާނޫނު ހަދާ މަޖިލީހުގެ އިތުރު މެންބަރަކު ވެސް އަނެއްކާ ވަނީ ކޮވިޑް-19 އަށް ޕޮޒިޓިވް ވެފައެވެ. މިއީ ކޮވިޑް-19 އަށް ޕޮޒިޓިވްވި ޤާނޫނު ހަދާ މަޖިލީހުގެ ތިން ވަނަ މެންބަރެވެ. ޕޮޒިޓިވް ވެފައި ވަނީ ކޮން މެންބަރެއް ކަމަށް ފްރާންސް ސަރުކާރުން ހާމައެއް ނުކުރެއެވެ. ހަމައެކަނި ބުނެފައި ވަނީ ޕޮޒިޓިވްވީ އަންހެން މެންބަރެއް ކަމަށެވެ.\nފްރާންސްގެ ހުރިހާ ސަރަހައްދެއްގައި ކޮވިޑް-19 ފެތުރެމުންނެއް ނުދެއެވެ. އެގައުމުގެ ސަރުކާރުން ބުނާ ގޮތުގައި ކޮވިޑް-19 ފެތުރެމުން ދަނީ އުތުރުގައި އޮންނަ އޮއިސީ ސަރަހައްދާއި ހައުޓް-ރިން ނަމަކަށް ކިޔާ ސަރަހައްދުގައެވެ. އެސަރަހައްދުގެ ސްކޫލްތަކާއި ނާސަރީތަކާއި ކިންޑަގާޑަންތައް ހޯމަ ދުވަހުން ފެށިގެން ދެހަފްތާ ދުވަހަށް ބަންދުކުރަން މިހާރު ވަނީ ނިންމާފައެވެ.


Kulhudhuhfuhtah siteeehge dharaja dhinumaamedhu\nކުޅުދުއްފުށްޓައް ސިޓީއެއްގެ ދަރަޖަ ދިނުމާމެދު\nލާމަރުކަޒީ އުޞޫލުން ރާއްޖޭގެ އިދާރީ ދާއިރާތައް ހިންގަން ފެށުމާއެކު މާލެ އާއި އައްޑޫގައި ސިޓީ ކައުންސިލެއް ހަދައި އެދެކައުންސިލަށް މެމްބަރުން އިންތިހާބުކޮށް ވަނީ ނިމިފައެވެ. ލާމަރުކަޒީ ގާނޫނަށް އެގާނޫނު ތަސްދީގު ކުރިފަހުން ގެނެވެމުންދާ އިސްލާހުތަކާއެކު ކުޅުދުއްފުށީގައި ވެސް ސިޓީ ކައުންސިލެއް ހެދުމަށް މަޖިލީހުގައި ބައެއް މެމްބަރުން ދަނީ ވާހަކަދައްކަވަމުންނެވެ.\nއެއްވެސް ޝައްކެތްނެތް ގޮތުގައި ސިޓީއެއްގެ ދަރަޖަ ލިބުމަކީ، އިދާރީ ގޮތުން އެރަށެއްގެ ނުވަތަ އެ ސަރަހައްދެއްގެ ރައްޔިތުންނަށް ވަރަށް ބޮޑެތި ބާރުތަކެއް ލިބިދޭކަމެކެވެ. ރަށު ކައުންސިލާއި އަތޮޅުކައުންސިލަކަށްވުރެ ގާނޫނުން ސިޓީ ކައުންސިލާ ހަވާލުކޮށްފައިވާ މަސްއޫލިއްޔަތު ބޮޑުވެފައި އެކައުންސިލަށް ލިބިދޭ ބާރުތައްވެސް ގިނައެވެ.\nއައްޑޫގައި ސިޓީ ކައުންސިލެއް ހަދާފައިވަނީ ގާނޫނީ އެތައް މައްސަލައެއް ފަހުން ނުކުމެދާނެ ގޮތަކަށެވެ. ސިޓީ އެއްގެ ދަރަޖަ ދިނުމަށް ގާނޫނުގައި ބުނާ ޝަރުތުތައް ލޯކަލް ގަވަރމަންޓް އޮތޯރިޓީ އިން ކަނޑައެޅުމުގެ ކުރިން ރައީސުލްޖުމުހޫރިއްޔާ ވަނީ އެއަތޮޅު ސިޓީ އަކަށް ހައްދަވާފައެވެ. އެނިންމުން ކޯޓުން ބާތިލު ކުރުމާގުޅިގެން ލޯކަލް ގަވަރމަންޓް އޮތޯރިޓީގައި ހޯމް މިނިސްޓަރު ކަމަށް އައްޔަންކޮށްފައިވާ ހަސަން އަފީފު ގިނިކަންޏާ ހުންނަވައިގެން ސިޓީ އެއްގެ ޝަރުތުތައް ކަނޑައަޅާ އާންމު ކުރިއެވެ. އެހެންނަމަވެސް އެއޮތޯރިޓީގައި އެންމެ މެމްބަރަކު ހުންނަވައިގެން ސިޓީގެ ޝަރުތުތައް ކަނޑަނޭޅޭނެކަމަށް ކޯޓުން ހުކުމް ކުރިއެވެ. މާނަކުރުމުގެ ހަމަތައް ބަޔާންކުރާ ގާނޫނާ ހަވާލާދީ ކޯޓުން ހުކުމް ކުރި ހިސާބުން އައްޑޫގައި ސިޓީ ކައުންސިލެއް ނެތްކަމަށް ގާނޫނީ ވަކީލުން އެއްބަސްވެއެވެ. އެހެން އެކަން އޮއްވާ ސުޕްރީމް ކޯޓުން އައްޑޫގައި ވެސް އިންތިހާބު ބާއްވަންޖެހޭނެކަމަށް އަމުރު ކުރުމާ ގުޅިގެން އިލެކްޝަން ކޮމިޝަނުން “ވުޖޫދުގައި ނެތް” ކައުންސިލަކަށް ފެބްރުއަރީ މަހުގެ 05 ވަނަ ދުވަހު ވަނީ އިންތިހާބު ބާއްވާފައެވެ. އަދިވެސް އައްޑޫ ސިޓީގެ މައްސަލަވަނީ ސުވާލު މާކެއްގެ ތެރޭގައި އެވެ.\nކުޅުދުއްފުއްޓަށް ސިޓީއެއްގެ ދަރަޖަ ދިނުމުގައި މިދެންނެވިފަދަ ގޮތަކަށް ކަންތައްތައް ހިނގާކަށް އެއްވެސް ރައްޔިތަކު ބޭނުމެއް ނުވާނެއެވެ. ކުޅުދުއްފުށްޓަކީ ސިޓީއެއްކަމަށް ނިންމުމަށްޓަކައި ގާނޫނަށް ބަދަލުތަކެއް ގެންނަންޖެހޭކަމަށް ފެނެއެވެ. އެހެންނޫނީ އައްޑޫ ސިޓީއަށް ދިމާވިފަދަ ގާނޫނީ އެތައް މައްސަލައެއް ކުޅުދުއްފުށި ސިޓީ އައްވެސް ދިމާވުމަކީ ހަމަ ވެދާނެކަމެކެވެ.\nލޯކަލް ގަވަރމަންޓް އޮތޯރިޓީން ކަނޑައެޅި ސިޓީގެ ޝަރުތުތަކަކީ ބާތިލު ޝަރުތުތަކެއް ނަމަވެސް ކުޅުދުއްފުށީގައި އެއިރު އެ އޮތޯރިޓީން ނިންމި ގިނަ ޝަރުތުތައް ހަމަވެއެވެ. ބާތިލު ޝަރުތުތަކެއް ނަމަވެސް ދެންވެސް އެއޮތޯރިޓީން ކަނޑައަޅާ ޝަރުތުތަކުގައި މާބޮޑު ތަފާތު ތަކެއް އުޅޭނެކަމަކަށް ނުފެނެއެވެ. ގާނޫނުގައި ބުނާ ގޮތުން ކުޅުދުއްފުށީގެ އާބާދީ 25 ހާހަށްވުރެ އިތުރުވުން ލާޒިމެވެ. އެއްގޮތަކީ ކުޅުދުއްފުށްޓާއި ރަށުގެ އަވަށްޓެރި އެހެން ރަށްތައް އިދާރީ ގޮތުން އެއްކޮށްލުމަށްފަހު އާބާދީ 25 ހާހަށް އެރުވުމެވެ. އެކަން އެމަގަށް ކުރެވެން އަންނަނީ ކުޅުދުއްފުށްޓާއި އެއްކޮށްލެވޭ ރަށްރަށުގެ ރައްޔިތުންގެ މެޖޯރިޓީ ދެރަށް އެއްކޮށްލުމަށް ތާއީދު ކޮށްގެންނެވެ. ދެވަނަ ގޮތަކީ ގާނޫނަށް އިސްލާހު ގެނެސް ސިޓީއެއްގެ އާބާދީ 25 ހާހަށްވުރެ މަދުކުރުމެވެ. އެކަން އޮތީ ރައްޔިތުންގެ މަޖިލީހުގެ އަތްމަތީގައެވެ.\nސިޓީ އަކީ އެތަނަކުން ލިބެން ހުންނަ ހިދުމަތްތަކަށާއި އެތަނެއްގެ ތަރައްޤީ ވަޒަން ކުރެވޭނެ މިންގަނޑެކެވެ. ސިޓީ އަކީ ރަށުގެ ނަމާ ގުޅުވައިގެން ކިޔަން އޮންނަ ރީތި ނަމެއް ނޫނެވެ. އައްޑޫ އަތޮޅަށް އައްޑޫ ސިޓީ މާލެ އަށް މާލެ ސިޓީ ކިޔައިގެން އެދެސިޓީގެ ރައްޔިތުންނަށް ލިބޭ އުފާ ކުޅުދއުފުށީގެ ރައްޔިތުންނަށް ސިޓީ އާއި ގުޅުވައިގެން ލިބޭނަމަ މާދަމާވެސް “ކުޅުދުއްފުށި ސިޓީ”ގެ ނަމަށްބަދަލު ކުރަންވީއެވެ.


ތާރާ އަދި އަދިތިޔާ.\n17 ސެޕްޓެމްބަރ 2020 - 08:14\nޒުވާން ދެ ތަރިން ކަމަށްވާ އަދިތިޔާ ރޯއި ކަޕޫރާއި ތާރާ ސުތާރިއާ "އޯމް" ކިޔާ ފިލްމަކަށް ސޮއިކޮށްފި އެވެ.\nބޮލީވުޑް ހަންގާމާ އިން ބުނި ގޮތުގައި ދެ ތަރިން ސޮއިކުރި ފިލްމަކީ "ބާގީ 2" އާއި "ބާގީ 3" ގެނެސްދިން ޑައިރެކްޓަރު/ކޮރިއޮގްރާފަރު އެހުމަދު ޚާންގެ އަމިއްލަ ޕްރޮޑަކްޝަން ހައުސް އިން އުފައްދާ ފިލްމެކެވެ. އަދި "އޯމް" ޑައިރެކްޓްކުރާނީ ބޮލީވުޑްގެ މަޝްހޫރު އެކްޝަން ޑައިރެކްޓަރު ޓީނޫ ވަރުމާގެ ފިރިހެން ދަރިފުޅެވެ.\nހަންގާމާ އިން ބުނި ގޮތުގައި ރޮމޭންޓިކް އެކްޝަން ފިލްމެއްގެ ގޮތުގައި ހަދާ "އޯމް" އަކީ އޮރިޖިނަލް ސްކްރީންޕްލޭއަކަށް ހަދާ ފިލްމެކެވެ. އަދި މީގެ ޝޫޓިން އަންނަ ނޮވެމްބަރު މަހުގެ ތެރޭގައި ފަށާނެ އެވެ. ފިލްމު ގެނެސްދޭން ނިންމާފައި ވަނީ ޒީ ސްޓޫޑިއޯސްއާ ގުޅިގެންނެވެ.\nއެހުމަދު މި ވަގުތު އަންނަނީ ޓައިގާ ޝްރޮފާ އެކު "ހީރޯޕަންތީ 2" ގެ ޝޫޓިން ފެށުމަށް ތައްޔާރުވަމުންނެވެ.\nއޭނާގެ ފިލްމު ކުންފުނިން ހަދާ "އޯމް" އިން އަދިތިޔާ އާއި ތާރާ އަށް ފުރުސަތު ލިބުނު އިރު، މި ދެ ތަރިންނަށް ކުރިން ވެސް އެކީގައި މަސައްކަތްކުރަން ފުރުސަތު ލިބުނެވެ. އެއީ ޑައިރެކްޓަރު މޯހިތު ސޫރީގެ "ދޯ ވިލަން" އިންނެވެ. ނަމަވެސް އަދިތިޔާ ފަހުން ވަނީ އެ ފިލްމު ދޫކޮށްލައިފަ އެވެ. އެހެންވެ "ދޯ ވިލަން" އިން ތާރާއާ އެކު ފެންނާނީ އަރުޖުން ކަޕޫރާއި ޑިޝާ ޕަޓާނީގެ އިތުރުން ޖޯން އަބްރަހަމެވެ.\n"ކާލީ ޕީލީ" އިން އިތުރު ލަވައެއް\nއަންނަ މަހުގެ2ގައި ޒީ ޕްލެކްސް އިން ޕްރިމިއާކުރާ ފިލްމު "ކާލީ ޕީލީ" ގެ އާ ލަވައެއް އަނެއްކާ ވެސް ދައްކާލައިފި އެވެ.\nZuban meethi aur baatein teekhi, jo kar de dil ko #TehasNehas! ❤⚡#KhaaliPeeli🚖 mein romance ka gear lagane, aa gaya hai gaana number 2⃣\nSong out now: https://t.co/pHR6PQfrBI\nWatch #KhaaliPeeli exclusively on @ZeeplexOfficial! Arriving on 2nd Oct 🚖 pic.twitter.com/CQ70tPxtRV\n— Himanshu Mehra (@iHimanshuMehra) September 15, 2020\nމަގުބޫލް ޚާން ޑައިރެކްޓްކޮށްފައިވާ މި ރޮމޭންޓިކް އެކްޝަން ފިލްމުގެ ލަވަތަކުގެ ތެރެއިން މި ފަހަރު ދައްކާލި ލަވަ އަކީ އިޝާން ޚައްތަރާއި އަނަންޔާ ޕާންޑޭގެ ނެށުންތަކެއް ފެނިގެންދާ ލަވައެކެވެ. "ތެހަސް ނެހަސް" ގެ ނަން ދީފައިވާ މި ލަވަ ކިޔާފައި ވަނީ ލަވައިގެ މިއުޒިކްގައި ހިއްސާވާ ޝޭކަރް ރަވްޖާނީ އާއި ޕްރަކްރިތީ ކައްކަރެވެ. ލަވައިގެ މިއުޒިކް ވިޝާލް-ޝޭކަރު ހަދާފައިވާ އިރު ޅެން ހެދީ ކުމާރެވެ.\n"ކާލީ ޕީލީ" އަކީ ޑައިރެކްޓަރު އަލީ އައްބާސް ޒަފަރު ޕްރޮޑިއުސްކޮށް ގެނެސްދޭ ފުރަތަމަ ފިލްމެވެ.\n"ސާންކީ" ގައި ވަރުން؟\nސާޖިދު ނަދިއަދުވާލާ ޕްރޮޑިއުސްކުރާ ފިލްމު "ސާންކީ" ގެ ބަތަލުގެ ރޯލް ވަރުން ދަވަނަށް ހުށަހަޅާފައިވާ ކަމަށް ރިޕޯޓްތައް ބުނެފި އެވެ.\nމީޑިއާތަކުން ބުނި އެ ފިލްމުގެ ސްކްރީންޕްލޭ ލިޔަނީ "ދަ ޑާޓީ ޕިކްޗާ" އާއި "ވަންސް އަޕޮން އަ ޓައިމް އިން މުމްބާއީ" ފަދަ ފިލްމުތައް ލިޔުނު ރަޖަތު އަރޯރާ ކަމަށާއި ސްކްރިޕްޓް ކިޔައި ދިނުމާ އެކު ވަރުން ފިލްމަށް އެއްބަސްވެފައިވާ ކަމަށެވެ. "ސާންކީ" ގައި ވަރުން ފެންނާނެ ކަމަށް ބެލެވެނީ އިންޑިއާގެ އެއާފޯސްގެ އޮފިސަރެއްގެ ރޯލުންނެވެ.\nޒުވާން އެކްޓަރު ކުރިން ވެސް ވަނީ ސާޖިދު ޕްރޮޑިއުސްކުރި ފިލްމުތަކެއް ކުޅެފަ އެވެ. އެއީ "ޖުޅުވާ 2" އާއި "ޑިޝޫމް" އެވެ.\n"ސާންކީ" ގެ ނަމުގައި ސާޖިދު ފިލްމެއް ހަދާ އިރު، އެ ނަން ހޯދަން ޝާހްރުކް ޚާން މަސައްކަތްކޮށްފައިވާ ކަމަށްވެ އެވެ. އެއީ ތަމަޅަ ޑައިރެކްޓަރު "އެޓްލީ" އާ އެކު ޝާހްރުކް މަސައްކަތްކުރަން އުޅޭ ކަމަށް ބުނާ ފިލްމަށެވެ.\nޝިޝާންކްގެ ފިލްމެއް ޝާހިދަށް؟\n"ދަޅަކް" އާއި "ހަމްޓީ ޝަރުމާ ކީ ދުލްހަނިޔާ" ފަދަ ފިލްމުތައް ގެނެސްދިން ޑައިރެކްޓަރު ޝަޝަންކް ކައިތާންގެ ފިލްމެއް ޝާހިދު ކަޕޫރަށް ހުށަހަޅާފައިވާ ކަމަށް ރިޕޯޓްތައް ބުނެފި އެވެ.\nޕިންކްވިލާ އިން ބުނިގޮތުގައި މި ފިލްމަކީ "ޔޯދާ" ގެ ނަމުގައި ކަރަން ޖޯހަރްގެ ދަރުމާ ޕްރޮޑަކްޝަނުން ހަދާ އެކްޝަން ފިލްމެކެވެ. އަދި ޝާހިދު ފިލްމަށް އެއްބަސްވާން ނިންމާފައިވާތީ އޭނާ މިހާރު ޝޫޓިން ފަށާފައި އޮތް "ޖާޒީ" ގެ މަސައްކަތް ނިންމުމަށް ފަހު ޝިޝާންކްގެ ފިލްމުގެ ޝޫޓިން ފަށާނެ ކަމަށް ބުންޏެވެ. ޕިންކްވިލާ އިން ބުނީ ޝިޝާންކް ޑައިރެކްޓްކުރާ ހަތަރު ވަނަ ފިލްމު ދަރުމާ އިން ވަރަށް އަވަހަށް އިއުލާން ވެސް ކުރާނެ ކަމަށެވެ.\nޝާހިދާ އެކު ޝިޝާންކް ފިލްމެއް ހަދަން އުޅޭ ވާހަކަ ތިލަވެފައި ވަނީ ވަރުން ދަވަނާ އެކު ހަދަން ނިންމި ކޮމެޑީ ފިލްމު "މިސްޓަ ލޭލޭ" މި އަހަރުގެ ކުރީކޮޅު އިއުލާންކުރުމަށް ފަހު، ފަހުން މުއްދަތެއް ނެތް ގޮތަށް އެ ފަސްކޮށްފައި ވަނިކޮށެވެ.\nމިދިޔަ އަހަރު "ކަބީރް ސިންގް" ކުޅުނު ޝާހިދަށް ދާދި ފަހުން ވަނީ ނެޓްފިލްސް އިން ހަދާ ބޮޑު ފިލްމެއް ވެސް ހުށަހަޅައިފަ އެވެ. އެ ފިލްމަކީ ރާއްޖެ އަށް ނޮވެމްބަރު 3، 1988 ގައި ދިން އުދުވާނީ ހަމަލައާ ގުޅިގެން އިންޑިއާ އިން އެހީވާން ކުރިއަށް ގެންދިޔަ "އޮޕަރޭޝަން ކެކްޓަސް" އަށް ބިނާކޮށް ހަދާ ފިލްމެކެވެ.\nއިތުރު ލިޔުންތައް ބޮލީވުޑް ޝާހިދު ކަޕޫރު އެކްޓްކުރުން ބޮލީވުޑް ފިލްމު ސްޓްރީމިން ޓީވީ\nޝާހިދާ އެކު ޑިޝާ ފެނިދާނެ


Kuni vazeeru magaamun dhurukuran jehey: Bonde\n"ކުނި ވަޒީރު މަގާމުން ދުރު ކުރަން ޖެހޭ"\nމިނިސްޓަރު ޑރ. ހުސައިން ރަޝީދު ހަސަން އަދި މެންބަރު އިބްރާހިމް ރަޝީދު: ޑރ. ހުސައިން މަގާމުން ދުރުކުރަން ޖެހޭ ކަމަށް ވިދާޅުވި\nއެންވަޔަމަންޓް މިނިސްޓަރު ޑރ. ހުސައިން ރަޝީދު ހަސަން މަގާމުން ވަކިކުރަން ޖެހޭ ކަމަށް މާފަންނު މެދު ދާއިރާގެ މެންބަރު އިބްރާހިމް ރަޝީދު (ބޮންޑެ) ވިދާޅުވެއްޖެ އެވެ.\nބޮންޑެ މިހެން ވިދާޅުވީ އޭނާ ކުރެއްވި ޓްވީޓެއް މެދުވެރިކޮށެވެ. ޓްވިޓާއާ ޓީވީ އަދި މަޖިލީސް ޖަލްސާތަކުގައި ވެސް ވަރަށް ފާޅުގައި އެކި ބޭފުޅުންނަށް ފާޑުވިދާޅުވާ ބޮންޑެ ވަނީ ބާބެޓެރިތަކާ ވިހަ ކެމިކަލްތަކާއެކު އަންދަމުންދާ މާފުށީ ކުނިގޮނޑުގެ ވީޑިއޯއެއް ހިއްސާ ކުރައްވާ މިނިސްޓަރު ހުސައިން ރަޝީދަށް ފާޑުވިދާޅުވެފަ އެވެ.\nއޭނާ ވިދާޅުވީ ކުނިގޮނޑު އަންދަމުން ދިއުމުގެ ސަބަބުން ވިހަދުމާއި ނުބައި ވަސް މާފުށީ ރެސްޓޯރަންޓްތަކާއި ގެސްޓުހައުސްތަކަށް މިރޭ ވަރަށް ބޮޑަށް ފޯރާފައިވާ ކަމަށެވެ. އެކަމުން އާންމު ސިއްހަތައް ނުރައްކާވެ ފަތުރުވެރިކަން ޑީމޯޓް ވަމުންދާ ކަމަށެވެ.\n"ކުނި ވަޒީރު މަގާމުން ދުރުކުރާން ޖެހޭ،" މިނިސްޓަރު ހުސައިން ރަޝީދަށް ނިސްބަތްކޮށް ބޮންޑެ ވިދާޅުވި އެވެ.\nބޮންޑެ ކުރީން ވެސް ވަނީ މާފުށީގެ ކުނީގެ މައްސަލާގައި ކަންބޮޑުވުން ފާޅު ކުރައްވާފަ އެވެ. ވިދާޅުވީ ގެސްޓުހައުސް އޮޕަރޭޓް ކުރާ ރަށްތައް މި ހާލަތަށް ދާއިރު ކަމާބެހޭ އިދާރާތަކަށް ހޭވެރިކަން ނާންނަ ކަމަށެވެ.\nރިސޯޓްތަކުން މޫދަށް ކުނިއަޅާ މައްސަލައާ ގެސްޓްހައުސް ހިންގާ ރަށްތަކުގައި ކުނި މެނޭޖްނުކުރެވުމުގެ މައްސަލަ ވަނީ ވަރަށް ބޮޑުވެފަ އެވެ. އެ މައްސަލަ މަޖިލީހުން ވެސް މިހާރު ދަނީ ބަލަމުންނެވެ.\nއެމްޑީޕީ ޖުމްހޫރީ ޕާޓީ އީޕީއޭ + ޑރ. ހުސައިން ރަޝީދު ހަސަން ބޮންޑެ އިބްރާހިމް ރަޝީދު


IS Leader eh Kamah Bunaa Ameen ge Shareeai Kuriyah Gendhevey Gotheh Nuvi އައިއެސްގެ ލީޑަރެއް ކަމަށްބުނާ އަމީންގެ ޝަރީއަތް ކުރިޔަށް ގެންދެވޭގޮތެއް ނުވި – Huvadhoo News IS Leader eh Kamah Bunaa Ameen ge Shareeai Kuriyah Gendhevey Gotheh Nuvi Huvadhoo News\nއައިއެސްގެ ލީޑަރެއް ކަމަށްބުނާ އަމީންގެ ޝަރީއަތް ކުރިޔަށް ގެންދެވޭގޮތެއް ނުވި\nއައިއެސް ޖަމާއަތާއި ގުޅުން އޮންނަ ކަމަށްބުނާ މުހައްމަދު އަމީން\nއައިއެސް ޖަމާއަތާއި ގުޅުން އޮންނަ ކަމަށްބުނާ މުހައްމަދު އަމީން މިނިވަންކުރުމަށް ހައިކޯޓުން ކުރި ހުކުމްގެ އިސްތިއުނާފީ ޝަރީއަތް މިއަދު ކުރިޔަށް ގެންދެވޭގޮތެއްނުވެގެން އަޑުއެހުން ވަނީ ނިންމާލާފައެވެ.\nމިއަޑުއެހުން ކުރިޔަށް ނުގެންދެވިގެން މެދުކަނޑާލަން ޖެހުނީ އަމީންގެ ވަކީލަކަށް އަހުމަދު ވިޝާން އައްޔަންކޮށް ކޯޓަށް ހުށަހެޅި ލިޔުމުގައި އޭނަގެ ސޮއި އަދި އިގިލީގެ ނިޝާންވެސް ނެތުމުންނެވެ.\nއަމީންގެ ސިއްޚީ ހާލަތު ރަނގަޅު ނޫންކަމަށް ބުނެ އަމީން ވަނީ ކޯޓަށް މެޑިކަލް ސެޓްފިކެޓެއް ހުށަހަޅާފައެވެ. އެހެންނަމަވެސް އުއްތަމަ ފަނޑިޔާރު ވިދާޅުވީ ދިމާވެފައިވާ ސިއްޚީ މައްސަލަ އިތުރަށް އެގޭނެހެން ބަޔާންކޮށް ކޯޓަށް ހުށަހެޅުމަށާއި ދިމާވެފައިވާ ސިއްހީ މައްސަލައަކީ މަގުބޫލު މައްސަލައެއްކަން އެނގޭނީ ލިޔުންތައް ބެލުމަށްފަހު ކަމަށެވެ.\nސްޕްރީމްކޯޓުގައި ބޭއްވުނު މިއަޑުއެހުގައި މައްސަލަ ބައްލަވާ ބެންޗުގެ ރިޔާސަތުގައި އިންނެވި އުއްތަމަ ފަނޑިޔާރު ޑރ.އަހުމަދު މުއްތަސިމް އަދުނާން ވިދާޅުވި ގޮތުގައި މައްސަލައިގެ ބާވަތުން ވަކީލަކާއި ނުލާ މިމައްސަލަ ކުރިޔަށް ނުގެންދެވޭނެއެވެ. އެހެންކަމުން މިމައްސަލައިގެ އަޑުއެހުމެއް މާދަމާއަށް ތާވަލްކުރައްވާނެކަމަށް އުއްތަމަ ފަނޑިޔާރު ވަނީ ވިދާޅުވެފައެވެ.\nމި މައްސަލަ ބައްލަވަނީ އުއްތަމަ ފަނޑިޔާރު އަޙުމަދު މުއުތަސިމް އަދުނާން، ފަނޑިޔާރު އާއިޝާ ޝުޖޫން މުހައްމަދު، އަދި ފަނޑިޔާރު ހުސްނުއްސުއޫދެވެ.\nހައިކޯޓުން އަމީން މިނިވަންކުރިނަމަވެސް އޭނާ މާލެ އިން ފުރުން މަނާކޮށް މޮނިކޮން އަމުރެއް އެކޯޓުން ވަނީ ނެރެފައެވެ. މާލޭގައި އުޅުނަސް، އޭނާއަށް ހެނދުނު ހަޔަކުން ހަވީރު ހަޔަކަށް ގެއިން ބޭރަށް ނުކުތުން ވެސް މަނާވާނެއެވެ.\nއަމީންއަކީ ސީރިޔާ އަދި އަފްޤާނިސްތާނުގެ އައިއެސް ޖަމާއަތުގެ އިސްލީޑަރެއް ކަމަށާއި އޭނަގެ ކަމަކީ އެޖަމާއަތަށް މީހުން އިތުރުކުރުން ކަމުގައި ބުނެ އެމެރިކާއިން ވަނީ ތުހުމަތުކޮށްފައެވެ. އަދި އެމެރިކާގެ ޑިޕާޓްމަންޓް އޮފް ޓްރެޝަރީގެ އޮފީސް އޮފް ފޮރިން އެސެޓްސް ކޮންޓްރޯލް (އޯއެފްއޭސީ) އިން އެކުލަވާލި ޓެރަރިސްޓުންގެ ލިސްޓުގައި އަމީންގެ ނަން ވަނީ ހިމަނާފައެވެ.\nއަމީންގެ މައްޗަށް ކުރެވުނު ދައުވާއަކީ ޓެރަރިސްޓް ޖަމާއަތެއްގައި ބައިވެރިވުމުގެ ކުށުގެ ދައުވާ އާއި، ޓެރަރިޒަމްގެ އަމަލެއް ކުރުމަށް ރޭވުމުގެ ކުށުގެ ދައުވާއެވެ.\nމުހައްމަދު އަމީން ސްޕރީމްކޯޓް


BREAKING : Launch Akah Honu Alhaifi - Vaguthu\nލޯންޗަކަށް ހޮނު އަޅައިފި\nހޮނު އެޅި ލޯންޗުގެ އެތެރެ - ފޮޓޯ: ކިޔުންތެރިއެއް\nމަސްވެރިކަން ކުރަން ނިކުމެ އުޅުނު ތުލުސްދޫ ލޯންޗަކަށް ހޮނު އަޅައިފިއެވެ.\nރިވާ ސައިޑް 1 ނަމަކަށް ކިޔާ އެ ލޯންޗަށް ހޮނު އެެޅީ 15:35 ހާއިރު ތުލުސްދޫ ކައިރީގައި އޮންނަ ކުޑަވިލިގިލި ބޭރުގައި އަޅައިގެން ތިއްބާއެވެ.\nލޯންޗަށް ހޮނުއެޅުމާއެކު ލޯންޗުގައި ރޯވިއެވެ. އެހެން ނަމަވެސް ލޯންޗުގެ ކައްޕިގެ ހުށިޔާރުކަމުން އަލިފާން ނިއްވާ ފުޅި ބޭނުންކޮށްގެން އަލިފާން ނިއްވާލިއެވެ.\nމި ހާދިސާގައި ލޯންޗަށް ބޮޑެތި ގެއްލުންތަކެއް ވިއެވެ.\nމިހާރު ފުލުހުންގެ އެހީތެރިކަމާއެކު އެ ލޯންޗް ތުލުސްދޫއަށް ގެންދިއުމުގެ މަސައްކަތް ދަނީ ކުރަމުންނެވެ.\n"ވަގުތު"އާ ވާހަކަދައްކަމުން މި ހާދިސާ ހިނގިއިރު، ލޯންޗުގައި ހުރި މީހަކު ބުނީ، މި ހާދިސާ ހިނގިއިރު ލޯންޗުގައި ހަތް މީހަކު ތިބި ކަމަށެވެ. އަދި މި ހާދިސާގައި އެއްވެސް މީހަކަށް ގެއްލުމެއް ލިބިފައިނުވާ ކަމަށް އޭނާ ބުންޏެވެ.\n"އެއްވެސް މީހަކަށް ގެއްލުމެއް ނުއެއް ވޭ. ދެން އެކަމަކު އެއް ކުއްޖެއްގެ އަތުގައި އިން ގަޑި ހަލާކުވީ، އެ ގަޑި ހަލާކުވީ، އޭނާ އެތޭރަގައި ހޮޅިގައި ހިފައިގެން އިނީމަ ކަރަންޓް އަންނާނެތޯ އެ ވަގުތު މުޅި އޮޑިއަށް، އެވަގުތު އޭނާގެ ގަޑި ހަލާކުވީ". މި ހާދިސާ ހިނގި ވަގުތު ލޯންޗުގައި އިން މީހަކު ބުންޏެެވެ.\nއެ ލޯންޗަކީ 30 މީހުންގެ ޖާގައިގެ ލޯންޗެކެވެ.\n25 ފަޅުވެރިންނާއިއެކު މަސްދޯންޏެއް ކަނޑުމައްޗަށް ބިންދައިގެން ހިނގައްޖެ\nވ.ފުލިދޫގައި ލޯންޗެއް ގޮވައި ހަތަރު ފަތުރުވެރިންނަށް އަނިޔާވެއްޖެ\nއޮކްޓޯބަރ 11, 2019 17:24\nރާއްޖޭގަ ބޭނުންކުރާއުޅަނދު ތަކުގަނުހުރޭ ލައިޓިނިންސިސްޓަމް އަޅާފައެއް ބައެއްސަފާރީތަކުގަ ހުރޭ ބައެއް އިމާރާއްތަކުގަ ހުނައިރު އެޓެސްޓެއްނުކުރޭ ރަނގަޅުތޯބަލަން ކަނޑުމަތީގަނަމަ އެއްމެ ފުރުސަތުބޮޑީ ދުއްވާލޯންޗްކަށްއެޅުން އޭގަބޭނުންކުރާ ވަސީލައްތައްވެސް ހުރެފަ ކަނޑުމަތީގައުސްވާނީ އުޅަނދެއްވީމަ\nއޮކްޓޯބަރ 11, 2019 23:08\nމާތްﷲ އަށް ޙަމްދާއި ޝުކުރުކުރަން. އަތުގައަޅާފައޮތް ގަޑި ހަލާކުވެގެން ދިޔައިރުވެސް އެކަލާނގެ ރަޙްމަތްފުޅުގެ ތަނަވަސްކަމުން މީހާއަށް އެއްވެސް ކަމެއްނުވި. މިފަދަ ކަންކަމުން ޢިބްރަތް ޙާޞިލްކުރުމަށް އަމިއްލަ ނަފްސަށާއި ތިޔަ އެންމެ ބޭފުޅުންނަށް ނަސޭހަތްތެރިވަން.


Bodu Khiyaanaathugai Vazeerukan kurevvi 13 beyfuleh! - vNews.mv\nބޮޑު ޚިޔާނާތުގައި ވަޒީރުކަންކުރެއްވި 13 ބޭފުޅެއް!\nހަދީޖާ އާނަސްތު 13 May 2021, 15:42\nޚިޔާނާތުގެ ލިސްޓުގައި ރައީސް ޔާމީންގެ ކެބިނެޓުގެ 13 ވަޒީރެއްގެ ނަން\nޚިޔާނާތުގެ ފައިސާ ލިބުނުކަމަށް އެސެޓް ރިކަވަރީ ކޮމިޝަނުން 281 މީހަކަށް ތުހުމަތުކުރޭ\nމިމައްސަލައިގަ އޮޑިޓަރޖެނެރަލް ޒިޔަތު ވަނީ އިސްތިއުފާދެއްވާފަ\nވަޒީރުންނަކީ އޭރަކު އޮންނަ ސަރުކާރެއްގައި ރައީސުލްޖުމްހޫރިއްޔާ ޢައްޔަންކުރައްވާ، އެމަނިކުފާނުގެ ކެބިނެޓްގެ ބޭފުޅުންނެވެ. އެއީ އެއިރެއްގެ ރައީސަކަށް އެންމެ އިތުބާރުކުރެއްވޭ، މަޖިލިހަށްވެސް އިތުބާރު އޮންނަ ބޭފުޅުންނެވެ. އަދި އެއީ ކޮންމެ ވުޒާރާއެއް އެންމެ އިސްކޮށް ހިންގަވަން ތިއްބަވާ ބޭފުޅުންނެވެ. ސަރުކާރެއް އެންމެ އެކަށޭނެ ގޮތަކަށް ހިންގޭނީ މިބޭފުޅުންނަށްނ ރައްޔިތުންކުރާ އިތުބާރުވެސް ބޮޑުވެގެންކަން ޔަގީނެވެ. އެހެންނަމަވެސް ރާއްޖޭގައި މި ދިމާވީ ތަފާތު ގޮތެކެވެ.\nރާއްޖޭގައި މިހާތަނަށް ހިންގި އެންމެ ބޮޑު ކޮރަޕްޝަންގެ އަމަލަކީ ނުވަތަ ބޮޑު ޚިޔާނާތަކީ، އެންމެ ބޮޑު ވައްކަމަކީ އެމްއެމްޕީއާރްސީގެ ބޮޑު ޚިޔާނާތެވެ. މިޚިޔާނާތުގެ ތަހުގީގުތައް އެތައް މުއައްސަސާއަކުން ހުއްޓާނުލާ ކުރިއަށްގެންދާއިރު މިޚިޔާނާތުގެ ފައިސާ ލިބިފައިވާ ކަމަށް ބުނާ 281 ފަރާތެއްގެ ވަނަވަރު މިވަނީ އާންމުވެފައެވެ. ލިސްޓުގައި ހިމެނޭ ބައެއް ނަންތަކަކީ ތުންތުން މަތިން މީހުން މިއަދާ ހަމއަށްވެސް ކިޔަމުންދިޔަ ނަންތަކެކެވެ. އެހެންނަމަވެސް އެނަންތައް ލިސްޓުގައި ހިމެނޭ ކަމަށް އޭރުކުރެވުނު ޝައްކު ހަގީގަތަކަށް ބަދަލު މިވީ ރައްޔިތުންގެ މަޖިލީހުގެ ޖުޑީޝަރީ ކޮމިީޓީ އާއި ސަލާމަތީ ހިދުމަތްތަކުގެ ކޮމިޓީ ހިމެނޭގޮތަށް އެކުލަވައިލި ޖޮއިންޓް ކޮމިޓީން އެމްއެމްޕީއާރުސީގެ ތަހުގީގު ލަސްވަމުންދާ މައްސަލަ ބަަލައި އެ ކޮމިޓީން ނެރުނު ރިޕޯޓާއެކު، އެމްއެމްޕީއާރުސީގެ ހިޔާނާތުގެ ފައިސާ ލިބުނުކަމަށް އެސެޓް ރިކަވަރީ ކޮމިޝަނުން ތުހުމަތު ކުރާ 281 މީހުން ހިމެނޭ ލިސްޓު އާންމުކުރުމުންނެވެ.\nމި ލިސްޓުގައިވާގޮތުން، އެމްއެމްޕީއާރުސީގެ ބޮޑު ހިޔާނާތުގެ ފައިސާ ލިބު ފަރާތްތަކުގެ ތެރޭގައި އެކަމުގައި އެންމެ އިސްކޮށް އުޅުނު ކުރީގެ ނާއިބު ރައީސް އަދި ފުރަތަމަ ޓޫރިޒަމް މިނިސްޓަރު އަހުމަދު އަދީބުގެ އިތުރުން، ރައީސް ޔާމީންގެ އެންމެ ފަހުގެ ނާއިބު ރައީސް އަދި ފިނޭންސް މިނިސްޓަރުކަން ކުރެއްވި އަބުދުﷲ ޖިހާދުގެ ނަންވެސް ހިމެނެއެވެ. އަދީބަށް ލިބުނު ފައިސާގެ އަދަދު ނެތްއިރު، މައްސަލައިގެ ތަހުގީގު އޮތީ، މައުލޫމާތު އެއްކުރުމުގެ މަރުހަލާގައި ކަމަށް ރިޕޯޓުގައި ބުނެފައިވެއެވެ. އަދި ޖިހާދަށް ހިޔާނާތުގެ ފައިސާއިން 200،000 ރުފިޔާ ލިބިފައިވާ ކަމަށް ބަޔާންކޮށްފައިވާއިރު މައްސަލައިގެ ތަހުގީގު އޮތީ، މައުލޫމާތު އެއްކުރުމުގެ މަރުހަލާގައެވެ.\nރައީސް ޔާމީންގެ ވަޒީރުންގެ މަޖިލިހުގެ މެމްބަރުންގެތެރެއިން އެންވަޔަރަންމަންޓް މިނިސްޓަރު ތޯރިގު އިބްރާހީމާއި، ހެލްތު މިނިސްޓަރުކަން ކުރެއްވި، އަބުދުﷲ ނާޒިމް އިބްރާހިމާއި، އިކޮނޮމިކް މިނިސްޓަރު މުހައްމަދު ސައީދާއި، އެޑިއުކޭޝަން މިނިސްޓަރު އައިޝާތު ޝިހާމާއި، ފޮރިން މިނިސްޓަރު ދުންޔާ މައުމޫނާއި، ފިޝަރީޒް މިނިސްޓަރު ޑރ. މުހައްމަދު ޝައިނީ އާއި ދެވަނަ ޓޫރިޒަމް މިނިސްޓަރު މޫސާ ޒަމީރާއި ޔޫތު މިނިސްޓަރު މުހައްމަދު މަލީހު ޖަމާލާއި، ފުރަތަމަ ޑިފެންސް މިނިސްޓަރު މުހައްމަދު ނާޒިމާއި ދެވަނަ ޑިފެންސް މިނިސްޓަރު މޫސާ އަލީ ޖަލީލްގެ އިތުރުން އެޓާނީ ޖެނެރަލް މުހައްމަދު އަނިލްގެ ނަން ވެސް މިލިސްޓްގައި ހިމެނިފައިވެއެވެ.\nމި ލިސްޓުގައި ހިމެނިވަޑައިގަންނަވާ ބޭފުޅުންގެތެރެއިން ފައިސާ ލިބުނު އަދަދު ބަޔާންކޮށްފައިވާ ބޭފުޅުންގެތެރެއިން، އެޑިއުކޭޝަން މިނިސްޓަރު އައިޝާތު ޝިހާމާއި ފޮރިން މިނިސްޓަރު ދުންޔާ މައުމޫނަށް، ކޮންމެ ބޭފުޅަކަށް 200،000 ރުފިޔާ ލިބިފައިވާ ކަމަށް ބަޔާންކޮށްފައިވެއެވެ. އޭރުގެ ޔޫތު މިނިސްޓަރު މުހައްމަދު މަލީހު ޖަމާލަށް 200،000 ރުފިޔާ ލިބިފައިވާ ކަމަށް ލިސްޓުގައި ތުހުމަތު ކޮށްފައިވާ އިރު، އެޓާނީ ޖެނެރަލް މުހައްމަދު އަނިލް އަށް ލިބުނު ކަމަށް ތުހުމަތު ކޮށްފައިވަނީ 300،000 ރުފިޔާ އާއި 20،000 ޔޫއެސް ޑޮލަރެވެ. އަދި ޑިފެންސް މިނިސްޓަރުކަން ކުރެއްވި މޫސާ އަލީ ޖަލީލަށް ދިން ފައިސާގެ އަދަދު ދެ މިލިއަނަށް އަރާ ކަމަށްވެސް ވަނީ ތުހުމަތުކޮށްފައެވެ.\nރައީސް ޔާމީން ސަރުކާރުގެ ފިޝަރީޒް މިނިސްޓަރުކުކަން ކުރެއްވި ޑރ. މުހައްމަދު ޝައިނީއަށް 15،000 ޑޮލަރު ހިމެނޭގޮތުން ދެ މިލިއަނަށްވުރެ ގިނަ ރުފިޔާ ދީފައިވާ ކަމަށް ތުހުމަތުކޮށްފައިވާ އިރު، ކުރީގެ ޑިފެންސް މިނިސްޓަރ މުހައްމަދު ނާޒިމަށް ލިބިފައިވާ ފައިސާގެ ޖުމުލަ އަދަދު 5.9 މިލިއަނަށްވުރެ މައްޗަށް އަރާ ކަމަށްވެސް ލިސްޓުގައިވެއެވެ. އަދި އެންވަރަމެންޓް މިނިސްޓަރ ތޯރިގު އިބްރާހީމަށް 200،000 ރުފިޔާ ލިބުނު ކަމަށް ތުހުމަތުކޮށްފައިވާއިރު، އިކޮނޮމިކް މިނިސްޓަރ މުހައްމަދު ސައީދަށް 20،000 ޑޮލަރު ހިމެނޭގޮތުން 8.3 މިލިއަން ރުފިޔާ ދީފައިވާ ކަމަށް ވަނީ ތުހުމަތުކޮށްފައެވެ. ޓުއަރިޒަމް މިނިސްޓަ މޫސާ ޒަމީރާއި ހެލްތް މިނިސްޓަރ އަބުދުﷲ ނާޒިމް އިބްރާހިމް ދީފައިވާ އަދަދު ލިސްޓްގައި އެނެން ނެތްނަމަވެސް ތަހުގީގު އޮތީ މައުލޫމާތު އެއްކުރުމުގެ މަރުހަލާގައެވެ.\nރާއްޖޭގައި ވަޒީރުކަން ކުރެއްވި 13 ބޭފުލަކު ވަޒީރުކަން ކުރެއްވިއިރު މިފަދަ ބޮޑު ޚިޔާނާތެއްގެ މަންފާ ލިބިފައިވާކަމީ މިއަދު ރައްޔިތުން އިންތިހާއަށް ކަންބޮޑުވާ ކަމެކެވެ. އެއީ ރައްޔިތުންގެ ފައިސާއަށް މިހާބޮޑު ޚިޔާނާތެއްވި އިރު ރައްޔިތުންނަށް އޭގެ މައުލޫމާތު ގެނެސްދޭން ނުވަތަ އެފައިސާތައް ސަލާމަތްކުރާނެ ކަމަށް ރައްޔިތުން އިތުބާރު ދީފައިވާ ބަޔަކަށް މިފަދަ ތުހުމަތުތަކެއް ކުރެވުމެވެ. އަދި މީގެތެރެއިން ގިނަ ބޭފުންނަކީ އޭރު ކުރެވުނު އިތުބާރާ އެކު މިހާރުވެސް ރައްޔިތުންގެ ބަސް ސަރުކާރަށް އިއްވަން ރައްޔިތުންގެ މަޖިލިހަށް އެ ރައްޔިތުން ހޮވާފައިވާ މެމްބަރުންނެވެ. ސުވާލަކީ ދެން ރައްޔިތުން މިފަދަ މަގާމްތަކަށް ވަޑައިގަންނަވާ ބޭފުޅުންނަށް ކުރާނީ ކޮން އިތުބާރެއްތޯއެވެ. އިތުބާރުކިޮށްފަ ދައުލަތުގެ ޚަޒާނާ އާއި ރައްޔިތުންގެ މާލިއްޔާ ހަވާލުކުރާނީ ކޮންބަޔަކާތޯއެވެ. ލިބޭތާ ލިބިގަތުމަކީ ރައްޔިތުންގެ މޫނުގައި ކޮޅުފައިން ޖެހުން ނޫންތޯ ހަމަ ސުވާލު އުފެދެއެވެ. އަދި މިއީ ވަޒީރުކަން ކުރެއްވި ބޭފުޅުންނާ މިހާރު ތިއްބެވި ވަޒީރުންނަށްވެސް ބޮޑުހުތުރަކަށް ނުވޭތޯއެވެ.


Report: Fehendhoo ah dhimaavefaivaa lafaafurumuge dhathikamah hahlleh beynun vefai! Report: Fehendhoo ah dhimaavefaivaa lafaafurumuge dhathikamah hahlleh beynun vefai!\nފެހެންދޫއަށް ދިމާވެފައިވާ ލަފާފުރުމުގެ ދަތިކަމަށް ހައްލެއް ބޭނުންވެފައި!\nފެހެންދޫގައި އަޅާފައިވާ ފާލަން / ފޮޓޯ: ޕީއެސްއެމް ބ. އަތޮޅު މީޑިއާ ސެންޓަރ\nބ. އަތޮޅުތެރޭގައި ޒަމާނުންސުރެ ގޮއިދޫ އަތޮޅުގެ ނަމުގައި މަޝްހޫރުވެފައިވާ ސަރަހައްދަކީ ތިމާވެށީގެ ގޮތުން ރީތި މަންޒިލެކެވެ. ގޮއިދޫ އަތޮޅުތެރޭގައި ހިމެނޭ3ރަށުގެ ތެރެއިން ފެހެންދޫ ރައްޔިތުންގެ އެންމެ ބޮޑު އެއްކަންބޮޑުވުމަކީ ލަފާ ފުރުމުގެ ދަތިކަމެވެ. މިކަމަށް އަވަސް ހައްލެއް ސަރުކާރުން ހޯދައި ދިނުމަކީ ފެހެންދޫ ރައްޔިތުންގެ އުންމީދެވެ.\nއާބާދީގައި 290 އެއްހާ މީހުން ދިރިއުޅޭ ފެހެންދޫ އަކީ ބ. އަތޮޅުގެ ދެކުނުން އޮންނަ، ގޮއިދޫ އަތޮޅު ހިމެނޭ ސަރަހައްދުގައި އޮންނަ ރަށެކެވެ. މި މިރަށަކީ ލަފާފުރުމުގެ ދަތިކަން ވަރަށް ބޮޑަށް ކުރިމަތިވެފައިވާ ރަށެކެވެ. ގޮއިދުއާ އެއްފަޅެއްތެރޭގައި އޮންނަ ފެހެންދޫ މީހުން އާމްދަނީ ހޯދުމަށް ކުރާ މައިގަނޑު އެއްމަސައްކަތަކީ މަސްވެރިކަމެވެ. މަސްވެރިކަން ކުރުމަށް ބޭނުންކުރާ އޮޑިދޯނިފަހަރު ބެލެހެއްޓުމުގައި ދަތިތަކާ ކުރިމަތިލާން ޖެހިފައިވާ ފެހެންދޫ ރައްޔިތުންގެ އެންމެބޮޑު އެއްޝަކުވާ އަކީ ލަފާ ފުރޭނެ ރަގަޅު ބަނދަރެއް ނެތުމުގެ ޝަކުވާއެވެ.\nފެހެންދޫ ކައުންސިލްގެ ރައީސް މޫސާ ނަސީމް ވިދާޅުވީ ބަނދަރެއް ނެތުމުގެ ސަބަބުން ރައްޔިތުންނަށް ކުރިމަތިވަމުންދާ ދަތިތައް ސަރުކާރުގެ އެކި އިދާރާތަކާ އެކިފަހަރުމަތިން ހިއްސާކޮށްފައިވާކަމަށެވެ. އެގޮތުން 2019 ވަނަ އަހަރުގެ ދައުލަތުގެ ބަޖެޓްގައި ފެހެންދޫ ބަނދަރު ހެދުމުގެ މަޝްރޫޢު ހިމެނިގެން ދިއުމަކީ އެރަށު ރައްޔިތުންނަށް ލިބުނު ބޮޑު ހިތްހަމަޖެހުމެއްކަމަށް ކައުންސިލްގެ ރައީސް ވިދާޅުވިއެވެ.\n"ބަނދަރެއް ނެތީމާ ހުރި ގޮންޖެހުންތައް ވަރަށް ގިނަ، ގެސްޓްހައުސް ވިޔަފާރި މިހާރު ވަރަށް ބޮޑަށް މިދަނީ ފުޅާވަމުން، އެމީހުން އެތަންތަން ހެދުމަށް ބޭނުންވާ މުދާ ގެނެސް ބޭލޭނެ ގޮތެއްނެތް. ކަނޑުކޮޅުން ނެރެއްނެތުމުގެ ސަބަބުން. ތިލަފަޅެއްގައި ކުދި ކުދި ޑިންގީތަކުގައި ދަތުރު ކުރަންޖެނީ، އެހެންވީމަ އާންމު ދިރިއުޅުމުގެ އަގުތައްވެސް ބޮޑުވެގެންދޭ"\nފެހެންދޫ ކައުންސިލްގެ ރައީސް ވިދާޅުވިއެވެ.\nގުދުރަތީ ރީތި މަންޒިލެއްގޮތުގައި ރާއްޖެއިން ބޭރުގެ ފަތުރުވެރިންނާ ދިވެހިންގެ މަޤްބޫލުކަން ހޯދާފައިވާ، މިރަށް އޮންނަ ސަރަހައްދަކީ ފަތުރުވެރިކަމުގެ ވިޔަފާރި ފުޅާވަމުންދާ ސަރަހައްދެކެވެ. ފެހެންދޫގައި ފުޅާ ދާއިރާއެއްގައި ގެސްޓްހައުސް ވިޔަފާރި ކުރާ ފަރާތްތަކުގެ އެންމެ ބޮޑު އެއްޝަކުވާއަކަށްވެސް ވެފައިވަނީ ފެހެންދޫގައި ލަފާ ފުރުމުގެ ކަންކަން އޮންނަ ގޮތެވެ. އާބާދީ ކުޑަ ނަމަވެސް އަހަރެއްގެ މައްޗައް އެރަށަށް ހާހެއްހާ ފަތުރުވެރިންދާ ކަމަށް ގެސްޓްހައުސް ވިޔަފާރި ކުރާފަރާތްތަކުން ބުނެއެވެ.\nފެހެންދޫ އަކީ ބ. އަތޮޅުގައި އޮތް އެންމެ އާބަދީ ކުޑަ ރަށެވެ. ފަތުރުވެރިން ގިނަ އަދަދަކަށް ޒިޔާރާތްކުރާ ފެހެންދޫގައި ގެސްޓްހައުން ވިޔަފާރި ފުޅާކުރުމަށް އޮތް އެންމެ ބޮޑު ގޮންޖެހުމަކީވެސް ލަފާފުރުމުގެ ދަތިކަންކަމަށް އެ ވިޔަފާރިކުރާ ފަރާތްތަކުން ބުނެއެވެ.\nފެހެންދޫ މީހުން މިހާރު ލަފާފުރުމަށް ބޭނުން ކުރަނީ ފިލައިން އަޅާފައިވާ ފާލަމަކާއި، ތަނބު ޖަހައިގެން ހަދާފައިވާ ފާލަމެކެވެ. ތަނބުޖައިގެން ހަދާފައިވާ ފާލަމަކީ ފެހެންދޫގެ ލަފާފުރުމުގެ ދަތިކަމަށް ހައްލު ކުރުމަށް ގޮތުން 2017 ވަނަ އަހަރު އޭރުގެ ސަރުކާރުން އަޅާފައިވާ ފާލަމެކެވެ. ނަމަވެސް މިމައްސަލައަށް ދާއިމީ ހައްލެއް އަދިވެސް ވަނީ ނުލިބިއެވެ.


MDP ge3aharu masakai kuree qaumu fanaakuran: muiz - vNews.mv\nއެމްޑީޕީން3އަހަރު މަސައްކަތްކުރީ ގައުމު ފަނާކުރުމަށް: މުއިއްޒް\nއަހުމަދު ހަމީދު އާދަމް 13 March 2016, 22:34\nރައީސް މުހައްމަދު ނަޝީދުގެ ތިން އަހަރުގެ ވެރިކަމުގައި މަސައްކަތްކޮށްފައިވަނީ ގައުމު ފަނާކުރުމަށްކަމަށާ މިސަރުކާރުން ކުރަމުންދާ މަސައްކަތަކަކީ ގައުމު އާރާސްތުކުރުމުގެ މަސައްކަތްކަމަށް ހައުންސިން މިނިސްޓަރު ޑރ މުހައްމަދު މުއިއްޒު ވިދާޅުވެއްޖެއެވެ.\n"ސުނާމީ ބިނާ މައިޒާން" ހުޅުވުމަށް މިރޭ ބޭއްވި ރަސްމިއްޔާތުގައި ވާހަކަފުޅު ދައްކަވަމުން މިނިސްޓަރު މުއިއްޒު ވިދާޅުވީ މިއަދު ރާއްޖެ ބަދުނަމާކޮށް މުޅި ނިޒާމް ހަލާކުުުރުމަށް މަސައްކަތްކުރަމުން ގެންދާ މީހުންނަކީ މީގެ ކުރިން ވެރިކަންކުރުމަށް ލިބުނު ތިން އަހަރުގެ މުއްދަތުގައި ގައުމު ފަނާކުރަން މަސައްކަތްކުރި މީހުންކަމަށެވެ.\nމިނިސްޓަރު މުއިއްޒު ވިދާޅުވީ ނަޝީދުގެ ސަރުކާރުގެ އަމަލްތައް ހުރިގޮތުން ހުރިހާ ކަމެއްވެސް ދިޔައީ ފަނާވެގެންކަމަށާ ރައީސް އަބުދުﷲ ޔާމީންގެ ސަރުކާރުން މިއަދު ކުރަމުން ގެންދާ މަސައްކަތަކީ ގައުމު ތަރައްގީކުރުމުގެ މަސައްކަތްކަކަށެވެ.\nއަދި މިއަދުވެސް އެ މަސައްކަތް ހުއްޓާނުލާ ކުރަމުން ގެންދާކަން ފާހަގަކުރައްވާ މިނިސްޓަރު މުއިއްޒު ވިދާޅުވީ އިިދިކޮޅު ފަރާތްތަކުން ބޭނުންކުރަމުން ގެންދާ ފަލްސަފާއަކީ ޝައިތާނީ ނުވަތަ ޔަހޫދީންގެ ފަލްސާއެއްކަމަށެވެ.\n"އެއީ ދޮގު ހެދުން. ދޮގު ވާހަކައެއްވެސް ވަކި ވަރަކަށްވުރެ ގިނައިން ދެއްކުމުން ދެން މީހުންނަށް ހީވާން ފަށާނެ އެއީ ހަގީގަތެކޭ. މިއީ މިއަދު އިދިކޮޅު ފަރާތްތަކުން ގެންގުޅޭ ފަލްސަފާއަކީ. އަޅުގަނޑު ދަންނަވާނީ މިއީ ޝައިތާނީ ފަލްސަފާއެކޭ." މުއިއްޒު ވިދާޅުވިއެވެ.\nމިނިސްޓަރު މުއިއްޒު ވިދާޅުވީ ދިވެހިންނަކީ މުސްލިމުންކަމަށާ އެހެންކަމުން އެފަދަ ދޮގު ވާހަކަތައް ދެއްކުމަށް ފުރުސަތު ދީގެންނުވާނެކަމަށެވެ.\nއަދި މިއަދު ދޮގު އިލްޒާމްތައް އަޅުވާ ދޮގު ވާހަކަތައް ފަތުރަމުންދަނީ ތަރައްގީ ފަހަތަށް ޖައްސާ ގައުމު ފަނާކުރުމަށްކަމަށް ރައްޔިތުން ވިސްނަންޖެހޭކަމަށްވެސް މިނިސްޓަރު މުއިއްޒު ވަނީ ވިދާޅުވިއެވެ.\nމިރޭގެ ރަސްމިއްޔާތުގައި މިނިސްޓަރު މުއިއްޒު ވިދާޅުވީ ސުނާމީ ބިނާ މައިޒާން ތަރައްގީކޮށް ނިމިފައިވާއިރު، ރަސްފަންނާއި މައިޒާނާއި ދޭތެރޭ ޖޮގިން ޓްރެކެއް އެޅުމަށް ނިންމާފައިވާކަމަށެވެ.\n"މިއީ ގާތްގަނޑަކަށް 700 މީޓަރު ހުންނާނެ އެންމެ ޒަމާނީ ޖޮގިން ޓްރެކެއް." މިނިސްޓަރު ވިދާޅުވިއެވެ.\nމިނިސްޓަރު ވިދާޅުވީ ތަރައްގީއަށް ރައްޔިތުން އެދޭއިރު، އެ މަސައްކަތްކުރާ ބަޔަކާއިއެކު ރައްޔިތުން ތިބެންޖެހޭކަމަށެވެ.


Earth Hour: Hama ekani boki nivaalaigen farujesseykah nei!\nރިޕޯޓު - އާރތު އަވަރ\nއާރތު އަވަރ: ހަމައެކަނި ބޮކި ނިއްވާލަައިގެން ފަރުޖެެއްސޭކަށް ނެތް!\nބޮކި ނިއްވާލުމުގެ އިތުރަށް ދުނިޔެއަށްޓަކައި ކުރެވިދާނެ އެހެން ގިނަ ކަންކަން އެބަހުރި\nކ. މާލެ 24 މާރޗް 2018 | ހޮނިހިރު 17:11 4,532\n2017 ވަނަ އަހަރުގެ އާރތު އަވަރގައި އިނގިރޭސި ޤާނޫނު ހަދާ މަޖިލީހުގެ ބޮކިތައް ނިވާލާފައި - ބީބީސީ\nއާރތު އަވަރއަކީ އދ. ގެ ޖަމިއްޔާއެއް ކަމަށްވާ ވޯލްޑް ވައިޑް ފަންޑް ފޮރ ނޭޗަރ (ޑަބްލިޔު ޑަބްލިޔު އެފް)އިން އިންތިޒާމުކޮށްގެން ކޮންމެ އަހަރެއްގެ މާޗް މަހުގެ ފަހުކޮޅު، "ދުނިޔެއަށްޓަކައި އެއް ގަޑިއިރަށް" ކޮންމެހެން ބޭނުންކުރަން ޖެހޭ ބޮކިތައް ފިޔަވައި އެހެން ދިއްލުންތައް ނިވާލައިގެން ފާހަގަކުރާ އެއް ގަޑިއިރުގެ ވަގުތުކޮޅެކެވެ.\nއޮސްޓްރޭލިއާގެ ސިޑްނީގައި 2007 ވަނަ އަހަރު ބޭއްވި ބޮކި ނިއްވާލުމުގެ ޙަރަކާތަކުން ފެށި މި ހަރަކާތް، މިއަހަރު ފާހަގަކުރުމަށް ހަމަޖެހިފައި ވަނީ 24 މާޗް ވަނަ ދުވަހުގެރޭ ކޮންމެ ޤައުމެއްގައި ވެސް އެޤައުމެއްގެ ގަޑިން ރޭގަނޑު 8:30 އިން ފެށިގެން 9:30 އަށެވެ. އޮސްޓްރޭލިއާގައި 2007 ވަނަ އަހަރު މާޗް މަހު މިހަރަކާތް ފެށުމުން، ހަމަ އެ އަހަރުގެ އޮކްޓޯބަރު މަހު އެމެރިކާގެ ސަންފްރެންސިސްކޯގައި ބޮކިތައް ނިވާލައިގެން 'ލައިޓްސް އައުޓް' އިވެންޓެއް ބޭއްވިއެވެ.\nމި ދެޙަރަކާތުގެ ކާމިޔާބީއަށް ފަހު ޖެހިގެން އައި އަހަރު 35 ޤައުމެއްގައި އާރތު އަވަރ ފާހަގަކުރިއެވެ. އަދި އެ އަށް ފަހު ކޮންމެ އަހަރަކު މި ޙަރަކާތް ފާހަގަކުރާ ގައުމުތައް އިތުރުވެ، މިއީ މިހާރު ބައިނަލްއަޤްވާމީ ގޮތުން ފާހަގަކުރާ އިވެންޓެކެވެ.\nދުނިޔޭގެ ހުރިހާ ބައްރެއްގައި މިހާރު އާރތު އަވަރ ފާހަގަކުރާއިރު، މިއީ މޫސުމަށް އަންނަ ބަދަލުތަކާއި، ތިމާވެއްޓަށް ލިބެމުންދާ ގެއްލުންތަކަށް އާއްމުން ހޭލުންތެރިކުރުމަށް ބާއްވާ ރަމްޒީ ޙަރަކާތެކެވެ. ކޮންމެ އަހަރަކު އާރތު އަވަރ ފާހަގަކުރާއިރު، ދުނިޔޭގެ ބޮޑެތި ސިޓީތަކުގައި ކަރަންޓް ބޭނުންކުރާ މިންވަރު ފާހަގަކޮށްލެވޭ މިންވަރަކަށް އެ އެއްގަޑިއިރު މަދުވާކަމަށް ރިޕޯޓްތައް ބުނެއެވެ. އެހެން ނަމަވެސް މިއީ ތިމާވެއްޓަށް ލިބޭ ގެއްލުންތައް ކުޑަކުރުމަށް ކުރެވޭ މަސައްކަތުގައި ވަރަށް ކުޑަ މިންވަރެއްކަން ތަޖުރިބާކާރުން ފާހަގަކުރެއެވެ. އެގޮތުން އާރތު އަވަރ ފާހަގަކޮށްގެން އޮސްޓްރޭލިއާގައި ސަލާމަތްކުރެވޭ ހަކަތައިން، ތިމާވެއްޓަށް ލިބޭ ގެއްލުން ކުޑަކުރެވޭ މިންވަރަކީ، އަހަރަކު6ކާރު މަގުތަކުން ނެގުމުން ތިމާވެއްޓަށް ލިބޭ ގެއްލުން ކުޑަވުމާއި އެއް މިންވަރެއް ކަމަށް އޮސްޓްރޭލިއާގެ ނޫސްވެރިއަކު ފާހަގަކުރިއެވެ.\nއާރތު އަވަރ ފާހަގަކޮށްލަން، ބޮކިތައް ނިވާލުމަށް ފަހު ފޮޓޯއެއް ނަގައި ސޯޝަލް މީޑިއާއަށް ލުމުން އަދި ނިމުނީކީ ނޫނެވެ. މިއަހަރު 187 ޤައުމެއްގައި އާރތު އަވަރ ރަސްމީކޮށް ފާހަގަކުރާއިރު، ޑަބްލިޔު ޑަބްލިޔު އެފްއިން ދޭން ބޭނުންވާ މެސެޖަކީ ވެސް އެއީއެވެ. އެއް ގަޑިއިރަށް ކަރަންޓް ބޭނުންކުރުން މަދުކުރުމުން، ތިމާވެށި ހިމާޔަތްކުރުމަށް އެދެވޭ އެއްބާރުލުން ކޮންމެ ދުވަހަކު މަދުވެގެން އެއްގަޑިއިރު ދޭ ނަމަ، މޫސުމަށް އަންނަ ބަދަލުތައް ހުއްޓުވުމަށް އެދެވުނީ ކިހާ ބޮޑު އެހީތެރިކަމެއްތޯއެވެ؟ އަދި ދުވާލަކު ދެގަޑިއިރު ނުވަތަ ތިން ގަޑިއިރު ދީފި ނަމަ ވާނީ ކިހިނެއްތޯއެވެ؟ މިއީ ވިސްނާލަން ޖެހޭ ކަންކަމެވެ.\nޑަބްލިޔު ޑަބްލިޔު އެފް އިން މިއަހަރަށް ގިނަ ކަންތައްތަކެއް ރާވާފައިވެއެވެ. އެގޮތުން ގަލަޕަގޯސް އައިލެންޑްސްގައި ޕްލާސްޓިކް ކޮތަޅު އެއްކޮށް މަނާކުރުމަށް ބާރު އެޅުމާއި، ކަޒަކިސްތާނުގައި 17 މިލިއަން ގަސް އިންދުމާއި، ރަޝިޔާގައި ކަނޑާއި ޖަންގަލިތައް ހިމާޔަތްކުރުމަށް ޤާނޫނުތަކެއް ހެދުމަށް ބާރު އެޅުން ހިމެނެއެވެ.\nވަކިވަކި ފަރުދުންނަށް އާރތު އަވަރ ފާހަގަކުރުމަށް ބޮކިތައް ނިވާލުމުގެ އިތުރުން ކުރެވިދާނެ ކަންކަމުގެ ތެރޭގައި އާރތު އަވަރގައި އިންޖީނުލީ އުޅަނދު ނުދުއްވުމާއި، އެވަގުތުކޮޅުގައި ކުރާ އެއްވެސް ވިޔަފާރިއެއްގައި ޕްލާސްޓިކް ކޮތަޅު ބޭނުން ނުކުރުމާއި، އަދި ތިމާވެއްޓާ މެދު މީހުން ހޭލުންތެރިކުރުމަށް މަސައްކަތްކުރުން ހިމެނެއެވެ.\nބައެއް ފަރާތްތަކުން މިއަހަރުގެ އާރތު އަވަރ ފާހަގަކުރުމުގެ ބަދަލުގައި ފާހަގަކުރަނީ އާރތު އިވްނިންއެކެވެ. މާނައަކީ މުޅިރޭ އެއްކޮށް ދުނިޔެއަށްޓަކައި ހުރިހާ ބޮއްކެއް ނިވާލުމެވެ.\nމިއަހަރުގެ އާރތު އަވަރ ނިންމާލުމަށް ފަހު ދުނިޔެ މަތިން ހަނދާން ނައްތާނުލައްވާށެވެ. ތިމާވެއްޓަށް ދެވޭ ގެއްލުންތަކުގެ މަތިން ހަނދާން ނައްތާނުލައްވާށެވެ.


Redwave aharee baazaaru gai 1 lahka rufiyaa ge faisaa ge inaamu\nރެޑްވޭވް އަހަރީ ބާޒާރުގައި އެއް ލައްކަ ރުފިޔާގެ ފައިސާގެ އިނާމު\nއެންމެ އަގު ބޮޑު ފައިސާގެ އިނާމު ލިބޭ ސޭލްގެ ގޮތުގައި "ރެޑްވޭވް އަހަރީ ބާޒާރު" މިއަދު ފަށައިފި އެވެ.\nއަހަރުގެ ފަހުކޮޅަށް އަމާޒުކުރެވިގެން ރެޑްވޭވް އަހަރީ ބާޒާރުގެ ނަމުގައި ހާއްސަ މި ޕްރޮމޯޝަން ކުރިއަށްދާނީ މިމަހުގެ 15 އިން 15 ޖެނުއަރީ 2019 ގެ ނިޔަލަށެވެ. އެގޮތުން މާލެ އަދި ހުޅުމާލޭގައި ގާއިމް ކޮށްފައިވާ ރެޑްވޭވްގެ ހުރިހާ ފިހާރައަކުން 70 ޕަސެންޓްއާ ހަމައަށް ޑިސްކައުންޓް ކަނޑައެޅިފައިވާ އައިޓަމްސްތަކުން ލިބިގެންދާނެ އެވެ. އެގޮތުން ފަރުނީޗަރާއި، އިލެކްޓްރޯނިކްސް އަދި ބަދިގެ ސަމާނުން ކަސްޓަމަރުންނަށް ޑިސްކައުންޓު ލިބިގެންދާ އައިޓަމްސްތަކުގެ ތެރޭގައި ހިމެނެ އެވެ.\nމި ޕްރޮމޯޝަންގައި ޗައިނާގެ ނަން މަޝްހޫރް ކޮންކާ ގްރޫޕް ކޮމްޕެނީ ލިމިޓެޑްގެ "ކޮންކާ" ބްރޭންޑު ޓީވީ ރެޑްވޭވްއިން ވަނީ ތައާރަފްކޮށްފަ އެވެ. ދިވެހިންނަށް އައު ނަމެއްކަމުގައި ވިޔަސް "ކޮންކާ"އަކީ މަލްޓި މީޑިއާ އިލެކްޓްރޯނިކްސް އުފެއްދުމުގައި 38 އަހަރުގެ ތަޖުރިބާކާރު ކުންފުންޏެކެވެ. އެގޮތުން "ކޮންކާ" ބްރޭންޑަކީ4ކޭ ކޮލިޓީގެ މަންޒަރު ފެނިގެންދާ ރާއްޖޭގެ ބާޒާރުގައި މިވަގުތު ލިބެން ހުރި އެންމެ އަގުހެޔޮ ޓީވީކަމުގައި ރެޑްވޭވުން މައުލޫމާތު ދެއްވައެވެ. އެންޑްރޮއިޑް އޯއެސް އާއި އެކު އަލްޓްރާ ސްލިމް ޑިސްޕްލޭ އަދި ގިނަ ފީޗާސްތަކެއް ހިމެނޭ "ކޮންކާ" ބްރޭންޑު ޓީވީގެ5ސައިޒުގެ ޓީވީ ރެޑްވޭވް އަހަރީ ބާޒާރުގެ ތެރެއިން ކަސްޓަމަރުންނަށް ހެޔޮއަގެއްގައި ލިބިގެންދާނެ އެވެ.\nއެއްވަނަ އިނާމު 100،000ރ.\nދެވަނަ އިނާމު 50،000ރ.\nތިން ވަނަ އިނާމު 20،000ރ.\nޕްރޮމޯޝަނުގެ ތެރެއިން ރެޑްވޭވް އިން ކުރާ ކޮންމެ 1500ރ. ގެ ވިޔަފާރިއަކަށް ކޫޕަނެއް ލިބިވަޑައިގަންނަވާނެ އެވެ. ކޫޕަނުން ހޮވޭ ނަސީބުވެރި ފަރާތްތަކަށް ހަފްތާގެ އިނާމްގެގޮތުގައި އަގުހުރި އިނާމްތަކެއް ލިބިގެންދާނޭކަމުގައި ރެޑްވޭވް އިން މައުލޫމާތު ދެއްވަ އެވެ. އަދި ޕްރޮމޯޝަންގެ ބޮޑު އިނާމުގެ ގޮތުގައި ތިންފަރާތަކަށް އިނާމް ލިބިގެންދާނީ ނަގުދު ފައިސާއިންނެވެ. އެގޮތުން އެކެއް ވަނަ އަށް ހޮވޭ ފަރާތަކަށް 50،000ރ،2ވަނަ އަށް ހޮވޭ ފަރާތަކަށް 30،000ރ އަދި ތިން ވަނަ އަށް 20،000ރ ގެ ފައިސާގެ އިނާމް ދިނުމަށްވަނީ ހަމަ ޖެހިފައެވެ. އަދި މީގެ އިތުރުންވެސް ސޯޝަލް މީޑިއާގައި ބޮޑެތި އިނާމްތަކެއް ލިބިގެންދާ ހާއްސަ ޕްރޮމޯޝަންތަކެއް ކުރިއަށް ދާނެ އެވެ.\nމިޕްރޮމޯޝަންގައި މޯލްޑިވްސް އިސްލާމިކް ބޭންކާއި އެމް އެފް އެލްސީ މެދުވެރިކޮށް ވިޔަފާރިކުރައްވާ ފަރާތްތަކަށް ބައިވެރިވެވަޑައި ގަނެވޭނެއެވެ. ރެޑްވޭވުން މައުލޫމާތު ދެއްވާގޮތުގައި، އަހަރުގެ ފަހުކޮޅަށް އަމާޒުކުރެވިގެން ބާއްވާ މިޕްރޮމޯޝަނަށް ހީނުކުރާ ފަދަ ތަރުހީބެއް ލިބެމުން އެބަދެ އެވެ. އަދި އެ ކުންފުނިން ހާމަކުރާގޮތުގައި މިއީ ގޭތެރެއާއި ބަދިގެއަށް ބޭނުންވާ ގިނަ ސާމާނުތަކެއް އެއްތަނަކުން އެންމެ ހެޔޮއަގެއްގައި ހޯދުމަށް ލިބިގެންދާނެ ރަނުގެ ފުރުސަތެއް ކަމުގައެވެ. ރެޑްވޭވްގެ އަމާޒަކީ ވީހާވެސް ގިނަ ކަސްޓަމަރުން ރެޑްވޭވްގެ ފިހާރަތަކަށް ވަޑައިގެން، ޕްރޮމޯޝަންގައި ބައިވެރިވެ ނަސީބު އަގު ވަޒަން ކުރެއްވުމެވެ.\nއަގުހެޔޮ ރެޑްވޭވުން އެންމެ ބޮޑު ސޭލް ފަށައިފި


ސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން. މި މެޗު ކުޅެފައިވަނީ ސެއިންޓް ޕީޓަސްބާގް ސްޓޭޑިއަމްގައެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ބެލްޖިއަމްގެ މަރުއާން ފެލައިނީ ފްރާންސްގެ އެންގޯލޯ ކަންޓޭ އަތުން ބޯޅަ ހޯދުމަށް މަސައްކަތްކުރަނީއެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ފްރާންސްގެ ލަނޑު ޖެހުމަށްފަހު އެޓީމުގެ ޑިފެންޑަރު ސެމުއެލް އުމްޓީޓީ އުފާފާޅުކުރަނީއެވެ. މި މެޗު 1-0 ގެ ނަތީޖާއަކުން ކާމިޔާބުކުރީ ފްރާންސްއެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ބެލްޖިއަމްގެ ނަސަރް ޗަޑްލީ ހުރަހެއް ނަގާއިރު ފްރާންސްގެ ލޫކަސް ހަނާންޑޭޒް އޭނާއަށް ހުރަސް އެޅުމަށް މަސައްކަތްކުރަނީއެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ފްރާންސްގެ ކިލިއަން އެމްބާޕޭ ބޮލުން ބޯޅަ ފޮނުވާލަނީއެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ފްރާންސްގެ ކުޅުންތެރިން މެޗު ނިންމާލުމަށްފަހު އުފާފާޅުކުރަނީއެވެ. ފްރާންސްއިން ވަނީ 1998 ވަނަ އަހަރު މި މުބާރާތް ކާމިޔާބުކޮށްފައެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ފްރާންސްގެ ކުޅުންތެރިން މެޗު ނިންމާލުމަށްފަހު އުފާފާޅުކުރަނީއެވެ. މިއީ 2006 ވަނަ އަހަރުގެ ވާރލްޑް ކަޕް ފައިނަލްގެ ފަހުން މި މުބާރާތުގެ ފައިނަލްއިން ފްރާންސް ޖާގަ ހޯދި ފުރަތަމަ ފަހަރެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ބެލްޖިއަމްގެ އެޑެން ހަޒާޑް ފްރާންސްގެ ކިލިއަން އެމްބާޕޭ ކައިރިން ނައްޓާލުމަށް މަސައްކަތްކުރަނީއެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ފްރާންސްގެ އޮލިވިއާ ޖިރޫ ހަމަލާއެއް ފޮނުވާލާއިރު ބެލްޖިއަމްގެ ވިންސެންޓް ކޮމްޕެނީ ޕްރެޝަރު ކުރަނީއެވެ.\nސެމީގެ ފުރަތަމަ މެޗުގައި ބެލްޖިއަމް އަދި ފްރާންސް ބައްދަލުކުރި މެޗުގެ ތެރެއިން ފްރާންސްގެ ކުޅުންތެރިން މެޗު ނިންމާލުމަށްފަހު އުފާފާޅުކުރަނީއެވެ.


Doctoraku Covid Vaccine Ge5Dose Jehi Massalaeh - Vaguthu\nއިންޑިއާގެ ބިހާރްއަށް ނިސްބަތްވާ ޑޮކްޓަރަކު ކޮވިޑް-19 އިން ދިފާއުވުމަށް ޖަހާ ވެކްސިންގެ ފަސް ޑޯޒް ޖެހި މައްސަލައެއް ބިހާރް ސަރުކާރުން ތަހުގީގު ކުރަން ފަށައިފިއެވެ.\nޕަޓްނާ-ބޭސްޑް ސިވިލް ސާޖެންއެއް ކަމަށްވާ ޑރ. ވިރްބާ ކުމާރީ ސިންގް ނަމަކަށް ކިޔާ މި ޑޮކްޓަރު ފަސް ޑޯޒް ވެކްސިން ޖެހި ކަމަށް ދައްކާއިރު، އޭނާ ބުނާގޮތުން ނަމަ އޭނާ ޖަހާފައިވަނީ ގަވާއިދުވާ ގޮތުގެ މަތިން ތިން ޑޯޒް ވެކްސިނެވެ.\nއޭނާ ބުނާގޮތުގައި، އޭނާގެ ކާޑުގެ މައުލޫމާތުތައް ބޭނުންކޮށްގެން އެހެން މީހަކު ވަނީ ވެކްސިން ޖަހާފައެވެ. އަދި އެކަން ތަހުގީގު ކުރަން ބޭނުންވާ ކަމަށް ބުންޏެވެ.\nކޯވިން ޕޯޓަލްގެ މައުލޫމާތަށް ބަލާއިރު، އޭނާ ކޮވިޑް ވެކްސިންގެ ފުރަތަމަ ޑޯޒް ޖަހާފައި ވަނީ މިދިޔަ އަހަރުގެ ޖެނުއަރީ 28 ވަނަ ދުވަހުއެވެ. އަދި އޭނާ ވެކްސިން ޑޯޒްތައް ފުރިހަމަކޮށްފައި ވަނީ މިދިޔަ އަހަރުގެ މާރިޗް މަސް ތެރޭގައެވެ.\nސަރުކާރުގެ ރެކޯޑްތަކުން ދައްކާގޮތުގައި، އޭނާ ފެބްރުއަރީ ހަ ވަނަ ދުވަހުވެސް ކާޑު މައުލޫމާތު ބޭނުންކޮށްގެން ވެކްސިން ޖަހަފައި ވެއެވެ. އަދި ހަތަރު ވަނަ ފަހަރަށް ޖޫން 17 ވަނަ ދުވަހު ވެކްސިން ޖެހި ކަމަށް ދައްކާއިރު، މި މަހުގެ 13 ވަނަ ދުުވަހުވެސް ވެކްސިން ޑޯޒެއް ޖަހާފައި ވެއެވެ.\nމިހާރު އެކަން ތަހުގީގު ކުރަމުންދާއިރު، އެކަމުގައި އޭނާގެ ބައިވަރިވުމެއް އޮތްކަމުގައިވާނަމަ ހަރުކަށި ފިޔަވަޅު އޭނާއާ ދެކޮޅަށް އަޅާނެ އެވެ.\nމީގެ ކުރިން މި އަހަރުގެ ކުރީކޮޅު އުމުރުން 84 އަހަރުގެ ފިރިހެނަކުވެސް ވަނީ އެކި ކާޑުތައް ބޭނުންކޮށްގެން ގިނަ އަދަދަކަށް ވެކްސިން ޑޯޒް ޖަހާފައެވެ.